REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Jedanaesti dan rada)

01 Broj 06-2/126-23

22. jun 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije sednici prisustvuje 109 narodnih poslanika.

Radi utvrđivanja broja poslanika prisutnih u sali, molim molim sve da ubace svoje identifikacione kartice.

Primenom elektronskog sistema, utvrđeno da je u sali prisutno 100 narodnih poslanika, što je više od 84 i imamo uslove za rad.

Da li neko od predsednika odnosno ovlašćenih predstavnika poslaničkih grupa želi da zatraži obaveštenje ili objašnjenje?

Reč ima Rozalija Ekres.

Izvolite.

ROZALIJA EKRES: Poštovani predsedniče, poštovane kolege i koleginice narodni poslanici, ispred poslaničke grupe SVM pitanje upućujem Fondu za mlade talente Republike Srbije koji se nalazi u sastavu Ministarstva nauke, tehnološkog razvoja i inovacija.

Savez vojvođanskih Mađara insistira i istrajava na sistemskoj podršci mladima na razvijanju posebnih programa podrške za talentovane studente i učenike. Zalažemo se za jačanje mreže projekata u cilju podsticanja mladih da razvijaju kompetencije, znanja i veštine na vlastitu dobrobit, kao i na dobrobit svoje zajednice i države.

Cilj Fonda za mlade Republike Srbije jeste da podrži izuzetne mlade ljude i pruži im priliku da unapređuju svoj dar, da se usavršavaju i podižu ambicije. Učenici i studenti naše zajednice su zahvaljujući podršci Vlade Mađarske od 2010. godine i dodatno potpomognuti da nastave svoje školovanje i da grade svoju budućnost u Srbiji.

Posebna je i podrška programu stipendiranja studenata prava koju je Nacionalni savet mađarske nacionalne zajednice pokrenuo sa Ministarstvom pravde Mađarske. Ovaj konkurs je ove godine objavljen treću godinu zaredom i otvoren je do kraja juna.

Studentima ekonomije, takođe, omogućujemo poseban finansijski podsticaj. Prošle nedelje je Narodna banka Mađarske uručila stipendije izuzetnosti, raspisane po četvrti put u Vojvodini, za 15 studenata ekonomije koji studiraju na osnovnim i master studijama. Stremimo tome da se slični programi prošire i na druga zanimanja, prvenstveno na oblast medicinskih nauka.

Savez vojvođanskih Mađara daje punu podršku i Fondu za mlade talente od njegovog osnivanja. Smatramo da je jedna od osnovnih tačaka za podršku podsticaj i razvoj mladih talenata, kao i mesto njihovog umrežavanja.

Od osnivanja 2008. godine do danas Fond je dodelio preko 40 hiljada stipendija i nagrada studentima i učenicima srednjih škola. Fond realizuje i konkurs Dositeja za stipendiranje do 1.050 najboljih studenata završne godine osnovnih akademskih studija i do 500 studenata završne godine master studija sa visokoškolskih ustanova čiji je osnivač Republika Srbija. Za školsku 2022/23. godinu konkurs je otvoren 16. marta. Kandidati su rangirani na osnovu prosečne ocene u okviru šest obrazovno-naučnih polja.

Nakon sumiranja preliminarnih rezultata konkursa i podnetih primedbi, doneta je, po našem mišljenju, potpuno opravdana odluka Fonda koja će biti uvrštena u formiranje konačne liste rezultata, a to je povećanje broja stipendija za naučno polje medicinskih nauka za dodatna 104 mesta. Na ovaj način će delimično biti ispravljena nelogičnost da studenti medicinskih nauka sa prosekom 9.70 budu ispod crte dok, na primer, studenti odseka prirodno-matematičkih nauka dobijaju stipendiju i sa prosekom 8.50.

Ispred poslaničke grupe SVM Fondu za mlade talente Republike Srbije postavljam pitanje - s obzirom na problem koji je postao evidentan sumiranjem preliminarnim rezultata ovogodišnjeg konkursa, da li će se pristupiti sistemskom preispitivanju i doradi postojećeg konkursa, kako bi se u budućnosti u potpunosti izbegle nelogičnosti, a možemo reći i nepravednosti u nagrađivanju studenata? Zahvaljujem.

PREDSEDNIK: Hvala.

Reč ima Robert Kozma.

ROBERT KOZMA: Hvala, predsedniče Skupštine.

Opet ću morati da postavim pitanje o slučaju snimka sa naplatne rampe u Doljevcu. Pitanje za Osnovno javno tužilaštvo u Nišu – da li ste tražili kompletan snimak saobraćajne nezgode na naplatnoj rampi u Doljevcu? Prilikom te saobraćajne nezgode ubijena je, odnosno poginula je Stanika Gligorijević. Da li ste dobili snimak? Ukoliko niste dobili snimak, zašto niste preduzeli odgovarajuće radnje i pokrenuli postupak prema odgovornima i to postupak sprečavanja i ometanja dokazivanja? Ukoliko niste ni tražili, ko će u tužilaštvu da odgovara zbog ove nebrige?

Pre četiri i po godine vozilo tadašnjeg visokog funkcionera SNS i direktora "Koridora Srbije" izazvalo je saobraćajnu nezgodu na naplatnoj rampi u Doljevcu i tom prilikom poginula je Stanika Gligorijević. Javnost je bila uznemirena, kako zbog ove saobraćajne nezgode sa smrtnim ishodom, ali tako što je postojala opravdana sumnja da je vozilom upravljao tadašnji direktor "Koridora Srbije" Zoran Babić. Umesto njega, osuđen je njegov vozač, ali ostala je enigma da li je sud imao kompletan snimak sa naplatne rampe.

Prvo je pre dve nedelje MUP nudio zakulisne radnje porodici Stanike Gligorijević, da pogledaju snimak u policiji, ali bez prisustva advokata, a zatim je ministar Gašić u Skupštini rekao da se kompletan snimak nalazi u "Putevima Srbije". Tužilaštvo, jeste li vi tražili ovaj snimak?

Za razliku od vas, novinari portala „Nova S“ tražili su snimak i dobili su ga. Na tom snimku se ne vidi zapravo ko je upravljao vozilom. Mi ne možemo znati da li se ovde radi o kompletnom snimku. Na tužilaštvu je da to ispita i zato pozivam tužilaštvo da počnu da rade svoj posao. Možete za početak da kažete jeste li se obratili policiji, jeste li se obratili "Putevima Srbije" ili da pitate Aleksandra Vučića koji tačno je on to snimak video koji ga je uznemirio. Na protestu „Srbija protiv nasilja“ govorio je Milutin, sin Stanike Gligorijević, tražio je pravdu kako bi njegova porodica dobila preko potreban mir.

Pitanje za ministarku zdravlja i za ministra finansija – šta ćete uraditi da uvedete plaćeni staž za naše mlade lekare i lekarke koji su u obavezi da u bolnicama i u našim zdravstvenim ustanovama obavljaju stažiranje od šest meseci do godinu dana?

Juče su studenti Medicinskog fakulteta protestvovali, jer su zbog promene kriterijuma dodele Dositejeve stipendije vrlo odlični studenti Medicinskog fakulteta ostali bez stipendije. Na ovaj način dovedeno je njihovo studiranje i završavanje fakulteta u pitanje.

Međutim, postoji još jedan ozbiljniji problem sa kojim se oni suočavaju, a to je neplaćeno stažiranje u našim bolnicama i zdravstvenim ustanovama, a nakon toga ih čega borba za odgovarajuću specijalizaciju.

Ministarka zdravlja je pre nekoliko meseci obećala da će učiniti sve da se uvede plaćeno stažiranje. Međutim, naši studenti su i dalje stavljeni pred izbor – ili odlazak u zemlje EU gde ih čeka posao ili da ostanu u Srbiji gde ih čeka nesigurna budućnost. Ukoliko se ne reše ovi osnovni problemi sa kojima se suočavaju naši mladi lekari i lekarke, opravdano se možemo zapitati za koga radi naše Ministarstvo zdrava i Ministarstvo finansija? Za nemačke građane ili za građane Srbije? Za koga mi školujemo naše lekare i lekarke, zarad građana ili zarad potreba drugih država za medicinskim osobljem i lekarima?

Takođe, imao bih još jedno pitanje za Visoki savet tužilaštva. Da li je tačno da ste na sednici 19. juna, nasuprot i protivno pravosudnim zakonima, izvršili izbor tužilaca? Da li je tačno da su kandidati izabrani, a da prethodno nije pribavljeno mišljenje Kolegijuma tužilaštva koje je po zakonu obavezno? Da li je tačno da je na ovoj sednici izabran Lazar Lazović, kum i najbliži saradnik beogradskog višeg tužioca Nenada Stefanovića? Na kom mestu se prvobitno na rang listi nalazio Lazar Lazović? Da li je istina da je volšebno isplivao na vrh liste?

Da li je tačno, ovo je pitanje upravo za one članove VST koji su iz reda istaknutih pravnika, da li je tačno da ste na sednici glasali za kandidate, a da pre toga niste obavili razgovor sa kandidatima?

Zarad građana podsetiću – u ovoj Skupštini u februaru su izglasani novi pravosudni zakoni. Vlast se ponosila time i govorila da se radi o reformi pravosuđa i tužilaštva. Međutim, članovi VST umesto da rade po novim zakonima i da pokrenu novu proceduru za izbor tužilaca oni su radili po nepostojećim i starim zakonima i po staroj proceduru.

Jel to reforma pravosuđa i tužilaštva kojom se ponosite?

Hvala vam.

PREDSEDNIK: Reč ima Usame Zukorlić.

USAME ZUKORLIĆ: Dame i gospodo narodni poslanici, postaviću pitanje Ministarstvu poljoprivrede, šumarstva i vodoprivrede – zašto korićenje reka Raška, Trnavica i Jošanica u Novom Pazaru se najavljuje punih 15 godina? Ko je odgovoran što realizacija tog projekta se odlaže iz godine u godinu?

Proteklih dana smo imali novi talas poplava koje su u Novom Pazaru uništile desetak domova. Pre toga, u januaru, smo imali poplave koje su odnele dva života.

Građani Novog Pazara od gradonačelnika i aktuelne vlasti u tom gradu dobijaju obećanje iz godine u godinu da će sa tim projektom da se krene na proleće. Svaki put, svake godine kreće se na proleće. Ove godine kažu da se kreće na jesen.

Apelujem da se pruži materijalna pomoć i podrška ugroženim porodicama čija imovina je stradala u poplavama.

Takođe, apelujem na sve nadležne organe da pruže hitne mere zaštite, jer su građani na tim obalama ugroženi.

Pre neki dan ja sam bio u poseti i video sam koji je omer štete na terenu i javnost u Srbiji nije baš u to upućena.

Gradonačelnika Novog Pazara pozivam da podnese ostavku zato što osam godina nije bio u stanju da reši ovaj ozbiljan problem u svom gradu, kao što nije uspeo ni osam godina gradonačelnik pre njega, iz njegove partije. Neka pokaže minimum odgovornosti, jer je svakako u osmoj godini svog mandata bez prava ponovne kandidature. Svakako je sa odlazeće političke scene.

Kada domaćin zapostavi avliju korov će na kraju isterati i njega iz kuće.

Hvala.

PREDSEDNIK: Hvala.

Reč ima Boško Obradović.

BOŠKO OBRADOVIĆ: Poštovani gospodine predsedniče, poštovane kolege narodni poslanici, poštovani građani Srbije, postavljam sledeća pitanja Vladi Republike Srbije – kada će biti održana Posebna sednica Narodne skupštine Republike Srbije na temu goruće situacije na severu Kim i francusko-nemačkog sporazuma?

Kada će država Srbija zatražiti hitno održavanje vanredne sednice Saveta bezbednosti UN na temu aktuelne krize na severu Kosova i Metohije?

Šta je Ministarstvo spoljnih poslova do sada uradilo na animiranju kompletne svetske javnosti da albanski teror i nasilje nad Srbima na Kosovu i Metohiji bude osuđeno, kao i da li su pokrenute odgovarajuće diplomatske inicijative u svim međunarodnim organizacijama?

Da li se svim diplomatskim putevima od svih država sveta traži pomoć i angažovanje oko puštanja na slobodu svih do sada uhapšenih Srba na Kosovu i Metohiji?

Da li će Vlada Srbije ponovo i neprestano tražiti i insistirati na povratku srpskog policijskog i bezbednosno osoblja na Kosovu i Metohiji, kako to predviđa obavezujuća Rezolucija 1244 Saveta bezbednosti UN? Da li će Vlada Republike Srbije raditi na obnovi srpske civilne zaštite u četiri opštine na severu Kosova i Metohije?

Da li vam je poznato da je politička stranka Srpska lista registrovana u Prištini u skladu sa Zakonom o opštim izborima republike Kosovo, čime je priznala nezavisnost Kosova i više ne može da predstavlja Srbe na Kosovu i Metohiji, već treba da se izaberu novi predstavnici Srba sa Kosova i Metohije za sve buduće pregovore?

Kada će predsednik Narodne skupštine raspisati lokalne izbore za sve četiri opštine na severu Kosova i Metohije, kao i druge opštine na Kosovu i Metohiji, a pre svega, dakle, Kosovsku Mitrovicu, Zvečan, Leposavić i Zubin Potok, pošto privremeni organi u ovim opštinama protivzakonito rade već punih 10 godina, od kada tamo nisu održani lokalni izbori po Ustavu i zakonima države Srbije?

Da li američki ambasador Hil ne dozvoljava vanredne izbore na svim nivoima u Srbiji ni vlastima, ni prozapadnoj opoziciji dok se ne primeni francusko-nemački sporazum o priznanju lažne države Kosovo?

Kako je prelazna tehnička vlada bila regularno demokratsko sredstvo za rešavanje političkih kriza u Austriji, Crnoj Gori i Severnoj Makedoniji, a to ne može da bude kod nas, u Srbiji?

Da li je to, takođe, zabrana od strane američkog ambasadora Hila da bi Vučić mogao da završi posao oko primene francusko-nemačkog sporazuma o priznanju lažne države Kosovo, koji je usmeno prihvatio 27. februara u Briselu?

Danas smo, inače, svi svedoci da je Aleksandar Vučić iznova prekršio, po ko zna koji put, svoja obećanja rekavši da više nema pregovora i odlazaka u Brisel ili bilo gde dok ne budu pušteni svi uhapšeni Srbi, dok ne budu povučeni svi lažni albanski gradonačelnici i sve paralelne specijalne policijske jedinice sa severa Kosova i Metohije, a danas ipak odlazi u Brisel, na noge EU koja sve ovo dozvoljava i podržava teror i nasilje nad Srbima na Kosovu i Metohiji.

Šta se tačno dešava na jugu Srbije gde su od 16. do 30. juna u toku zajedničke vojne vežbe sa zemljama članicama NATO pakta?

Zašto nema nikakvih vesti u medijima o ovome što već šest punih dana traje na jugu Srbije?

Zašto kao što je to bio slučaj sa svim vojnim vežbama i manevrima do sada, ovim zajedničkim vojnim vežbama sa NATO paktom ne prisustvuje predsednik Republike i ministar odbrane u Vladi Republike Srbije?

Zašto sve televizije sa nacionalnom frekvencijom kao što su uvek do sada činile direktno ne prenose ove zajedničke vojne vežbe sa NATO paktom na jugu Srbije, za Vidovdan, u našoj zemlji, koju je isti taj NATO pakt bombardovao, ubijao i uništavao? Pretpostavljam da je razlog sramota koju oseća aktuelna vlast što je dozvolila ove zajedničke vojne vežbe, uz ogroman trud da građani Srbije o tome ništa ne saznaju.

Konačno, šta još treba da se desi pa da gradonačelnik Čačka, Milun Todorović, podnese ostavku, s obzirom da smo tačno pre četiri godine izgubili četiri mlada života na neobezbeđenom mostu u selu Jančići, da smo nedavno izgubili dva života i desetoro povređenih nakon urušavanja visećeg mosta u Ovčar Banji, a nedavno se samo urušio i strateški važan most između varošica Mrčajevci i Slatina, takođe na Moravi, a Milun Todorović još uvek nije podneo ostavku? Šta se čeka? Hvala.

PREDSEDNIK: Reč ima Đorđe Miketić.

ĐORĐE MIKETIĆ: Zahvaljujem.

Juče je poginuo radnik u Nišu. Obrušila se zemlja na njega dok je radio u kanalu. Pre dva dana na snimku na mrežama vidimo ženu na 11. spratu koja pere prozore bez ikakve zaštitne opreme u „Beogradu na vodi“. Pre dva meseca, žena je pala sa zgrade Generalštaba. Nemački paviljon koji ste pre neki dan tako varvarski srušili, radnici su uklanjali bez ikakve zaštitne opreme. Mi smo prijavili inspekciji rada, niko se danima nije pojavljivao.

Jednom nedeljno pogine radnik u Srbiji. Pre neki dan smo mogli da gledamo taj snimak „Beograda na vodi“. Koliko ljudi je poginulo gradeći upravo taj „Beograd na vodi“ i koliko ljudi će poginuti pokušavajući da ovom bezakonju i nebezbednim uslovima rada zarade minimalnu platu?

Nikad epilog, nikad odgovornost da neko podnese. Samo statistika smrti, i samo bezimene žrtve ovog režima. Zato pitanje za ministra Selakovića – kada će pojačati inspekciju rada koju je najavio? Zašto ne zaposli hiljadu inspektora rada umesto hiljadu policajaca koje se planira? Kada će oni početi da rade, a ljudi će prestati da ginu, jer će ako ovako nastavi imati goru statistiku nego prošle godine, koja je bila katastrofalna?

Jedno pitanje za Ministarstvo finansija – Aleksandar Vučić, mada ne znam zašto on, ali znamo da je zbog želje da se ugase protesti najavio povišice plata. Prva povišica čeka zaposlene u predškolskim ustanovama septembra, a sledeća u januaru. Međutim, dobar deo zaposlenih u predškolskim ustanovama će zaobići ova povišica. U Beogradu ovi zaposleni primaju ispod minimalca. Servirke, spremačice i tehničko osoblje ne samo da neće osetiti ovo povećanje, već će i dalje raditi za 30 hiljada dinara, koliko ministar otprilike plati jednu flašu vina.

U vrtićima je ogromno nezadovoljstvo zaposlenih, pre svega zbog loših uslova rada, na šta godinama ukazuju. Konstantno se krše propisani normativi, grupe su prekobrojne, postoji manjak zaposlenih, a tehničko osoblje često pomaže u čuvanju naše dece i o bezbednosti istih.

U Beogradu se planira potpuno uklanjanje kuhinje u predškolskim ustanovama, otpuštanje kadrova i prelazak angažovanih firmi za ketering, čišćenje i druge usluge. Otpustiće se ljudi koji decenijama rade sa našom decom, samo da bi vaše firme dobile koji milion više. Ovim mizernim platama oni u stvari teraju pomoćno osoblje iz naših vrtića.

Zato pitanje za Ministarstvo finansija – kada ćete povećati plate tehničkom osoblju u vrtićima i zašto su oni zanemareni? Da li zanate koliko važan posao rade čuvajući i brinući o našoj deci, o higijeni, o ishrani i zdravlju i kada ćete podići koeficijent čija primanja ne dobacuju do minimalca, 10,68 - koliko otprilike imaju kuvarice?

Pitanje za Ministarstvo kulture – Zašto Ministarstvo kulture sa već toliko smanjenim budžetom, koji je ove godine samo 0,66% , uporno kasni sa raspisom konkursa, a još više sa rezultatima ostatak procedura dodelnih javnih sredstava? Primera radi, sredstva po ovogodišnjem konkursu za savremeno stvaralaštvo još uvek nisu distribuirana, stoga prošlo je više od pola kalendarske godine, što znači da će čiji programi planirani konkursom, morati da budu završeni, odnosno, izvedeni u drugoj polovini godine.

Takođe, da li stvarno ne postoji način da se konkurs za dodelu javnih sredstava efikasnije organizuje, kako po datumima raspisivanja i objavljivanju rezultata, tako i po pitanju transparentnosti rada i komisija? Iako je budžet za kulturu mali, sramno mali, neke organizacije dobijaju pozamašna sredstva ovim konkursima i važno je da podaci o odabiru tih projekata budu javno dostupni u vidu obrazloženja za podržane, odnosno, nepodržane projekte.

Šta se dešava sa informisanjem javnosti o tome kako se raspodeljuju sredstva iz diskrecionog fonda ministarstva? Da li su sredstva koja su dodeljuju po diskrecionom pravu usklađena sa strateškim prioritetima kulturnog razvoja zemlje i koji su to iznosi i koje organizacije i akteri koji su ih dobili ove godine? To su sve pitanja za Ministarstvo kulture.

Za Ministarstvo spoljnih poslova. Sudbina kurdskog političkog aktiviste koji je već dve godine u zatvoru u Srbiji je neizvesna. Ovaj čovek Edževit Piroglu, je bio direktor Udruženja za ljudska prava i član Socijalističko demokratske partije, a inače, protivnik Redžepa Tajipa Erdogana, odnosno turskog predsednika. Dospeo je na crnu listu turskog režima, koji optužuje njega za terorizam. On se nalazi u sprskim zatvorima.

U junu 2022. godine Ujedinjene nacije su pozvale Srbiju da se uzdrži od izručenja gospodina Edževita Piroglua Turskoj republici.

Po našem Ustavu i po našim zakonima ova osoba pod hitno mora biti puštena na slobodu. Hvala najlepše.

PREDSEDNIK: Marko Ristić, izvolite.

MARKO RISTIĆ: Zahvaljujem, poštovani.

Vladu Republike Srbije pitam – da li će razmotriti ukidanje zaključka o razmeštanju Misije Euleks na KiM iz 2008. godine i da li će zatražiti od Brisela da povuče osoblje ove Misije sa Kosova?

Želim da ukažem na to da se Misija Euleks od samog dolaska na KiM stavila u službu interesa samoproglašene kosovske države. Tokom proteklih godina predstavnici ove misije su aktivno pružali podršku i davali legitimitet svim jednostranim i provokativnim akcijama Prištine, čime su grubo narušili princip statusne neutralnosti i interese države Srbije u pokrajini.

Ova Misija demonstrirala je potpunu nespremnost i nesposobnost da zaštiti bezbednost srpskog naroda na KiM. To se posebno moglo videti tokom proteklih dana kada su zvaničnici Euleksa pokazali više nego bahat i osion odnos prema pravima utamničenih Srba i potpunu nezainteresovanost da se teror i represija Kurtijeve policije zakonski sankcionišu.

Čak je i predsednik Republike Srbije na poslednjoj vanrednoj konferenciji za medije posle toliko godina konačno i sam primetio da ova misija nema nikakvu svrhu osim da pomogne Aljbinu Kurtiju u završnom činu okupacije i proterivanja srpskog naroda sa KiM.

Ako već i sami priznajete da je Euleks ne objektivan i pristrasan i ne radi u interesu našeg naroda opravdano se postavlja pitanje – zašto i dalje tolerišete prisustvo ove Misije? Zašto i dalje prihvatate sve zahteve iz EU? Zašto pristajete na njihove mape puta za nezavisno Kosovo kada sve što Brisel čini je isključivo u interesu zaokruživanja tzv. kosovske državnosti?

Ministarstvu državne uprave i lokalne samouprave, Ministarstvu zaštite životne sredine, kao i Ministarstvu poljoprivrede, šumarstva i vodoprivrede postavljam pitanje – ko je odgovoran što praktično nakon svake obilnije kiše preti opasnost od poplava? Da li su lekcije iz prethodnih godina zaboravljene?

Mi smo ponovo došli u situaciju da najveći teret ovih poplava bude svaljen na leđa našeg seljaka i poljoprivrednika. Većina naselja nemaju kišnu kanalizaciju, a kanali i filteri su uglavnom neočišćeni. Nemar i zapuštenost je udesetostručila štetu.

Kolike su razmere ove katastrofe svedoči i činjenica da je čak u 56 opština i gradova u zemlji proglašena vanredna situacija. Meštani takođe traže da se ispita i uticaj Moravskog koridora jer prema njihovom mišljenju nije regulisano oticanje vode na adekvatan način.

Tim povodom pitam nadležne – zašto nisu pravovremeno izvršili kontrolu i shodno zakonu reagovali na neočišćene kanale i korita reka? Zašto nisu povećani bedemi gde je to neophodno?

Takođe, interesuje me – da li su kažnjavani građani, ali i institucije koje ugrožavaju rečne nasipe i korita?

Resorno ministarstvo pitam – da li je utvrđeno na koji način predstavnici jedinica lokalnih samouprava vrše svoje nadležnosti i javne poslove? Da li pri tome vode dovoljno računa o sigurnosti i opštem interesu građana i da li su opšte u stanju da građanima obezbede ličnu imovinsku sigurnost? Zahvaljujem.

PREDSEDNIK: Reč ima Muamer Bačevac.

MUAMER BAČEVAC: Uvažene koleginice i kolege, svi smo svedoci da se u prošlim danima dešavalo nešto na šta mi ukazujemo, a to je da imamo ogromne kiše, ogromne poplave, da se menja klima i da se moramo o problemu koji pogađa sve naše građane posvetiti maksimalno da bi izbegli komplikacije, da bi izbegli gubitak ljudskih života, što se takođe dešavalo da bi smanjili štetu i mogu da kažem da „Srbijavode“ čine puno, kao i lokalne samouprave i mi u Novom Pazaru smo imali javnu raspravu i pripremamo se za korićenje tri reke. Oko više od sedam miliona evra iz sredstava Evropske banke će biti opredeljeno za to. Istovremeno, grad je opredeli preko 90 miliona dinara za rešavanje kanalizacije u gradu, u onim delovima u kojima nije to rešeno.

Mogu da vam kažem i potvrdim da je lokalna samouprava u gradu Novom Pazaru jako posvećena rešavanju ovog problema, da je gradonačelnik, reći ću i ministar, kojem to, da kažem, nije direktan posao, svaki dan na terenu i sa našim građanima naš gradonačelnik, gospodin Biševac, i naš ministar sporta i omladine, gospodin Husein Menić.

Završena je javna rasprava. Čeka se da se završi tender i najavljeno je da ćemo za par meseci, a rekli su nam sa najvećom sigurnošću krajem leta i početkom jeseni, ući u ovaj proces pre svega preko potrebnog ukorićavanja reke Trnavice koja nam pravi veliki problem.

Grad Novi Pazar je napravio 17 malih brana koje preventivno deluju i sprečavaju ugrožavanje grada preko drugih reka i to je bio zaista fenomenalan projekat. Zaštitili smo da reka Raška koja je najopasnija i najviše može da poplavi ovaj grad, pa sve može i do Raške i samu opštinu Rašku da poplavi, mi smo to ovom preventivom u saradnji sa hidro stručnjacima zaista, mislim govorim o gradu, grad je uspeo da to predupredi.

Mnogo je posla pred nama, treba da svi afirmativno delujemo na ovom polju ovo je veliki problem, bojim se da će kiši biti sve obilnije da ćemo morati svi da izlazimo na teren i da ćemo morati da donosimo i neke oštrije i drakonskije mere da bi sprečili da budu ugroženi vitalni objekti u gradu i domaćinstva ljudi.

Svakako da odgovornost ima vlast i svi oni koji participiraju vlasti, na lokalu u Novom Pazaru dve su političke opcije koje su deo ove vladajuće većine, to je SDPS i SPP koju predvodi gospodin Zukorlić, Na kraju oni imaju i svoje ministarstvo koje se bavi ravnomernim regionalnim razvojem. Tako da je odgovornost velika i za jednu i za drugu opciju koja je u vlasti, a boga mi odgovornost ima i opozicija koja ne bi trebala samo da kritikuje već i da da neka konkretna rešenja i da pomogne u rešavanju, jer ovo je problem svih nas. Što kažu – mi smo na brodu, pa jedna rupa može da ugrozi sve nas i možemo da potonemo u ovom smislu i konkretno svi zajedno.

S toga, postavljam pitanje ministarstvu koje predvodi Stranka pravde i poverenja gospodina Zukorlića, šta su oni uradili da se ovaj krucijalni problem reši, oni su deo vlasti? Šta su do sad učinili? Nismo ih videli na terenu, u konkretnim akcijama pomoći građanima ili bilo kojim drugim metodama da se ovaj problem razreši da se pomognu meštani koji su ugroženi, osim što smo ih videli da vode političku kampanju. Hvala.

PREDSEDNIK: Branimir Jovančićević.

BRANIMIR JOVANČIĆEVIĆ: Zahvaljujem se gospodine predsedniče.

Dame i gospodo narodna poslanici, 20. juna, dakle pre dva dana na Dunavu se desio jedan veliki ekološki akcident. Naime, iz broda na lokalitetu između Sremskih Karlovaca i Beške izlilo se verovali ili ne 25 hiljada do 35 hiljada tona po procenama različitih mazuta. Mazut je jedna frakcija nafte koja se dobija u refitikaciji u naftnim rafinerijama.

Tim povodom ću postaviti poslaničko pitanje i ministru pravosuđa, odnosno ministarki pravosuđa i ministru policije s jedne strane, s druge strane ministarki za zaštitu životne sredine. O čemu se zapravo radi? Ekološki akcidenti kada je u pitanju nafta dešavaju se i to ne bi bilo ništa toliko pogubno i toliko zastrašujuće, dešavaju se i na mestima gde se sirova nafta proizvodi, i tokom transporta sirove nafte, i tokom prerade nafte u rafineriji i tokom transporta gotovih proizvoda, međutim, brod iz koga se izlilo 35 hiljada tona mazuta nije brod koji je transportovao, nije bio u službi transporta proizvoda prerade nafte, već se po onome što smo mogli juče saznati iz sredstava javnog informisanja 35 hiljada tona nafte se izlilo iz rezervoara.

To otvara visoku sumnju da se zapravo radi o jednoj kriminalnoj radnji, prvo postavlja se pitanje – otkud brod sa bugarskom zastavom na teritorijama naših voda, na našoj teritoriji i odakle i kako je moguće da se tolika količina nafte izlije iz broda koji nije u isto vreme ni transportni brod za mazut ili za neku drugu frakciju nafte.

S druge strane mnogo interesantnije pitanje se postavlja za ministarku za životnu sredinu – šta je urađeno da bi se izašlo u susret ovakvom jednom teškom ekološkom akcidentu? Podsetiću građane da je nafta jedna strašno složena smeša različitih ugljovodonika, aromatičnih, NSO jedinjenja, ona je specifično lakša od nafte i zbog toga najveći svojim delom ona stvarno pluta po površini vode. Međutim, pojedine frakcije nafte su rastvorne u vodi, što znači da će ih voda rastvoriti i odneti i transportovati određena jedinjenja koja su toksična, kancerogena i ko zna kakva još u različite delove vodene sredine sve do sedimenata i zagaditi ne samo vode i sedimente nego i živi svet reke Dunav. U takvom situacijama kada imamo ovako jedan kompleksan problem, samo Ministarstvo za životnu sredinu ili Agencija za zaštitu životne sredine svakako nisu sposobni da sami rešavaju problem. Oni moraju da se u takvim situacijama obrate onim institucijama koje se profesionalno, dakle stručno i naučno bave tim problemom.

Koliko znam, Ministarstvo za zaštitu životne sredine i Agencija za zaštitu životne sredine nisu se obratili Hemijskom fakultetu. Na Hemijskom fakultetu u Beogradu istraživačka grupa koja se bavi upravo sudbinom naftnih polutanata u životnoj sredini a to podrazumeva i identifikaciju nafte, podrazumeva praćenje migracije, biodegradacije i procenu remedicionih tehnika za čišćenje različitih segmenata životne sredine od nafte ili naftnih derivata. To bi znao da se desilo budući da sam rukovodilac te istraživačke grupe.

Postavlja se otvorena sumnja da zapravo pitanje Hemijskom fakultetu i istraživačkoj grupi koja je do sada rešavala probleme iz slične oblasti skoro na svim rekama na teritoriji države Srbije, nije postavljeno iz prostog razloga što je rukovodilac takve jedne istraživačke grupe potpredsednik Demokratske stranke i poslanik poslaničke grupe Demokratske stranke u Republici Srbiji.

Dakle, trebamo da razdvojimo politiku od struke i ne trebamo da dovodimo te dve stvari u pitanje i nikako ne smemo da dođemo u situaciju da struka strada, u ovom slučaju, ovakav jedan ekološki akcident i ovakva jedna katastrofa koja se desila zbog nekakvih naših političkih trvenja.

S druge strane, sličan problem se desio i na izvorištu rekle Mlave, opet je voda u pitanju, opet zamućenje. Naravno, ne mogu u ovom trenutku da kažem šta je uzrok tog zamućenja, ali postoji osnovana sumnja da je do zamućenja izvorišta reke Mlave došlo zbog istražnih bušenja koja se rade u Homoljskom delu, u istočnom delu Srbije. Dakle, Ministarstvo za zaštitu životne sredine, Agencija za zaštitu životne sredine su dužni da daju precizno i jasno objašnjenje zbog čega je došlo do jednog ovakvog akcidenta kada je u pitanju ekološki biser na teritoriji naše države.

Zatim, poslaničko pitanje bih uputio samom predsedniku naše Skupštine, gospodinu Orliću, jer na osnovu člana 71. stav 1. Poslovnika Narodne skupštine Republike Srbije grupa poslanika koji su članovi Odbora za obrazovanje predložili su osnivanje posebne sednice Odbora za obrazovanje i nauku gde bismo raspravljali upravo o ovim temama o kojima smo govorili ovih poslednjih mesec dana, a to je mesto gde opet pomalo oslobođeni od politike na najstručniji, na najbolji mogući način možemo da govorimo o onome što najviše tišti društvo naše poslednjih mesec dana.

To se nije desilo, dobili smo je dan odgovor sa pravnim obrazloženjima koja su teško razumljiva i smatramo da je na taj način naneta velika šteta jer bismo sigurno dali ozbiljan doprinos ako se ima u vidu da se u među ovih šest poslanika nalaze tri redovna profesora Beogradskog univerziteta sa velikim pedagoškim iskustvom. Zahvaljujem.

PREDSEDNIK: Ako sam dobro razumeo, vaše pitanje je upućeno meni, želite da se upoznam sa vašim zahtevom da se održi sednica Odbora za obrazovanje, jel to pitanje. Samo mi klimnite glavom ako sam dobro razumeo. Jel to to? Dobro.

Ne znam da li je reč o nečemu novom. Ako je reč o onom zahtevu koji ste slali pre nedelju ili dve nedelje, rekao sam to i poslaniku Obradoviću, da 23. maja, čini mi se da me je on pitao za istu stvar. Dakle, odgovor koji ste dobili od predsednika Odbora je u potpunosti utemeljen na Poslovniku. Vaš zahtev nije bio utemeljen na Poslovniku, ali sve može da se uredi na pravi način, nije to sporno, ako ste u nečemu zaista iskreni. Nemojte sada da ulazimo u priču da li želite neku raspravu na sednici Odbora, a da se to pretvori u ono što ste radili sa zahtevom za raspravu na plenarnoj sednici. Samo da se u to ne pretvori. Da vam ne govorim da vas je jutros ukupno sa te strane u formiranju radnog kvoruma učestvovalo 18. znači, slovom i brojem ukupno vas 18 koji ste tražili sednicu, koji ste tražili ovu raspravu, pa da ne igramo iste igre i na odbora. Ovlašćeni predstavnik predlagača drugo jutro već nije došao u salu uopšte. Ne treba da se igramo ni sa Narodnom skupštinom, a ni sa građanima ove zemlje na taj način, a ja ću da proverim ako je nešto novo. Ako je u pitanju ovo od 23. maja, kao što sam vam rekao, zahtev nije bio usklađen sa Poslovnikom, ali mogu da probam da pomognem dodatno. Ako je ovog puta za ozbiljno bilo šta. Ako je neozbiljno, kao ovo što radite ovih dana ili svih ovih nedelja, nema smisla nikakvog.

Sledeći reč ima Borislav Novaković.

BORISLAV NOVAKOVIĆ: Postavio bih nekoliko pitanja Ministarstvu unutrašnjih poslova.

Prvo pitanje – da li je predsednik Srpske liste, Goran Rakić, promenio mesto prebivališta tako što je iz Kosovske Mitrovice prešao u Novi Sad? Ovo nije tajna u Novom Sadu. Svi znaju da predsednik Srpske liste, Goran Rakić, živi u Novom Sadu. Moje pitanje MUP je da li je on i formalno promenio prebivalište?

Smatram da je ovo duboko nemoralno. U ovom trenutku ne postoji nijedna represivna mera koju vlast Aljbina Kurtija ne primenjuje nad Srbima. U ovom trenutku, kada treba svi da iskažemo solidarnost i da svako primereno svojim mogućnostima, svom autoritetu, svojoj emociji, pokažemo solidarnost sa Srbima sa KiM, predsednik Srpske liste, Goran Rakić, se preselio u Novi Sad i on je počeo da živi u Novom Sadu.

Ova činjenica je utoliko zabrinjavajuća što u Novom Sadu zajedno sa njim takođe žive Zvonko Veselinović i Milan Radojičić, dvojac koji je međunarodna zajednica označila kao najveću organizovanu kriminalnu grupu u ovom delu Evrope, živi na relaciji Novi Sad-Kopaonik, pri čemu više vremena provodi u Novom Sadu nego Kopaoniku.

Da li je Goran Rakić, predsednik Srpske liste ili novosadske liste? Da li on brani interese Srba na KiM tako što će podeliti sudbinu sa njima na licu mesta, ili je izmestio i sebe i svoju porodicu u Novi Sad i ostavio te ljude na cedilu, na milost i nemilost vlasti Aljbina Kurtija?

Postavljam pitanje, mada znam da on faktički živi u Novom Sadu, da li je promenio i prebivalište i da li je od predsednika Srpske liste postao predsednik novosadske liste?

Drugo pitanje MUP-u – dokle će dozvoliti da Novi Sad bude sigurna kuća za kriminalce, Eldorado za kriminalce?

U Novom Sadu u ovom trenutku su i Zvonko Veselinović i Milan Radojičić i mnogi drugi kriminalci koji upravljaju i kriminalnom scenom Novog Sada i kriminalnom scenom Srbije. Uz te kriminalce imaju podršku, i to neskrivenu, Andreja Vučića i Miloša Vučevića i uz njihovo sasluženje i njihov politički uticaj, uspostavili su torturu koja neće još dugo trajati jer se Novi Sad diže i opire tome.

Drugo pitanje takođe je vezano za Novi Sad, a upućujem ga MUP-u. Novi Sad je postao mesto nerešenih ubistava. Da li postoje krvni delikti u Novom Sadu? Da li postoje krvni delikti kao odeljenje u upravi kriminalističke policije? Imali smo četiri ubistva u godinama koje su ostale iza nas. Nije rešeno ubistvo Marka Markuša, nije rešeno ubistvo Dragana Amidžića Amidže, nije rešeno ubistvo Đorđa Zafirovića Zafira, nije rešeno ubistvo Branka Glušice. To je sramotno. Dokle će Novi Sad biti mesto nerešenih ubistava?

Porodica Branka Glušice čeka da se reši pitanje ko je ubio tog časnog čoveka? Podsećam, reč je o operativcu BIA. Podsećam da je pred kraj svoje karijere radio u UBPOK-u. Dakle, bio je direktno zadužen za borbu protiv organizovanog kriminala. Policajac koji je vodio bitku protiv organizovanog kriminala ubijen je od tog istog organizovanog kriminala.

Postavlja se pitanje kada će biti razrešena sva ova ubistva i da li porodice Markuš, porodica Amidžić, porodica Zafirović, porodica Glušica imaju pravo na istinu i kada će biti procesuirani oni koji su izvršili te egzekucije?

Treće pitanje postavljam takođe MUP-u – da li je tačno da je Dijana Hrkalović, u to vreme najuticajnija žena u MUP-u, direktno se stavila na stranu jednog klana, u ovom slučaju „kavačkog“, išla po CZ-u i lobirala kod drugih kriminalaca da optužuju kontra-bandu? Da li činjenica da je advokat Dijane Hrkalović, Vladimir Đukanović, vršio pritisak na tužilaštvo, sudstvo, policiju, jer je jasno da Vladimir Đukanović kao predsednik Odbora za pravosuđe vrši neposredan uticaj na to i ko će biti sudija i ko će biti tužilac? To su pitanja na koja tražim odgovor.

PREDSEDNIK: Pet minuta.

Jeste li vi to promenili ime poslaničke grupe u samoopredeljenje?

Reč ima Nenad Tomašević.

NENAD TOMAŠEVIĆ: Uvaženi predsedniče Skupštine, potpredsedniče Mihailoviću, dame i gospodo narodni poslanici, poštovani građani Srbije, u ime Srpske koalicije NADA, koju čine POKS i Novi DSS, tražim obaveštenje od predsednika države.

Kakvu poruku šaljete Srbima sa Kosova i Metohije koje na protestima tuče policija KFOR-a, odnosno NATO pakta, a u isto vreme imate vojne vežbe sa tim istim snagama NATO pakta, dok Kurti pomahnitali teroriše naše Srbe na Kosovu, a taj isti NATO pakt ne čini ništa da to spreči, a može na jedan poziv telefona?

Udaljenost na kojoj sadejstvuje naša vojska i NATO snage u odnosu na lokaciju na kojoj NATO tuče Srbe je manja od 30 kilometara. Da li znate to, predsedniče? I da vas pitam, predsedniče, ko vodi spoljnu i unutrašnju politiku Srbije? Da li je to Vlada Srbije ili je to američka vlada ili je to Evropska unija? Pojasniću. Gospodine predsedniče, rekli ste u više navrata da nećete da idete u Brisel, te dok se ne povuku ROSU, tek dok se ne formira ZSO, te dok se ne povuku gradonačelnici, na kraju postavili ste poslednji ultimatum, da nećete da idete u Brisel dok Kurti ne oslobodi nevino zatočene Srbe. Nije prošlo dugo vremena, prekršili ste, po ko zna koji put, datu reč i otišli ste, odnosno idete u Brisel.

Da li vaša reč vredi išta ili ne vredi ništa, što bi naš narod rekao, ni pušljiva boba? Da li vredi vaša reč išta ili slušate ono što vam kaže Gabrijel Eskobar? Vučić mora da ide u Brisel, gospodo, to je rekao Gabrijel Eskobar. Isto tako, Lajčak je rekao da Vučić treba i mora da ide u Brisel. Ukoliko ne bude išao, biće konsekvence. Ja vas pitam još jednom, ko vodi politiku u Srbiji? Da li vodimo samostalnu politiku ili je ta politika pod patronatom Evropske unije i SAD?

Drugo obaveštenje tražim od ministra pravde. kako je moguće da Predragu Koluviji, prvooptuženom u predmetu „Jovanjica“, vlasniku najveće plantaže droge u Evropi, bude ukinut kućni pritvor i skinuta nanogica samo dan nakon svedočenja pred Specijalnim sudom inspektora Dušana Mitića? Poznato vam je da je inspektor Mitić svedočio o vezama prvooptuženog Koluvije i ministra policije Bratislava Gašića, koji je u vreme otkrivanja plantaže sa 65.000 biljaka skanka bio, po rečima svedoka inspektora Mitića, u bliskom kontaktu sa Koluvijom.

Pitam vas, gospođo ministre, hoće li biti naloženo veštačenje telefona Bratislava Gašića, kako bi se utvrdila tačna priroda njegovog odnosa sa prvooptuženim Koluvijom i postojanje njegove eventualne krivične odgovornosti? Da li će se i ovaj slučaj zataškati samo zato što je predsednik Srbije Aleksandar Vučić izjavio ranije da nije to tako strašno imati tonu marihuane, da je to kokain, pa onda bi imalo smisla da bude duže u pritvoru.

Još postavljam dva pitanja vezano za opštinu Bečej. Prvo objašnjenje tražim od ministra finansija. Aprila 2021. godine ministar finansija Siniša Mali javno je rekao da će opština Bečej dobiti sredstva od oko 20 miliona evra za 50 kilometara kanalizacije i prečistač otpadnih voda i da će se ugovor potpisati u avgustu iste te godine. Do dan-danas ovo nije realizovano. Apelujem na Ministarstvo i ministra da realizuju obećanje onako kako su to uradili.

Drugo, tražim obaveštenje od ministra građevinarstva, saobraćaja i infrastrukture, u kojoj je fazi projekat brze saobraćajnice Bački Breg – Nakovo, kad se planira početak i završetak radova, jer će to pomoći opštini Bečej u privlačenju novih investicija? Hvala.

PREDSEDNIK: Reč ima Đorđo Đorđić.

ĐORĐO ĐORĐIĆ: Zahvaljujem predsedavajući.

Dame i gospodo narodni poslanici, uvaženi građani Srbije, imam pitanje za ministra Sinišu Malog i za premijerku.

Znači, 8. juna u obraćanju predsednika države i premijerke, dobili smo informaciju da će biti povećanje u prosveti od 1. septembra i 1. decembra, medicinskim sestrama i spremačicama takođe od 1. septembra i 1. decembra, penzionerima od 1. oktobra i 1. januara, i da će svako dete do 16 godina dobiti po 10.000 dinara. Moje pitanje je gde u budžetu za koji se glasalo ovde u Skupštini i gde piše, gde je naznačeno ovo povećanje plata i penzija i na kojoj poziciji ste planirali ta sredstva.

Potpuno je jasno da povećanja koja se pominju su definitivno u znaku smirivanja tenzije i izbora koji nam dolaze, koji niko ne zna kada će biti. To što radite po mom dubokom uverenju, to je pogrešno i ubeđen sam da nikada ne biste davali ovo povećanje i ove novce, da se nije desila ova tragedija i da se nisu desili ovi ljudi na ulicama.

Takođe me interesuje čime ste se vodili kada ste odlučivali do kog uzrasta ćete davati novac? Zašto deci do 16 godina, zašto ne svim punoletnima? Koji je razlog? Da li je ponovo neka podela?

Moram da proširim pitanje i da konstatujem da stalno pričate o tome kako je plata 2012. godine odbijala prosečne 204 evra, a danas je 450 evra. Gde? Gde je plata prosečna 450 evra? Da li znate da se 2012. godine mogli za 1.000 dinara da kupite više namirnica nego danas 2023. godine i vi svi to znate. Stalno pumpanje cifara kako je BDP toliki i toliki i kako nam cvetaju ruže, kako smo treća ekonomija Evrope. Pa, sami ste svesni da to nije tačno.

Vlada u 2023. godini planira rupu u budžetu od 2,2 milijarde evra, javne finansije će biti u dodatnom problemu zbog realnog pada BDP od najmanje 10% zbog čega će naš javni dug biti 35,5 milijardi evra. Iz kojih realnih sredstava mi ove povišice dajemo i od kojih realnih sredstava dodeljujemo deci po 10.000 dinara?

Mislim da je toj priči je došao kraj, da ljudi vide kako žive, da to što ih vi ubeđujete svaki dan da oni žive bolje od onoga kako se oni osećaju, mislim da je tome zaista došao kraj. Ljudi su u Srbiji očajni i teško žive i moram da vam kažem još nešto, inflacija je zvanično 15,7% ali niko u Srbiji ne zna više da pročita niti račun od struje, niti račun od telefona, niti račun od komunalija, niti znamo zašto plaćamo odvodnjavanje, niti znamo koliki su nam porezi, to su realnosti. To je istina, to je čista istina.

Reći ću vam još nešto vrlo kratko. Jedno dete će dobiti 10.000 dinara, ali knjige za osnovnu školu roditelj mora da izdvoji za te knjige 25.000 dinara, za šest noćenja na ekskurziji u Lepenskom Viru mora da izdvojite 32.000 dinara, užina je mesečno 7.000 dinara, a Vlada Srbije daje 10.000 dinara. Pitam vas, iako je svakom potreban svaki dinar i da li je to pomoć ili milostinja? Ja mislim da ovaj narod neće pristati nikada na milostinju i pozvaću ministra Sinišu Malog da izađe iz cipela iz „Beograda na vodi“ i da prođe Srbijom i da vidi kako običan čovek živi.

Na kraju, pitanje za ministarku poljoprivrede, uvažena ministarko, prošle godine cena pšenice otkupne bila je 35 dinara, ove godine je 18 dinara. Po hektaru srpski seljak mora da izdvoji 75 hiljade dinara za setvu, za radove 49 hiljade dinara po hektaru i arenda je 30 hiljada dinara što je ukupno 150 hiljada dinara, ako se sa mnom slaže drug Atlagić, izvinite, Rističević.

Pitam vas, prinos bi trebalo da bude do 6,5 tona, kako će srpski seljak da preživi i zašto država Srbija uvozi nekvalitetniju pšenicu iz Ukrajine i zašto je srpski seljak ponovo na udaru? Hvala vam.

PREDSEDNIK: Reč ima Snežana Paunović.

SNEŽANA PAUNOVIĆ: Hvala predsedniče.

Poštovane kolege, uvaženi građani Srbije, problem kosmetskih nealbanaca malo je veći od političke demagogije, iako je ona lakša za slušati, to moram da priznam.

Sticajem okolnosti ili ne, moje se pitanje takođe odnosi na kosmetske Srbe i njihov status, ali iz jednog drugog ugla koji je teži za nijansu. Ne znam pojedinačno gde je ko prijavio prebivalište, ali moram da objasnim pre nego što postavim pitanje MUP o čemu se zapravo radi kada govorim da je taj problem kompleksniji, drage kolege, nego što ga vidimo.

Status raseljenog Srbina koji smo dodelili stanovnicima Kosova i Metohije, koji su 1999. godine najpre morali da napuste tu teritoriju, a onda i 2004. godine kada se dogodio pogrom i sve ove godine kada se nama ta migracija dešava, istina uglavnom iz enklava koje su južno od Ibra jer su bile pod većim pritiskom u odnosu na sever Kosova i Metohije je jedan status koji je teško odbranjiv i danas već te ljude gura u ozbiljan problem.

O čemu naime govorim? Kada izgovorimo kritiku na račun odlaska u Brisel, što je onako politički pojam, mogao bi da bude, moramo da znamo da je 2008. godine uprkos cifri od preko 200 hiljada raseljenih Srba, Kosovo samoproglasilo nezavisnost. Ono kao takvo, kao jedna kvazi tvorevina kompletna, ima nekakve prepisane zakone, ima nekakve uredbe koje donosi. Potpuno se slažem da su ništavne, da su nedemokratske, da se kose sa elementarnim pravima na život svakog čoveka, odnosno svakog Srbina ili još bolje svakog nealbanca na Kosovu i Metohiji. To što ćemo mi komotno u Beogradu ustati danas i reći – e, kriva je država Srbije i predsednik Republike koji želi da ide u Brisel je, oprostite mi na iskrenosti, glupost.

Šta će se dogoditi u Briselu i šta se događalo sve ove godine? Znam da je to nepravda i znam da su to dvostruki aršini i mislim isto što i svi vi, samo ne znam kako tačno da EU zavrnem uši i kažem – pa, nemojte to više da radite, jer svaki apel nije urodio plodom.

Dakle, tamo je doneta odluka da će vizna liberalizacija za tzv. Kosovo stupiti na snagu 1. januara 2023. godine. Šta to znači, uvažene kolege za raseljene nealbance, da ne kažem Srbe sa Kosova i Metohije? Znači, da zvanični Brisel ne vidi tu kategoriju, da oni nemaju nikakav status jer su pasoše dobili u matičnoj državi od koordinacione uprave, jer je prebivalište jednog ozbiljnog broja još uvek ostalo na Kosovu i Metohiji, kao što je i moje i neću ga promeniti do sudnjeg dana, uprkos svim prozivkama koje se dešavaju, boravište ne ostavlja mogućnost dobijanja dokumenata koja će biti tretirana viznom liberalizacijom koju ima država Srbija.

Kada je u pitanju tvorevina Kosovo, raseljeni Srbi koji svaki put, verujte mi na reč, kada se dogode bilo koji izbori na tzv. Kosovu, zbog broja traže pravo glasa, nikada ga ne dobiju. Dakle, mi smo kategorija koju su izbrisali de fakto, a sada im Brisel pomaže objašnjavajući da će vize za odlazak u zemlje EU raseljeni Srbi dobijati na način što će tražiti za one koji su priznali Kosovo u Prištini, a za one koji nisu u Beogradu.

Da Li stvarno mislite da u parlamentu Srbije treba da razgovaramo o statusu, o prebivalištu i boravištu bilo kog pojedinca na ovaj način na koji razgovaramo ili ćemo da kao odgovorni ljudi i narodni poslanici zamolimo ministra unutrašnjih poslova da se razmisli na koji način prevazići ovaj problem, a ne dovesti ljude u situaciju da moraju da promene svoje prebivalište da bi mogli da dođu do dokumenata?

Dakle, gospodo, o raseljenim Srbima i nealbancima sa Kosova i Metohije probajte da ne govorite na način na koji danima već govorimo o onima koji su izloženi torturi svakodnevnoj, a to je kao predmetu na kome se zarađuju politički poeni.

Hvala.

PREDSEDNIK: Reč ima Nebojša Bakarec.

NEBOJŠA BAKAREC: Hvala vam.

Poštovani gospodine predsedniče Skupštine, poštovane dame i gospodo narodni poslanici, poštovani građani, ja imam pitanje za Ministarstvo finansija. Kolika će biti posredna i neposredna finansijska korist po Srbiju zbog toga što smo pobedili i dobili da organizujemo Svetsku izložbu EKSPO 2027. Tako je juče odlučila Generalna skupština međunarodnog biroa za izložbe.

Pobeda je izvojevana u žestokoj konkurenciji nad Španijom, SAD-om, Argentinom. Osvajanje EKSPO 2027 je fantastična vest i šansa za Srbiju i sve njene građane. To je kolosalan uspeh Srbije. To je ogromno priznanje Srbiji. To je dokaz da je Srbija na pravom putu, na Vučićevom putu.

Članovi našeg tima, predvođenog ministarkom nauke, tehnološkog razvoja i inovacija Jelenom Begović i gradskim arhitektom Markom Stojčićem, su uložili neviđenu energiju u rad i znanje. Naša država već sutra kreće u velike radove nedaleko od mesta gde će se graditi nacionalni stadion u surčinskoj opštini i taj deo Surčina, ali i Novog Beograda i celog donjeg Srema će doživeti neverovatan razvoj i procvat.

Procene su da će oko 2,6 miliona turista posetiti EKSPO 2027. Direktan ekonomski efekat će biti 1,1 milijarde evra, ali postoji i indirektan ekonomski efekat - turizam, hotelijerstvo i ugostiteljstvo Beograda i Srbije bukvalno će da procveta.

Aerodrom Beograd i naš nacionalni avio-prevoznik „Er Srbija“ će doživeti finansijski bum. Ovo je melem za Srbiju u ovim teškim danima u vezi Kurtijevog terora nad Srbima na Kosovu i Metohiji.

Pobeda i dobijanje EKSPO 2027 je sjajna vest. Svet nam je dao najveće priznanje zbog našeg napretka, stabilnosti i činjenice da smo faktor mira na Balkanu, a podsetiću da su i neke zemlje regiona glasale za nas da dobijemo ovu izložbu.

Hvala svim azijskim i afričkim zemljama. Ovo je dokaz koliko svi cene Srbiju, koliko je Srbija ekonomski jaka, koliko je uzletela i napredovala zahvaljujući predsedniku Vučiću i SNS.

U ovu pobedu uloženo je mnogo rada i truda. Ovo će biti ogroman doprinos rastu BDP-a u godinama pred nama i daljem jačanju ekonomskih aktivnosti. Srbija je pobedila i pobeđivaće uvek.

Ukazana nam je velika čast i ogromno poverenje u Srbiju i ovo će biti još jedan veliki i ekonomski korak unapred.

Podsećam da kroz koji dan otvaramo obilaznicu oko Beograda koju smo jedino mi uspeli da izgradimo i završimo u poslednjih 40 godina i kroz godinu dana i vi sigurno, dragi poslanici i vi pripadnici drage nam opozicije, svi zajedno provozaćemo se prvom linijom metroa u Beogradu.

Ova EKSPO pobeda je ogroman izazov i mi ćemo raditi mnogo više da bismo mogli da opravdamo poverenje celog sveta koje smo dobili. Izgradićemo potpuno nove fantastične sajamske komplekse, nove smeštajne kapacitete za predstojeći EKSPO, a novoizgrađeni stanovi, to je jako važno, će posle izložbe dobiti prenamenu i biće dodeljeni ugroženim kategorijama stanovništva, sigurno pripadnicima institucija koje su esencijalne za državu i onima koji nemaju rešeno stambeno pitanje.

Dakle, radimo, gradićem praktično potpuno novi deo grada, a time gradimo i budućnost Srbije.

Pokazali smo da u političkom smislu, u svakom smislu možemo da dobijemo podršku u svim delovima sveta i da pobedimo zemlje poput Španije i SAD.

I, po stoti put, samo kratko, demantovaću, i malopre smo čuli od pripadnika opozicije sve ove grube neistine u vezi saobraćajne nesreće na naplatnoj rampi u Doljevcu, nikakve misterije tu nije bilo. Sudski je sve dovršeno. Krivac je kažnjen.

Nikada nisu nedostajala dva minuta. Ni minut snimka nije nedostajao. To je veštački izazvana afera, a sve što smo govorili više od četiri godine evo juče je potvrdila vaša novina, vaša draga novina, naša draga novina, Šolakova novina „Nova S“. Citiram, udarna pesnica Jelena Jelovac kaže – na snimcima se jasno vidi, pošto su dostavljeni svi snimci, izuzev satelitski, kojih nema, iako i to tražite. Kaže, na snimcima se jasno vidi da je snimano u kontinuitetu, bez prekida. Zabeležen je trenutak sudara i sve što se nakon toga dešavalo sa prednje i zadnje strane automobila. Dakle, to nisu snimci na kojima nedostaju dva minuta. Kraj afere.

Međutim, ja sam čuo već primedbe opozicije. Opozicija kaže da nisu dostavljeni Maksarovi satelitski snimci. Pa, nema tih snimaka. Ne postoje satelitski snimci ni iz jedne ove naplatne rampe u svetu.

Završavam. Srbija je danas jaka. To i vi znate. Zahvaljujući predsedniku Vučiću danas je jaka, jedinstvena i ujedinjena zbog predsednika Vučića. Aleksandar Vučić je, kao što to naša opozicija i priznaje, hvala im, vratio dostojanstvo Srbiji. Predsednik Vučić uzdiže Srbiju, gradi Srbiju, lepi Srbiju, leči prošlost u sadašnjosti radi budućnosti.

Hvala vam.

Živela Srbija!

PREDSEDNIK: Hvala vam.

Nastavljamo sa radom.

Obaveštavam vas da je sprečen da sednici prisustvuje narodni poslanik Veroljub Stevanović, a sprečeni su da prisustvuju i narodni poslanici Aleksandar Marković i Radomir Lazović.

Nastavljamo pretres o 3. tački dnevnog reda.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju predsednik i članovi Vlade Republike Srbije, koje ovom prilikom pozdravljam.

Reč ima predstavnik predlagača.

Izvolite.

(Boško Obradović: Replika!)

MIROSLAV ALEKSIĆ: Da li ima pravo na repliku gospodin Obradović?

PREDSEDNIK: Dao sam vam reč.

MIROSLAV ALEKSIĆ. Poštovane kolege poslanici, poštovani predstavnici Vlade, nastavićemo danas da razgovaramo o onome što nam se dešava u Srbiji, o potpunom raspadu sistema u državi.

Juče smo svedočili, takođe, neverovatnim izjavama predstavnika Vlade i već danas su stigli odgovori na to ne nas odavde, nego međunarodnih institucija i ambasada.

Juče je ministar unutrašnjih poslova gospodina Gašić rekao sledeće – mi tačno znamo ko je ubica i tražili smo od nemačkih organa, pod čijom je zaštitom u ovom trenutku taj čovek, da nam daju podatke. Imamo slike sa aerodroma u Tirani kada je sleteo, imamo slike kada je ušao u Prištinu, imamo slike kada je ulazio u stan. Naše pitanje je stalno bilo i našim partnerima, prijateljima našim – dajte nam snimke satelitskih kamera. Kažu – ne može, bila je magla. Dakle, radi se o ubistvu Olivera Ivanovića i ovo je obrazloženje da je država Srbija otkrila ubicu navodnog, da se zna ko je i da ga skriva Nemačka, odnosno štiti ga Nemačka direktno.

Dobili smo od ambasade Nemačke demant i to ste verovatno videli, koja odbacuje optužbe ministra da je ubica Olivera Ivanovića pod zaštitom ove zemlje.

Ja sada moram da pitam naše službe kao prvo šta ste vi, gospodine Gašiću, kao tadašnji šef BIA-e preduzeli kada je Oliver Ivanović došao kod vas, obratio se i ukazao na probleme sa ugroženom bezbednošću njega lično?

Dalje, šta je sa snimcima sa kojima raspolažu naše službe bezbednosti na tom delu teritorije? Da li ih imate, pa ih krijete, ili ih nemate i time potvrđujete da apsolutno ne kontrolišete taj deo teritorije Republike Srbije? Manite se vi Tirane, magle, Nemaca. Šta naše službe bezbednosti rade? Da li je sever Kosova Srbija po vama ili nije? Da li vi to kontrolišete ili ne kontrolišete? To se od vas očekuje, a ne da govorite kako su Nemci ti koji kriju ubicu Olivera Ivanovića.

Dalje, ako već znate ko je ubica, kao što ste juče potvrdili i pokazali materijal, zašto Srbija do sada nije raspisala međunarodnu poternicu za tim ubicom? Šta se čeka? Raspiše se međunarodna poternica i tražite ubicu, ako ste otkrili da je on ubica. Umesto toga vi ste optužili nekog da ih krije.

Sledeće, zašto niste protiv njega pokrenuli sudski postupak da mu se sudi u odsustvu, ako već znate to? Očekujem da odgovorite na ovo, pre svega, zbog porodice stradalog Olivera Ivanovića, ali i zbog svih građana Srbije, jer reći – imamo ubice, znamo, na tako jedan paušalan način zaslužuje ozbiljne odgovore vezano za taj slučaj i za to što se dogodilo.

Dalje, juče je ministar Gašić rekao da su mene na Kosovu sačekali neki koji su osuđeni za trgovinu ili šverc droge, šta god. Evo je ta presuda, ministre Gašiću. Znate ko je među tim ljudima? Prvi koji je bio optužen je Zvonko Veselinović, prvi, broj jedan. Broj dva, Dražan Stojković. Broj tri, neki Strahinja Šuškić, ne znam ljude. Znate šta je problem? Oslobađaju se optužbe u ovoj presudi iz 2004. godine Okružnog suda u Kraljevu. Oni su oslobođeni, uključujući i Zvonka Veselinovića, a za koga mi ne odgovarate da li ima dozvolu za nošenje oružja ili ne, evo već dve nedelje. Niko. Niko od vas. Ćutite ko zaliveni.

Kada govorimo o školi, pitam – da li je škola „Vladislav Ribnikar“ imala akt o proceni rizika u zaštiti lica, imovine i poslovanja, plan, projekat video nadzora, da li je to kontrolisano i kakvi su rezultati toga?

Ko je bio odgovoran za dete ubicu kada se sa zimskog kampa iz Francuske vratio zajedno sa drugarima i kada su roditelji i druga deca, a i nastavnici ukazivali na njegovo čudno ponašanje, da je bio sam u sobi sedam dana, da se nije ni sa kim družio, da je spavao u čudnom položaju? Šta su stručne službe uradile po tom pitanju? Šta je uradila porodica? Šta su uradile nadležne stručne službe iz škole?

Kažete ovde, svih ovih dana, da nemate odgovornost i da se nigde nije desilo da je iko podneo ostavku, pa pominjete i slučaj Brejvika i Norveške, pozivate se na to i kažete – pa šta, tamo se desilo, niko nije podneo ostavku.

Kao prvo, ostavku je podneo ministar policije i pravde zato što je imao objektivnu odgovornost. Vi je ne osećate, u tome je razlika. Nije ni on pucao, pucao je Brejvik, ali je on podneo ostavku.

Kao drugo, tadašnji norveški premijer, a današnji vaš prijatelj i prijatelj Aleksandra Vučića, Jans Stoltenberg, nakon tog masakra, plakao je sa narodom, narod plakao sa njim. U trenucima najveće nacionalne žalosti pronašao je reči saučešća i utehe. Plakao je izjavljujući saučešće porodicama preminulih, donosio je cveće na mesto zločina, održao govor koji je bio preko potreban celoj naciji, ujedinivši narod u bolu, emocijama, gestovima pokazivao da je jedan od nekoliko miliona Norvežana.

Šta ste vi uradili? Jeste li se upisali u knjigu žalosti u školi „Vladislav Ribnikar“? Hoćete li da odgovorite na to već jednom? Jeste li izjavili saučešće? Jeste li pokazali tugu? Ne. Vi ste pravili na „Instagramu“ sprdnju, vi, Siniša Mali i predsednik Aleksandar Vučić. Da, smejali se ljudima koji su zbog bola i tuge izašli na ulicu da se ne bi desilo to, smejali se ljudima koji su tu na ulici sa pokušajem da se otreznite i osvestite vaše odgovornosti u ovom slučaju. Šta vi radite? Ništa. Pričate kako niko nije kriv, to je moglo svuda da se desi, eto, desilo se kao saobraćajna nezgoda, roditelji izgubili decu, nisu se vratila iz škole, u Mladenovcu tragedija koja se dogodila i nemate vi nikakvu odgovornost.

Kriva je opozicija, ova strašno loša opozicija, ovi rušioci države, ovi izdajnici, ove hijene, ovi lešinari. Mi smo krivi. Jel da? Znate, hajde prvo da odgovorite na ova pitanja što sam postavio, pa da vidimo, možda do kraja sednice i shvatite da ipak imate barem malo odgovornosti i vi lično i ministar Gašić, a i drugi koji vladate danas u Srbiji. Hvala.

PREDSEDNIK: Pravo na repliku.

MILENKO JOVANOV: Najpre, gospodine Orliću, molim vas da reagujete kada se izađe iz teme dnevnog reda, jer pola od ovoga što je gospodin Aleksić govorio apsolutno nikakve veze sa tačkom dnevnog reda nema. On čovek vodi kampanju unutar svoje stranke, ali nije tu publika koja treba da ga sluša. Ne treba on nama da se dokazuje, mada neki njegovi poslanici kažu da radi za nas, ali oni koji treba da ga slušaju u preuzimanju stranke, uglavnom nisu u sali. Ima svega jedan, dva, tri, četiri, pet… Ovaj se ljudi kada mu kažemo da je član Narodne stranke. Znači, četiri člana, ima svega četiri člana Narodne stranke ovde u sali i nema potrebe nama da drži monologe kojima se kandiduje.

Što se tiče „Ribnikara“, gospođo Brnabić, molim vas da saslušate ovo. Prošle subote roditeljima „Ribnikara“ opozicija nije dozvolila da se okupe i obrate na protestu „Srbija protiv nasilja“, piše udruženje roditelja iz „Ribnikara“. Najpre su roditelji do samog subotnjeg jutra držani u neizvesnosti da li će im stranke koje formalno organizuju protest dozvoliti da govore, a onda je usledilo uslovljavanje. Prvo, da može govori samo jedan, i to tako što će opozicione stranke ko, pošto su neki roditelji kontraverzni, jer su nekada bili aktivni u pokretu „Novi 6. oktobar“ koji se bori za tranzicionu pravdu. Tražili su kontrolu nad sadržajem nastupa, i to jednog predstavnika roditelja koga su odabrali. Kada su roditelji objavili na društvenim mrežama šta se desilo, usledili su brojni pozivi na sastanke pred sam protest uz uobičajeno etiketiranje da svako ko ne igra onako kako opozicija svira pomaže režimu koji samo što se nije srušio, pod znacima navoda. Na protestu su posle svega govorili neki drugi.

Posmatrajući samo reklamiranje, kažu roditelji, opozicionih lidera na protestima došli smo do zaključka da se oni, nažalost, pretvaraju u njihovu predizbornu kampanju, ukoliko to nije bio slučaj od samog početka, kažu roditelji. Dalje, kažu roditelji, organizatorima protestima nije stalo do dece, oni izgleda žele da se malo odmaknu od „Ribnikara“ dok se na mestu krvoprolića peru podovi, uklanjaju sveće i cveće i direktno krše nalazi prosvetne inspekcije, sprema se početak nove školske godine, a svi odgovorni ostaju na svojim mestima. Roditelji „Ribnikara“ nisu poželjni na protestu koji su građani pokrenuli zbog masakra u „Ribnikaru“ i Mladenovcu i, na kraju, posedujemo SMS poruke iz kojih se vidi šta su od nas tražili, koje su uslove postavili, ali zarad opšteg interesa ih nećemo objavljivati.

Ja ću vam ovo dati. Ovo je objavljeno na jednom od njihovih portala. Ovo su objavili njihovi mediji i ovo je nešto što govori o njima i svaki put kada vas pitaju nešto o „Ribnikaru“ slobodno im prenesite ovo. To je njihov odnos prema toj deci. To je njihov odnos prema svemu. Hvala vam.

PREDSEDNIK: Hvala.

Što se tiče vaše napomene, značajno manje od pola je imalo bilo kakve veze sa temom dnevnog reda. Tek posle, čini mi se, pet i po minuta mi smo čuli prvi pokušaj rečenice da ima veze sa temom dnevnog reda, ali kada ne bi govorili o tome bilo bi prazno, ne bi imalo šta da se kaže, kao što su i jutros te klupe bile prazne.

Nije pet, dvoje ukupno, odnosno dvojica narodnih poslanika iz cele te poslaničke grupe je došlo jutros, ne uključujući predstavnika predlagača, Aleksića, koji je bio odsutan kao i juče.

Reč ima Aleksandar Jovanović.

ALEKSANDAR JOVANOVIĆ: Dobar dan, zdravo živo!

Gospodina ministra, Batu, da pitam nešto pre nego što počnem, da li se slaže, da li bi, Bato, pristali da sada donesmo jedan poligraf laži da vas prikačimo, pre nego što mi odgovorite na pitanja, da vidimo šta će da se dogodi sa poligrafom? Pošto je vaš šef, kako ga vi nazivate ili predsednik vašeg božanstva odbio kada sam mu to predložio prošli put kada je bio ovde, da vidimo šta govori Bata Gašić i šta je istina od toga?

Pitanje za poslanike iz SPS, kolege iz SPS, pitanje za vas gospođo Brnabić i pitanje za vas Bato, zbog čega je Branislav Ružić, ministar prosvete, podneo ostavku? Koji su razlozi, zbog čega vaš ministar prosvete podnosi ostavku nakon tragedije u Ribnikaru?

Vidite ovako, gospodin Ružić je našao za shodno da to uradi, a vi gospodine Gašiću, da li se vi pitate nešto u svom životu uopšte?

(Više narodnih poslanika dobacuje sa mesta.)

Da, da, ja sam pijan.

Gospodine Orliću, slušajte dobro šta dopire sa ove strane. Da li vi čujete šta se dešava tu? A mene kažnjavajte za svako dobacivanje, a ovo što se dešava ovde? Da li se kaznili nekada nekoga ovde? Niste.

PREDSEDNIK: Vi znate Jovanoviću da kazne ne izričem ni vama ni bilo kome drugom kada jednom vikne. Nego, Jovanoviću, kaznu dobijete kada vam ukažem na to da to ne treba da radite, pa ponovite i treći put i peti put itd.

ALEKSANDAR JOVANOVIĆ: Ne znam ja ništa, vi sve znate. Dakle, da mi bilo ko ovde od prisutnih odgovori, čekajte, zašto Bata Gašić ne daje ostavku, a Ružić daje ostavku? Šta to vas, Gašiću, čini tako nezamenljivim?

PREDSEDNIK: Jovanoviću, hajmo bez direktnog obraćanja.

ALEKSANDAR JOVANOVIĆ: Dakle, ovako. Imam još jedno pitanje za vas, Bato. Pre više decenija dok ste fugovali pločice, da vam je neko došao i rekao: „Vidi Bato, bićeš ministar vojni, bićeš direktor BIA, bićeš ministar policije. Šta bi ste mu rekli tada?“ Vi ste, Bratislave Gašiću, sada ministar policije, a trebali bi da znate šta se dešava u ovoj zemlji i vi to vrlo dobro znate kada je u pitanju kriminal. Kriminal vam se događa, ponoviću vam to, u sred Žagubice, vaš prijatelj, ima on ovde još prijatelja, evo ga Veroljub Arsić, čuveni Safet Pavlović.

Kada smo otišli u policiju, nakon što je vukao narodne poslanice, nakon što je mene lično udario, kada smo otišli da održavamo Odbor za ekologiju gore, otišli smo u policiju, a sve vreme je tu šef policije Žagubice. Kada smo pitali: „Da li ti reaguješ na ovo?“ On se plaši tog Safeta Pavlovića više nego sve one žrtve koje je on isprebijao.

Vas gledam gospodine Gašiću, vas gledam gospođo Brnabić.

Vama ću se sada obratiti. Da li se sećate kada smo se videli pre dve godine u Pirotu? Na ulici, da, da, pošto niko od vaših ministar nije hteo da primi ljude koji su branili reke Stare planine. Sećate se tog našeg susreta, gospođo Brnabić, vi koji branite zakon, vladavinu prava, dok ste se šetali ulicama Pirota, mislili ste da će narod da padne u nesvest pošto se čuvena Ana Brnabić šeta, da bude sa svojim narodom. Za to vreme u Rakiti policija upada ljudima u kuće bez naloga. Odvodi masovno stanovništvo na poligrafe laži, pljušte pozivi za sud.

Za to vreme obezbeđenje investitora Belića, ta čuvena „Protekta“ prebija starce na štakama. Zašto? Zato što žele, sve što žele je da imaju vodu pored koje su se naselili. I šta se desilo? Gledam vas gospođo Brnabić, ako imate malo vremena da mi uputite jedan pogled, da vas pitam šta se dešava sa malom hidrocentralom u Rakiti? Znate šta se dešava posle rešenja Ministarstva za zaštitu životne sredine o uklanjanju tih cevi, nema države, nema zakona. Mi smo je srušili.

Pa se ponovo pojavljuje taj Belić, ovog puta pod zaštitom ne Zorane Mihajlović, nego gospodina Vesića, koji daje upotrebnu dozvolu za nešto što je čist kriminal.

Slušajte me sada dobro gospodine Gašiću. Taj Belić je probio, postoje objekti koje je gradila država 70-te godine, to su Bujičanske pregrade, koje služe kada dođe ova velika voda, kao što smo sada imali poplave, da blato i kamenje ne podave ljude u Zvoncu dole, to je selo nizvodno. E, taj Belić je cevima za malu hidroelektranu probio to. Za to se ide na robiju. To se po zakonu vodi kao ugrožavanja života i bezbednosti ljudi. Šta se dešava kada tražimo da nas primi Goran Vesić, da nas primi ta čuvena Aleksandra Damjanović? Šta se događa? Priča ovde da sam narkoman pred svima. To ste vi.

A vi, gospodine Orliću, trenutno pričamo, tema je nasilje. To što vi radite je masovno svaki dan ovde sprovođenje nasilja. Jako ste hrabri na tom dugmetu, ne skidate se ko dete sa trešnje. Delite kazne ovim ljudima ovde, a za ove se pravite blesavi. Evo, sad dok pričam, dopiru krici iz Savane.

Da vam kažem nešto…

PREDSEDNIK: Sada dok vi govorite, niko ne viče na način na koji vi vičete svakoga dana.

ALEKSANDAR JOVANOVIĆ: Da, da.

PREDSEDNIK: Ako hoćete da o tome pričamo, možemo odmah. Ko sada viče onako kako vi vičete svakoga dana? Jovanoviću, kažite ime?

ALEKSANDAR JOVANOVIĆ: Još jedna stvar gospođo Brnabić. Juče ste rekli…

PREDSEDNIK: Jovanoviću, kažite ime? Kažite ime, Jovanoviću? Ko viče kao što vi vičete svakoga dana.

ALEKSANDAR JOVANOVIĆ: Evo ga ovaj Milić iz Sombora.

PREDSEDNIK: Ko?

ALEKSANDAR JOVANOVIĆ: Milić, Milić, poslanik Milić.

PREDSEDNIK: Niko sada ne govori, apsolutno niko.

ALEKSANDAR JOVANOVIĆ: Stvarno? Bravo, gospodine. Može jedan aplauz za gospodina Orlića, molim vas? Bravo, majstore! Neviđen si car!

PREDSEDNIK: Ko vam se sada obraća onako kako vi vičete?

ALEKSANDAR JOVANOVIĆ: Nemojte da me prekidate, oduzeću vam vreme.

PREDSEDNIK: Vi možete samo da ostanete bez mogućnosti da nastavite dalje ako ne želite? Da li ne želite da govorite više?

ALEKSANDAR JOVANOVIĆ: Gospođo Brnabić, šta ste rekli da je 2008. godine ubijen…

PREDSEDNIK: Šta kažete, Jovanoviću? Hoćete da govorite dalje ili nećete?

ALEKSANDAR JOVANOVIĆ: O ubistvu Panića, koji je ubijen za vreme protesta… (Isključen mikrofon)

PREDSEDNIK: Pošto me ne čujete Jovanoviću, da vas pitam ovako – hoćete li da govorite dalje ili nećete?

(Aleksandar Jovanović: Da li ja hoću da govorim?)

Da?

(Aleksandar Jovanović: Da li vi hoćete da ja govorim dalje?)

Ako hoćete da govorite dalje, biće vam omogućeno. Lepo se prijavite za reč i da ne izvodite više ništa, nego da govorite onako kako je propisano Poslovnikom. Hoćete li tako? Hajde da pokušamo tako.

ALEKSANDAR JOVANOVIĆ: Vidite, gospodine Orliću, pre nego što mi isključite mikrofon, treba da me obavestite da ćete mi isključivati mikrofon. Ko ste vi da zabranjujete ovde ljudima da govore?

Dakle, ko je bio ministar policije kad je ubijen Panić? Ko? Ko je bio? Pa vaš koalicioni partner, Ivica Dačić, pa se njemu obratite za to šta je radila policija kad je ubijen Panić na protestima.

Ovom prilikom želim da pozdravim ljude sa Kosova i Metohije. Kao što vam je poznato, moja koleginica Danijela Nestorović, Miroslav Aleksić i ja pre dva dana bili smo u Zvečanu i u Kosovskoj Mitrovici. Veliki pozdrav, pre svega, za Marka Jakšića i njegove prijatelje koju su nas sačekali dole. Ko ne zna ko je Marko Jakšić, to je jedan od prvih saradnika ubijenog Olivera Ivanovića, za koga se ispostavilo da znamo ko ga je ubio.

Juče je Bata Gašić objavio senzacionalnu vest da znamo ko je ubica Olivera Ivanovića. Stvarno? Bravo, majstore! Gašiću, velika, još jednom samo, svim ljudima koji su nas tamo dočekali, lekarima, pravnicima, od kojih i danas dobijamo podršku, veliko hvala, jer treba biti hrabar, suprotstaviti se Srpskoj listi, Aleksandru Vučiću ako dolaziš na Kosovo.

Da li znate kako izgleda doček Srpske liste, tj. SNS kad dolaziš na Kosovo, ako se kojim slučajem ne slažeš sa politikom Aleksandra Vučića, evo da zna i Bulatović, pošto je on opozicija, da ga obavestim šta se dešava?

Dočekaju vas isto ko u Žagubici - prete vam smrću. Onda sednete u kafić da popijete piće, pa vam bace malo nekakvu šok bombu. Pa vi širite nasilje na sve strane i ti svi ljudi tamo na severu Kosova nalaze se u kontracionom logoru koji drže Aljbin Kurti, Aleksandar Vučić i međunarodna zajednica, koje te ljude dole drže kao taoce. To radite vi.

(Marijan Rističević: Mi?)

To radite vi, da. Neko vas sačeka i baci bombu na vas. To je politika SNS-a, nasilje na sve strane.

(Marijan Rističević: Mi?)

Da, da to radite vi.

Gospodine Orliću, jel možete da mi omogućite da govorim?

(Narodni poslanici SNS dobacuju.)

PREDSEDNIK: Kao što primećujete, omogućeno vam je da govorite, ali ja čujem da poslanici komentarišu da ste našli neko mesto da popijete piće.

ALEKSANDAR JOVANOVIĆ: Još jedno pitanje za vas, gospođo Brnabić - šta to razlikuje Bratislava Gašića od Ružića?

Jedan daje ostavku, drugi ne daje ostavku. Po ko tom kriterijumu neko daje ostavku nakon tragedije, a nekoga čuvate kao da je nezamenljiv i šta to kvalifikuje gospodina Batu Gašića da bude tu gde jeste?

(Milimir Vujadinović: Ne damo ga.)

Koje su to kvalifikacije, zbog čega je on tako nezamenljiv? U čemu je problem?

Vi ćete, gospodine Gašiću, ne podnositi ostavku, to je najmanje što ćete uraditi, vi ćete odgovarati za sav kriminal za koji znate gde se dešava.

Pitanje još jedno za vas - što niste oduzeli onom Blažiću oružje? Znali ste da poseduje oružje. Znali ste da njegov otac poseduje bombe i Kalašnjikov, pa što to niste uradili? Da ste to uradili čime bi pucao? Čime bi pobio onu decu? Za to se ide na robiju, gospodine Gašiću.

A danas slušamo, čitamo u novinama - "Blažić ne miruje, ponovo vrši nasilje, tukao svog kolegu u zatvorskoj ćeliji zato što je hrkao". Ko je to stavio masovnog ubicu u ćeliju s bilo kim? Mene to zanima? Ja se mnogo ne razumem u to kako se određuje gde se to smešta čovek koji je ubio, izvršio masovna ubistva. Po kom to kriteriju čovek koji je učinio masovno ubistvo leži u ćeliji sa bilo kim?

Vi ste, gospodine Gašiću, jedna kriminalna organizacija na čelu policije. Bili ste na mestu BIA. Bili ste ministar vojni. Vi samo u Srbiji Aleksandra Vučića možete da budete tu. To isto važi za Anu Brnabić.

Još jedno pitanje za vas, gospođo Brnabić, pitanje za vas …

… da li bi mogli stvarno da nam jednom dostavite vaše račune za infostan i struju? Koliko košta boravak u Jovankinoj vili? Koliko vi to plaćate, da kažem vi, mislim na građane Srbije, vaše baškarenje godinama u Jovankinoj vili?

Znate, šta ćemo da uradimo? Evo, sad ću da vam najavim, da znate šta je sledeće, narodna kuhinja ispred Jovankine vile. Sva ta sirotinja koja nema leba da jede da bi se vi svi baškarili gore po Dedinju dovešću vam ispred vaše vile da vas upoznam malo sa narodom koji super živi u Srbiji, zbog toga da bi vi svaki dan ovde seli u vaš auto, otišli u vilu i baš vas briga bre za sirotinju.

Sve što radite je laž, prevara, demagogija i nasilje.

Evo ga ovaj, pitali ste me Orliću malopre, ovaj čuveni profesor doktor, lektor ovde, najotrovniji čovek pored Bekareca. Otrov čist.

Vi samo u ovoj državi Vučića možete da sedite tu. Vi ste …

(Rodoljub Stanimirović: Jel to tema?)

A što se vi ne javite, kolega, neki put da govorite? Jel umete vi da pričate ili samo da arlaučete?

(Rodoljub Stanimirović: Jel to tema?)

Ovako, veliki pozdrav za ljude sa KIM-a koji su nas sačekali.

(Nebojša Bakarec dobacuje.)

Vidimo se ponovo.

Sve je više ljudi koji neće da trpe vaš teror. Ne možete ljude uceniti. Ne možete ljude zastrašivati. Ne možete ljudima pretiti.

Samo polako. Videćemo šta će da se dešava. U subotu će na ulice Srbije, u gradove Srbije izaći ljudi, preko 20 gradova će izaći da vam kažu šta misle o toj vašoj kriminalnoj politici. Uskoro će ovde da se dese promene. Na vama je samo da odlučite na koji način će to da se dogodi.

Ako nastavite da zlostavljate, hapsite, maltretirate, otpuštate ljude sa posla, imaćete scenario kome se niste nadali i to samo od vas zavisi.

Da ne zaboravim samo, danas je …

… Salašu 137 otkazana …

Nemojte da me prekidate.

… otkazan ugovor o zakupu samo zato što su vlasnici Salaša 137 podržali proteste protiv nasilja i šta mi mislite – da ćete nekog da zaplašite? Šta me gledate? Mislite da se neko plaši?

Znate šta ste vi? Najveća stranka u Evropi, 700 hiljada članova. Vi ste balon od sapunice, drugari.

Želim samo još jednom, veliki pozdrav za sve ljude širom Srbije, širom KiM, da ovo zajedno teramo do kraja i da smenimo ovo, jer ovo se više trpeti ne može. Hvala lepo.

PREDSEDNIK: Pravo na repliku.

MILENKO JOVANOV: Dobro. Zaista je teško govoriti posle ovako nadahnutog govornika, čoveka koji je preživeo bombu koju su na njega bacili.

Dakle, on je jedan od retkih koji je uspeo da preživi tako nešto u istoriji čovečanstva generalno, ali dobro. Ja ću pokušati da se obratim jezikom koji on razume, tako da ću citirati gospodina iz nekih emisija. Ovo što ste rekli je bilo nepošljivo. Tako da to što ste vi rekli da je nepošljivo, ja vama kažem da je nepošljivo. Šta to znači – ja ne znam, ali verovatno nešto negativno. Vi ste to koristili pa vi znate šta je to.

Uglavnom, nepošljivo je rekao sve što je rekao. Međutim, šta je problem? On siroma ne shvata da srpski narod nije on. Znate, on je navikao da kada sretne hrvatsku ekipu novinara na protestima koje organizuju da počne da im se obraća na hrvatskom. On priča o prosvjedima i tada Ćuta postaje šuta, verovatno, pošto se sve menja. On ne shvata da nisu svi Srbi zarobljeni u tom Stokholmskom sindromu.

Dakle, vređate Srbe sa KiM stalno, vi lično. Kad god zinete vi govorite da su kriminalci, da su ovakvi, da su onakvi. Onda odete dole i oni vas, gle molim te čuda, ne dočekaju pogačom i solju. Pa šta se očekivali? Da vam kažu – uživamo u vašim bravurama skupštinskim gde nas nazivate kriminalcima? To ste očekivali? Pa malo ste se prevarili. To da vas je Rada Trajković dočekala možda biste dobili pogaču i so.

Sa druge strane, kao što vidite, nastavlja se tužna priča o tome kada nekome ne ispunite neku veliku želju dokle to dovede. Vidite, Hitleru nisu dali da bude slikar pa je napravio katastrofu. Anti Starčeviću nisu dali da bude nastavnik, profesor ovde u Beogradu, pa napravio zametak onoga što je posle nastalo, ustaški pokret i sve ostalo. Ovom nisu dali mini hidroelektranu i evo šta ste napravili.

Dakle, kada odbijate ljude koji imaju „velike ideje“ morate to raditi nežno da ne se bi pretvorili u ovo. Hvala.

PREDSEDNIK: Isto dva minuta.

DEJAN BULATOVIĆ: Dobro. Ovaj čovek iz opozicije koji je govorio kaže i postavlja pitanje građanima Srbije – vidite, ne znamo da li je Bulatović opozicija, šta je Bulatović, a Bulatović jedino ono što nije, nije na njegovoj strani. Nije onaj ko hoće da zloupotrebi građane Republike Srbije da njihovu najveću tugu i bol iskoristi i to je bio njihov razlaz sa mnom. Ne moj sa njima, nego njihov sa mnom, jer ja sam opozicija bio 30 godina. Nikada se u životu nisam ogrešio o građane Republike Srbije. Nikada nisam izneo.

(Aleksandar Jovanović dobacuje.)

Ako gospodin Ćuta hoće da mi dobacuje, ako to vi, građani Republike Srbije, vidite ovde, onda možete da prosudite ko ovde čini nasilje.

Dakle, da ponovim još jedanput – nikad sa njima takvima. Oni su izdali sve ono što smo imali kao postulate demokratije i evropskih vrednosti, ono što smo nazivali „ za boljom i lepšom Srbijom“.

Da, Dejan Bulatović, građani Srbije, neće da učestvuje u tome. Rekao sam – neću da učestvujem ni na jedan način sa vama. Vi niste opozicija, vi ste profiteri. Vi ste bivša vlast koja je zloupotrebila i 5. oktobar. Izdali ste sve one ideje i 5. oktobra. Sad šta radite? Ponovo pričate neke priče, kad dođete sad, sad ćete biti dobri.

Videli smo vašu privatizaciju, videli smo i to da sam morao zbog vas da odem 10 godina u Francusku. Nisam se vratio 10 godina u Srbiju.

Dakle, nisam otišao zbog režima Slobodana Miloševića, nego kada je otišao Slobodan Milošević, došla nova vlast ja sam morao da odem. Toliko o tome.

Vratićemo i to, to ću da tražim od ministra unutrašnjih poslova, da se vrati sve to i da vidimo zbog čega se to sve dešavalo dvehiljaditih godina, najveći zločin, ubistva, kriminal, uništavanje države.

Došli smo do toga da je jedna žena koja je uništila Pokrajinski sekretarijat za sport, koja je ulagala u kriminalce u sportu, a to piše u svim medijima, i koja kaže da VU „Morović“ tamo radi marihuanu. Država je na to ćutala. To je moja, ministre, moja kritika vama, zašto se na to ćuti. Zašto država, zašto javni tužilac i zašto država ne reaguju na takve političare koji na takav način…

Što se tiče ovog govornika koji mi stalno dobacuje i koji je stalno iza mene, ljudi, mene je sramota. Sramota me je da to predstavlja ovde u parlamentu nekog, da se to zove opozicija. Ograđujem se, veliki ponor pravim između njih i mene. Nikad sa vama tako. Nikad u životu.

PREDSEDNIK: Hvala.

Reč ima predsednica Vlade.

ANA BRNABIĆ: Hvala vam.

Zaista neuobičajeno ponašanje od strane narodnih poslanika prema predstavnicima izvršne vlasti koje ste ipak pozvali da dođu ovde i da vam podnesu određene izveštaje, što smo mi i učinili.

Onda, dok pomno zapisujem sve što govorite kako bih vam odgovorila na svaku temu koju ste otvorili, a koje uglavnom nikakve veze nemaju sa tragedijom koja se desila, dakle dok pokušavam da zapišem to i da ispratim sve što kažete vi meni kažete – odvojite vreme da me pogledate. Onda, kada vas pogledam vi kažete – šta me gledate?

Tako da, ne znam da li želite da vas gledam ili da vas ne gledam? Ja ću raditi onako kao što vi kažete, samo se vi dogovorite sami sa sobom da li da vas pogledam ili da vas ne gledam.

U svakom slučaju, ne deluje kao nenasilna komunikacija, a vidim da ste vi jedan od promotera borbe protiv nasilja u ovom društvu, tolerantne, normalne, demokratske, pristojne Srbije, koja se valjda predstavnicima izvršne vlasti ili bilo kome drugom, komšiji, članu porodice, prijatelju, valjda obraća rečima – šta me gledaš.

Tako da, u redu je ako je tako, ali mislim da građani to treba da znaju.

Šta razlikuje ministra Gašića od ministra Ružića? Pod jedan, mislim ako pričamo, jel, u smislu posla kojim se bave, resori. Resori ih razlikuju, što je moguće da vi kao narodni poslanik ne znate ili niste toga svesni, zato što niste ni ministra Ružića nazvali pravim imenom. On se zove Branko Ružić. Bio je ministar prosvete. Ministar Bratislav Gašić je ministar unutrašnjih poslova ili policije. Tako da, to ih razlikuje, u velikoj meri u poslu kojim se bave i odgovornostima koje imaju.

Ministar Ružić je podneo neopozivu ostavku. Tu neopozivu ostavku sam ja prosledila Narodnoj skupštini Republike Srbije, tako da ste mogli da pročitate njegove razloge za podnošenje te ostavke. Ja sada to neću obrazlagati. Umete da čitate, pretpostavljam, pa pročitajte, ako već niste.

Razlikuje ih takođe što je tragedija u Osnovnoj školi „Vladislav Ribnikar“ nešto što pogađa neposredno resor koji je vodio, tako da je on osećao to kao nešto što njemu ne dozvoljava da vrši tu funkciju. Ja poštujem tu odluku.

Ministar Branislav Gašić baš nikakve veze nema sa tim. Ništa nije pogrešio, ništa loše nije učinio, nikako nije odgovoran za to što se desilo, ni posredno, ni neposredno, ni direktno, ni indirektno. Sve što je policija trebalo da uradi uradila je. Da smo mogli na bilo koji način da sprečimo tu tragediju dali bi sve od sebe da je sprečimo.

Upravo po primeru Osnovne škole „Vladislav Ribnikar“, rekla sam u tom primeru sistem nije zakazao. Desilo se da na tom primeru sistem nije zakazao. Svaki sistem zakaže nekada. Sistem čine ljudi. Ljudi nekad zakažu. Da se desilo negde drugde, kao što sam rekla 100 puta, negde u nekoj porodici gde su roditelji morali da rade 15 ili 16 sati dnevno, da nadniče da nešto obezbede za svoje dete, pojela bih da sam pomislila da smo mogli nešto drugačije da uradimo, nešto brže da uradimo. Da otvorimo nova radna mesta, da obezbedimo bolje plate, da bi obezbedili bolji kvalitet života za tu porodicu.

Da nije bilo školskog policajca, da je bilo od siromašnijih škola, ali ništa od toga nije bilo u ovom slučaj. Bilo je školskog policajca, bilo je čak i privatnog obezbeđenja. Dobro situirani ljudi, ogledna eksperimentalna škola, nije bilo vršnjačkog nasilja. Škola ima i pedagoga i psihologa, dakle ne pedagog ili psiholog ili da nema pedagoga ili psihologa, ima i pedagoga i psihologa i školskog policajca i privatno obezbeđenje i nadzor i video kamere i ogledna škola i ugledna porodica. Ne znam šta je MUP dodatno mogao da uradi. Tako da eto to razlikuje ta dva ministra.

Što se tiče demagogije i toga da li smo demagozi, vi, vaše kolege, vaša desna ruka sa kojima protestujete protiv malih hidroelektrana mogu da napišu udžbenik o tome šta je demagogija i šta je demagog. Ljudi koji su želeli da grade male hidroelektrane ili da pomognu svojim ortacima investitorima da grade male hidroelektrane, dokument sam vam pokazala, vašu prepisku ličnu sa Ministarstvom rudarstva i energetike, oko lokacijskih uslova za malu hidroelektranu. Nakon toga ste priznali. Citiram vas – tačno je da sam pomogao bivšem prijatelju da preda i dobije papire za izgradnju male hidroelektrane od 50 kilovata. Tako da vi ste to radili.

(Aleksandar Jovanović: Laž.)

Ovo ste vi rekli. Ovo ste vi izgovorili. Ako se ne varam, za Južne vesti.

(Aleksandar Jovanović: Ne.)

Pa dobro, osim da nađete video snimak pa da kažete da nije on, nego njegov dvojnik, ne znam kako drugačije da razgovaram sa vama.

Dobro, onda je i laž…

(Aleksandar Jovanović: Vi ste puni video snimaka, samo vam fali dva minuta.)

PREDSEDAVAJUĆA (Snežana Paunović): Kolega Jovanoviću, dobićete pravo da replicirate, nemojte dobacivati iz klupe molim vas.

ANA BRNABIĆ: Pomenuli ste demagogiju, vi ste najveći demagog. Jel laž i ovi mejlovi koje ste slali Ministarstvu rudarstva i energetike za malu hidroelektranu. Jel to laž? Jel smo to falsifikovali kao što smo falsifikovali vašu izjavu za Južne vesti – da tačno je da sam pomogao bivšem prijatelju da preda i dobije papire za izgradnju mini hidroelektrane.

Pomenuli ste Pirot, pa da se nastavim na tu demagogiju. Tako je, ja sam bila u poseti Pirotu i Babušnici, šetala sam se sa gradonačelnikom Pirota Vladanom Vasićem ulicama grada, kao što je i rekla poštovana narodna poslanica, ona je deo opozicije ali je bilo dovoljno pristojna i izuzetno poštena i otvorena da kaže – tako je, vi ste tada kada su građani dobacivali i bunili se oko neke stvari, izrazili svoje nezadovoljstvo stali i prišli da razgovarate među građanima. Vi ste bili među tim građanima.

Dakle, nisam bežala, nisam se sklanjala, nisam se zaklanjala, već sam prišla da razgovaram sa ljudima, kao što to uvek radim, da vidim šta nije u redu, da zakažem sastanak i vidim kako Vlada Republike Srbije može da pomogne i kako da reagujemo. Vi ste nakon toga odmah dobili sastanak sa mnom. Došli ste vi i prof. Ratko Ristić u moj kabinet i razgovarali smo. Pre toga, pošto kažete i opet želite da obmanete građane Srbije, kažete – niko od ministara nije hteo da primi ljude. Primio vas je predsednik Republike Srbije Aleksandar Vučić lično u predsedništvu i razgovarao sa vama. Toliko, niko iz vlasti ne želi da primi ljude koji se ne slažu ili iskažu svoje nezadovoljstvo. Tada je predsednik Aleksandar Vučić obećao, na vaš zahtev, da će biti zabranjena, zakonom zabranjena, izgradnja malih hidroelektrana u zaštićenim područjima, i to je i učinjeno. U zaštićenim područjima u Republici Srbiji ne možete više da gradite male hidroelektrane. Promenjeno je zakonom 2021. godine. Tako da opet ne govorite istinu. Ne želite da priznate čak ni nešto što ja mislim da je vaš uspeh, ali vam je teško čak i to da kažete, zato što smo mi to uradili, zato što vas je Aleksandar Vučić primio, saslušao, obećao i ispunio, i ispunio.

Promenjen je Zakon o zaštiti životne sredine, nakon toga je to Zakon o obnovljivim izvorima energije, upodobljen sa tim, tako da smo zabranili izgradnju malih hidroelektrana u zaštićenim područjima. Takva izgradnja je, recimo, dozvoljena u Austriji, a vaš pokret jeste ili je bio, u vreme dok niste bili političar, već ste bili ekolog, ne znam, zaštitnik životne sredine, ne znam kakva je to profesija, pošto pretpostavljam da svi štitimo životnu sredinu, ali nema ni veze, finansiran od strane austrijske nevladine organizacije „River voč“. Austrija je jedna od zemalja sa najvećim brojem malih hidroelektrana i malih hidroelektrana u zaštićenim područjima, ali finansiraju vas da se borite protiv malih hidroelektrana u Republici Srbiji. Zašto vi to radite, ne znam, ali dobro, u redu. Posebno vi koji ste tražili za prijatelja dozvolu za izgradnju male hidroelektrane. Zašto ste se nakon toga predomislili, ne znam. Ali kada pričamo o demagogiji, to je nešto na šta vi treba da odgovorite građanima Republike Srbije, ne morate meni. Ja manje-više. Izvršna vlast u ovom trenutku jesam.

(Aleksandar Jovanović: Građani su krivi.)

Nisam ja rekla da su građani krivi, a nisam ni rekla da sam ja kriva. Ja sam rekla da vi to treba da objasnite građanima Republike Srbije, a ne meni. Ne morate meni da objašnjavate.

(Aleksandar Jovanović: Ne morate ni vi meni.)

Vi ste na sastanak u moj kabinet došli sa prof. Ratkom Ristićem, takođe velikim borcem protiv malih hidroelektrana. Nego građanima Republike Srbije niste objasnili da je takođe taj isti prof. Ratko Ristić bio član revizione komisije Ministarstva za građevinu, infrastrukturu i saobraćaj, koji je kao eminentni stručnjak u tim revizionim komisijama učestvovao i davao svoja odobrenja za izdavanje građevinskih dozvola za izgradnju malih hidroelektrana, koje je onda kasnije želeo da ruši. Onda, kada smo izneli te podatke i rekli – ali čekajte, kako taj čovek želi da ruši male hidroelektrane i kako sa vama protestuje protiv malih hidroelektrana, kada je on kao član revizione komisije izdavao saglasnost za izgradnju tih malih hidroelektrana, on je čovek izašao u javnost i rekao je – tačno je, član sam revizione komisije, tačno je, davao sam saglasnost za izgradnju malih hidroelektrana, ja u tom trenutku nisam znao kakav je uticaj tih malih hidroelektrana.

Dakle, kao stručnjak je učestvovao u nečemu o čemu očigledno nije imao dovoljno znanja. Ali ga to nije sprečilo da uzima novac, kao član revizione komisije, niti je taj novac kasnije vratio, pošto je izdavao saglasnost za male hidroelektrane koje je kasnije želeo da ruši. Tako da, kada pričamo o demagogiji, vi, profesor Ratko Ristić i slični ljudi su najveći demagozi. Vi želite da gradite male hidroelektrane, on izdaje dozvole za male hidroelektrane i za to uzima novac od svih građana Republike Srbije, kao član revizione komisije, ni manje ni više nego Vlade Republike Srbije, Ministarstva za građevinu. A onda vi koji želite da gradite male hidroelektrane i on koji izdaje dozvole za male hidroelektrane odete i hoćete da rušite te male hidroelektrane. I vi meni kažete da sam ja demagog.

Sve što sam ja rekla da ću uraditi, ja sam uradila. Ne menjam svoje mišljenje od danas do sutra, ne izdajem dozvole, a onda idem da rušim te objekte. Ne, kako kažemo, tako i uradimo. Ako smo pogrešili, snosimo odgovornost za to. Tako da, toliko o demagogiji.

Što se tiče Pirota, želim danas da čestitam građanima Pirota zato što je juče otvoren zaista fantastičan, gledam slike, kupališni kompleks, velika investicija, sinoć je otvoren, a ja nažalost nisam mogla da stignem, želim da se izvinim građanima Pirota zbog toga, bio je ministar sporta Zoran Gajić i fenomenalno to izgleda i želim da kažem da ćemo nastaviti da investiramo u svaki deo Republike Srbije, u svaku lokalnu samoupravu i da ćemo se truditi najviše što možemo da nastavimo da radimo u interesu svih građana Republike Srbije, a sa zadovoljstvom ću otići uskoro do Pirota, razgovarati sa građanima i uvek će mi biti najveće zadovoljstvo da primim one građane koji misle da nešto ne radimo dobro, kao što sam primila vas.

Vama smo tada obećali nešto, to obećanje smo ispunili. Zabranjena je izgradnja malih hidroelektrana u zaštićenim područjima, ali vi ste tada pričali da niste političar, već ste ekolog, i da se nikada nećete baviti politikom, zato što je politika prljava rabota, a vi se bavite čišćenjem Srbije. Ali ni to niste ispoštovali, tako da ste i tu sami sebi uskočili u usta. Ali toliko o demagogiji. Šta da radite, tako je. Hvala vam.

PREDSEDAVAJUĆA: Hvala.

Poslovnik, koleginice Parlić. Izvolite.

IVANA PARLIĆ: Predsedavajuća, član 107. Dozvolili ste premijerki da ponovo sipa otrov u Narodnu skupštinu. Okupili smo se da govorimo drugačijim jezikom, da pošaljemo drugačiju poruku građanima Srbije. Posebno je opasno kada premijerka tako govori o profesorima, o članovima akademske zajednice. Znate šta je vrlo bitno, da napravimo neki pomak? Kada naučnici, kada profesori vide da nešto nije u redu, u redu je da kaže – to nije dobro, videli smo štetne posledice.

PREDSEDAVAJUĆA: Ja razumem vašu potrebu, koleginice Parlić…

IVANA PARLIĆ: Sada imamo, izvinite, molim vas, pustite me da završim. Pustili ste gospodina Bulatovića da priča nepovezano.

PREDSEDAVAJUĆA: Hajde vi pustite mene da ja shvatim šta ste probali da uradite, šta ne. Reklamirali ste član 107. Ustali ste sa ambicijom da odglumite…

(Ivana Parlić: Vrlo je opasno ovo što vi radite.)

Vrlo je opasno ovo što ja radim? Daleko je opasnije ovo što vi pokušavate, uvažena koleginice.

Da li vi želite da se izjasnimo o povredi Poslovnika koju ste zloupotrebili?

(Ivana Parlić: Naravno.)

Da. Izjasnićemo se. Hvala.

Kolega Bakarec, pravo na repliku. Izvolite.

NEBOJŠA BAKAREC: Hvala vam. Dakle, uvaženi poslanik lažni ekolog me iz sednice u sednicu vređa. Ja njega neću vređati, prosto moram da ukažem na ovo. Znači, on kaže, to je vrlo uvredljivo, traži da se neko prikopča na poligraf. Njemu poligraf ne pomaže, ali bi mu pomoglo nešto drugo. Dajte da ga prikopčamo na alkotest. Znači, ja vas molim, uvažena potpredsednice Skupštine, da instaliramo alkometre na ulazu u Skupštinu i to je mera terapije koja bi mu zaista pomogla, i to da bude jedan alkometar.

PREDSEDAVAJUĆA: Kolega Bakarec, hajde da replicirate, bez dijagnoze, molim vas.

NEBOJŠA BAKAREC: To je moja replika. Znači, zaista je to potrebno i to je terapijska mera, i to jedan jak, zato što bi drugi, onaj slabiji, eksplodirao.

Naime, takođe kao terapijsku meru, to je odgovor i to je zaista dobronamerno osim ovog prikopčavanja potrebno je da ga prikopčamo na fiziološki rastvor. Ja sam ozbiljan, ja sam vrlo ozbiljan. Dakle, o čemu se radi?

PREDSEDAVAJUĆI: Kolega Bakarec, ne zvučite baš ozbiljno.

NEBOJŠA BAKAREC: Ja sam zaista ozbiljan, jer poznajem dobro, proučavao sam ovakvih ljudi…

PREDSEDAVAJUĆA: Hajde, ja vas molim imate pravo na repliku, imate pravo da odgovorite onome ko vas je prozvao, ali hajde da to uradimo.

NEBOJŠA BAKAREC: Dobro, dakle o čemu se radi. Uvaženi poslanik nema alkohol u krvi, znači on nema alkohol u krvi, on ima krv u alkoholu, dakle imamo …

PREDSEDAVAJUĆA: Kolega Bakarec, to je bilo to.

PREDSEDAVAJUĆA: Ja u sistemu imamo imam kolegu Obradovića, kojim povodom kolega Obradoviću? Prijavljeni ste. Iz kog razloga? Imam vas u sistemu da li ste tražili reč? Ko vas je pomenuo?

(Boško Obradović: Predsednik Vlade.)

Danas?

(Boško Obradović: Juče je to bilo.)

O tome ćemo onda juče, kolega.

Pravo na repliku, izvinete, prvo Poslovnik? Izvinite, ali nemam vas u sistemu. Hajte ja ću probati da obrišem listu, a vi pokušajte ponovo. Pokušajte sada.

Koleginica Nestorović. Izvolite.

DANIJELA NESTOROVIĆ: Predsedavajuća, reklamiram član 104. Poslovnika.

Naime, prethodni govornik se vrlo uvredljivo izrazio o Aleksandru Jovanoviću Ćuti i ja bih zamolila da reagujete …

PREDSEDAVAJUĆA: Koleginice Nestorović, ako ste pratili sednicu shvatili ste da sam kolegu koji je govorio prekinuli i oduzela mu reč.

Hvala vam, a isto radim i sada.

Imate pravo na repliku, kolega Jovanoviću. Samo prvo da čujem da li želite da se izjasnimo o ovoj povredi Poslovnika? Ne? Hvala.

Aleksandar Jovanović, izvolite

ALEKSANDAR JOVANOVIĆ: Gospođo Brnabić, znate kad je Aleksandar Vučić primio mene, Deska, Aleksandra Panića i profesora Ristića? Nakon dve godine protesta i rata koji smo vodili za reke Stare planine i to radi uvek kad je frka, to sad isto radi. Kad mu izađe 100 hiljada ljudi na ulicu, on zove na razgovore.

A vas, od vas smo tražili godinama da nas primite, pa nas niste primili, pa tek kad sam vas sreo i kad je bilo ono gore pred Rakitu, razbijanje cevi, onda ste našli za shodno da nas primate.

A znate šta nam je obećao Aleksandar Vučić? Bili su tu i Antić, bili su tu i Puzović, bila je tu i Aleksandra Damjanović, ne smem da izgovorim kako se Aleksandar Vučić ponaša prema vama. Jel vi znate Gašiću kakav je Aleksandar Vučić kad se naljuti? Šta vam kaže? Da li vas psuje? Boga mi, ove ljude je psovao. Obećao je da će doći u Rakitu. I, gde je Aleksandar Vučić? Eno, čekaju ga ljudi gore u Rakiti. Slagao, kao što vi lažete ovde bez da trepnete, Nađite gde sam ja to malih hidroelektrana. PREDSEDAVAJUĆA: Kolega Jovanoviću, hoćete li da vam oduzmem reč kao kolegi Bakarecu?

ALEKSANDAR JOVANOVIĆ: Nađite taj papir, pa pokažite i govorite ovde, vama profesori smetaju. Vama smetaju akademici, vama je profesor Ratko Ristić lopov. Hajde, vi gospođo Brnabić da sednemo nas dvoje negde na TV duel pa da se ispričamo lepo, a ne da svaki dan sa „Pinka“ i sa „Hepija“ i odavde lažete, masovno trujete narod. Sram vas bilo!

PREDSEDAVAJUĆA: Pravo na repliku, kolega Jovanov.

MILENKO JOVANOV: Ako laže koza, ne laže rog, jel?

Dakle, „Južne vesti“ tačka kom, datum 30. avgust 2018. godine, objavljen u 08. 32 časova naslov glasi, citiram – Ćutu Jovanovića optužuju da je hteo da gradi mini hidrocentrale, on kaže da je očekivao napade, autor Ljubomir, gore kod mene bi rekli Filipov, izvinjavam se, pogrešio u akcentu. Izvor „Južne vesti“, „Pirotske vesti“, „Plus onlajn“, kaže ovako.

Opet citiram – vođe njihove organizacije Aleksandar Jovanović Ćuta ishodovao svojevremeno dokumentaciju za hidroelektranu deravacionog tipa u parku „Priroda Stara planina“ koja je van prostornog plana grada Pirota za koji je dobio lokacijske uslove. Vodne uslove, sve je dobio na ime Dragiše Lilića iz sela Temska, rekao je Josić. Dodao je Jovanović, da je to učinio na tuđe ime da imaju mejlove koje je on slao ministarstvima gde je tražio energetsku dozvolu, to su oni mejlovi o kojima smo pričali.

Interesantno je, dalje citiram, da ona nije u prostornom planu, jer je locirana nizvodno od planiranog tunela Toplodorske reke, pa kada je krenuo ponovo priča da se gradi taj tunel, ko je prvi ustao da se bori protiv tog tunela, taj kome je ugrožena hidrocentrala, jer će ostati bez vode koja će otići u Zavojsko jezero, optužuje Josić.

Šta odgovora gospodin Jovanović? Kaže, citiram – čuo sam nešto, tačno je da sam pomagao bivšem prijatelju, pošto on ima i bivše prijatelje, bivšem prijatelju da preda i dobije papire za izgradnju male hidrocentrale od 50 kilovata koja je vodenica, nije derivaciona nego upravo ona koju je Vasić promovisao 2011. godine kada su ušli u prostorni plan grada i tako dalje. Dodaje da nema ništa protiv da se takva hidrocentrala gradi, jer je ona bez derivata i bez derivacionih cevi. Ja jesam tom čoveku pomagao da dobije dozvolu za vodenicu, ali ne za derivacionu hidrocentralu, on je dobio dozvolu za hidrocentralu, ali ona nije ni sagrađena, bukvalno vodenica, reka nastavlja da teče i tako dalje, objašnjava Ćuta.

Prema tome, čovek sam govori, rekao sam vam koje vesti, ko je pisao tekst, sve kompletno piše, čovek sam priznao, ti mejlovi o kojima govori su upravo ti mejlovi koje je on slao. Prema tome, jasno svakom kome želi da bude jasno.

PREDSEDAVAJUĆA: Hvala, kolega Jovanov.

Ministar Gašić.

BRATISLAV GAŠIĆ: Zahvaljujem, gospođo predsedavajuća.

Dame i gospodo narodni poslanici, postavljeno mi je pitanje, da li smem za sve ono što smo proteklih dve nedelje ili tri, vremena koje smo premijerka i ja proveli ovde u Skupštini da odem na poligraf, za sve ono što sam izrekao? Da, bez ikakvih problema, pod krivičnom, materijalnom odgovornošću. Evo, pred čitavim auditorijumom i ove Skupštine i gledaoca u Srbiji. Znači, bez ikakvih problema sve ono što je izrečeno ovde smem da odem na bilo koji poligraf.

Druga stvar, gospodine narodni poslaniče, ja ne znam otkud ovolika intimizacija da vi mene oslovljavate sa mojim nadimkom. Tako nešto mogu sebi da dozvole u ovoj sali možda Miroslav Aleksić ko me poznaje 25 godina, Srđan Milivojević koji me poznaje 50 godina. Vi, sigurno da ne, jedino ako ta intimizacija ne ide preko kruševačkog Rubina pa mislite da smo time isto.

Objasniću vam i zašto sam iz privatnog biznisa ušao 2008. godine u politiku, a jedan čovek je samo bio taj koji je uspeo da me ubedi da iz jednog lagodnog privatnog biznisa uđem i da se bavim i da se borim ovde i sa vama, samo da bih moja tri sina ostala da žive u svom Kruševcu, Kruševcu koji je u tom trenutku do 2012. godine bio razoren grad, uništen grad, sa 45 hiljada radnih mesta izgubljenih, privatizovanih svih mogućih firmi i da mi deca ne idu po belom svetu nego da ostanu u svom gradu, da grade svoje porodice u svom Kruševcu i da se bave privatnim biznisom u svom Kruševcu.

Mislim da sam u tome uspeo, a to najbolje mogu da kažu građani Kruševca, pre svega na nekim sledećim ili onim, vidite rezultate iz prethodnih izbora. Jedan čovek samo, Aleksandar Vučić, koga poznajem mnogo godina i sve ono što je u tom našem poznanstvu i druženju izgovorio i rekao, uvek je svoju reč i održao. To znaju i građani Kruševca i zato je njegov rezultat 65% u gradu Kruševcu, u Rasinskom okrugu je on i nešto veći, blizu 70% , rekao sam i prošli put da sam jako nezadovoljan jer mislim da Aleksandar Vučić treba da ima i imaće 78% u Rasinskom okrugu i u gradu Kruševcu, ali kada dođemo do izbora, naravno, građani Srbije, građani Kruševca, Rasinskog okruga reći će sve to.

Kruševac je danas jedan moderno uređen grad, sređen i urbanistički i privredno, grad u kome se radi, gde su vredni ljudi koji rade, gde je nekad bilo 35% nezaposlenih a danas 7,5%. Uz pomoć predsednika Republike i mog šefa, Aleksandra Vučića, radimo na tome da i tih 7,5% bude manje u narednom periodu i da građani Kruševca budu vrlo zadovoljni.

Pitali ste me kakav odnos imamo? Ja nisam čuo za ovih 25 godina Aleksandra da bilo koga psuje, pogotovo što znam i njegovu kulturu i njegov odnos da ne bi to uradio pred neznancem koji je došao da traži dozvolu za svog prijatelja za izgradnju hidroelektrane, tako da mislim da vam ta priča ne stoji.

Rekli ste malo pre – vi ste znali da otac monstruma iz Mladenovca ima „kalašnjikov“ i bombe. Znate, ja sam šest meseci…

(Aleksandar Jovanović: Niste to dobro čuli.)

Molim vas, ja vama nisam upadao u reč, slušao sam vas.

Ponoviću po ko zna koji put, vi sa te strane imate pravo da izgovorite šta god hoćete, imate prava, misleći da ćete da me uplašite, i mene i premijerku, da mi mlatite prstom, da mi pretite, da mi pretite da ću da odgovaram. Nemam nikakav problem sa tim, niti pred bilo kim da odgovaram ako sam nešto učinio protiv zakona. Nemojte da me plašite time, pogotovo ne vi, vi nećete moći da me uplašite nikad.

Kažem vam, vi ste izgovorili, uzmite stenograme pa pročitajte, „znali ste da otac ubice iz Mladenovca ima bombe i „Kalašnjikov“.“ Zar mislite, molim vas, da istog trenutka policija, čiji ja tad ministar nisam bio, ne bi istog trenutka učinila sve da se to nelegalno oružje uzme? Zar mu nije oduzeto legalno oružje u onom trenutku kada je prešao motorom preko noge policajcu? Pre četiri godine mu je oduzeto oružje. To sam vam pročitao ovde.

Dalje ste rekli – kakav ste vi to čovek, kakav ste vi to kreten kada ste masovnog ubicu stavili u zatvorsku jedinicu zajedno sa ostalima? Niste me nazvali tako, nego kažem, u kontekstu vaše rečenice. Pa, ne rukovodim ja, niti MUP sa zatvorskim sankcijama, to radi Ministarstvo pravde i oni određuju gde će ko od zatvorenika da bude u pritvorskim jedinicama dok traje taj sudski spor. Molim vas, ne možete da kažete – e, krivi ste za sve.

Morali ste da spomenete i mog velikog prijatelja i brata Safeta iz Žagubice, čoveka koji godinama unazad, i dok je bio u jednoj drugoj političkoj stranci, pre nego što je prešao u SNS, brat i prijatelj koji je osvojio u Žagubici 98% na svim mogućim izborima…

(Tatjana Manojlović: Tako što mlati ljude?)

(Aleksandar Jovanović: Tako što mlati ljude?)

PREDSEDNIK: Šta sad radite, Jovanoviću?

Da se smirite, Jovanoviću.

(Aleksandar Jovanović: Šta, bre, smiri se?)

Jeste čuli? Jel hoćete da kažete bilo šta, Jovanoviću? Umete da se javite za reč i, kao što ste primetili, dobijate reč bez problema. Jel morate da vičete iz klupa?

BRATISLAV GAŠIĆ: Vi hoćete meni sad da opredeljujete sa kime ću i koga ću da nazovem prijateljem i bratom, sa kime ću ja da se družim, koga ću da oslovim na taj način? Ne razumem, zašto dajete sebi to pravo? Šta treba, da se družim sa nekim dunjicama, višnjicama? Čime?

(Narodni poslanik Aleksandar Jovanović dobacuje iz klupe.)

PREDSEDNIK: Jovanoviću, ponovo.

Manojlović, isto.

(Narodni poslanik Aleksandar Jovanović dobacuje iz klupe.)

Jovanoviću, kakav problem imate sa tim da lepo saslušate odgovor, pa ako hoćete, tražite reč ponovo?

Izvinite. Nastavite.

BRATISLAV GAŠIĆ: Hvala vam, gospodine predsedniče Narodne skupštine.

Mislim da sam vam odgovorio na sva pitanja i vezano za poligraf i vezano za odgovornost i za našu odgovornost da za sve loše učinjeno, ako ga ima.

Nisam baš siguran da to što vi sa vaše strane, mlateći prstom i preteći nama, ima utemeljenje u zakonu i da je neko za nešto kriv.

Vi možete da izmislite šta god želite, kao što i jeste već sada, a mi moramo sa ove strane da budemo dovoljno odgovorni i da vam pokažemo sve na papirima kada ste tražili mini hidroelektrane da se grade i gde, a sada ste odjednom zastupnik druge teorije. Austrijske firme, premijerka je malopre rekla, kada izgube dozvole srpske kompanije da grade hidroelektrane, dolaze i traže za minimalne pare da otkupe te iste hidroelektrane od srpskih državljana. Eto, toliko o poštenju.

Hvala vam.

(Ivana Parlić: Poslovnik!)

(Tatjana Manojlović: Poslovnik!)

PREDSEDNIK: Povreda Poslovnika, Ivana Parlić.

IVANA PARLIĆ: Gospodine Orliću, trebalo je da opomenete minisra.

Mi imamo ovde problem sa time kako će građani da razumeju kako funkcioniše država.

Ministre, vi možete da zovete Aleksandra Vučića šefom…

PREDSEDNIK: Ukažete na član, ne obraćate se direktno.

IVANA PARLIĆ: Član 107.

Molim vas, upozorite ministra da on može predsednika da zove šefom, ali ne u Narodnoj skupštini. To može privatno da radi ukoliko je u pitanju neki klan, neka organizacija, neka družina.

Takođe, rekao je da se on bori…

PREDSEDNIK: Ne, to što vi sada pričate nema nikakve veze sa Poslovnikom i članom 107.

IVANA PARLIĆ: Ne prekidajte me.

Dakle, da se bori sa narodnim poslanicima… (Isključen mikrofon.)

PREDSEDNIK: Hajde da vidimo pokušaj broj dva.

(Ivana Parlić: Zašto me prekidate opet? Niste me saslušali. Zašto me prekidate? Nisam završila.)

TATJANA MANOJLOVIĆ: Član 106.

Opozicioni narodni poslanici nisu džakovi za boksovanje, pa makar ovde prisutan bio i ministar policije i predsednica Vlade Republike Srbije. Nemaju pravo da vređaju dostojanstvo opozicionih narodnih poslanika.

To što ministar policije nekoga naziva svojim bratom, možda je baš to razlog da taj neko premlati rudara iz Žagubice, uceni ga i premlati…

PREDSEDNIK: Ne, nema nikakve priče ni o mlaćenju, ni o vređanju narodnih poslanika u tome kada neko kaže da poštuje nekoga, tako da ako ste hteli da kažete nešto drugo, pređite na to.

TATJANA MANOJLOVIĆ: Niste bili prisutni u sali.

Gospodine Orliću, niste bili prisutni u sali i niste čuli kako se ministar policije ophodio prema opozicionom narodnom poslaniku. Na to nema pravo niko, pa makar bio i ministar policije. Toliko.

PREDSEDNIK: Ništa vas nisam razumeo. Zamerate ministru zato što je rekao da poštuje nekoga ko je izabran u nekoj lokalnoj samoupravi.

(Tatjana Manojlović: Niste bili u sali.)

To što on poštuje nekoga ko je izabran u nekoj lokalnoj samoupravi za vas je znak da on vređa narodnog poslanika.

(Tatjana Manojlović: Za vas je u redu da neko nekoga mlati?)

A što vičete sa mesta?

Imali ste malopre priliku da kažete šta ste hteli, Manojlović, sami ste sebi isključili mikrofon, seli i onda nastavili da vičete sa mesta.

Kakvog to smisla ima?

Znači, ako možemo da nastavimo da razgovaramo na neki pristojan način svi zajedno.

Čl. 106. i 107. da li treba da se glasa? (Da.)

Glasaćemo i za jedno i za drugo.

Nećemo da primenjujemo član 103, ali samo da vam kažem da ako hoćete da se ova rasprava nastavi na neki…

(Ivana Parlić: Primenite Ustav, ne morate Poslovnik.)

Parlić, što sad vi vičete? Šta je sad sa vama?

(Ivana Parlić: Zato što isključujete mikrofon. Prisilili ste nas da vičemo.)

Gospođo Parlić, da li možete da se kontrolišete, molim vas? Hajde pokušajte, ljubazno bih vas zamolio.

Dakle, upravo vam kažem da nećemo da primenjujemo član 103, ali ovo što radite nema nikakvog smisla.

Javite se za povredu Poslovnika, a onda ne znate šta hoćete da kažete.

Ne može ministar da poštuje nekoga ko je zadužen negde u lokalnoj samoupravi, jer time vređa vas? Ajde, molim vas.

Idemo dalje.

Reč ima predsednica Vlade.

ANA BRNABIĆ: Hvala vam.

Dakle, optužena sam ovde da, kako ste rekli, sipam otrov, da sam rekla za prof. Ristića da je lopov, da mi smeta, što ništa nije tačno. To mi je rekao vaš kolega. Vi ste rekli da sipam otrov, a on je rekao da ja imam obraza da kažem da je prof. Ristić lopov i da mi smeta.

(Aleksandar Jovanović: Kako vas nije sramota?)

PREDSEDNIK: Samo bez vikanja sa mesta, Jovanoviću, ponovo.

ANA BRNABIĆ: Samo da bude potpuno jasno, pošto sam…

PREDSEDNIK: Jovanoviću, bez vikanja sa mesta.

(Aleksandar Jovanović: Kome kažete? Meni?)

ANA BRNABIĆ: Samo da bude potpuno jasno, pošto sam shvatila metod rada…

(Narodni poslanik Aleksandar Jovanović dobacuje iz klupe.)

PREDSEDNIK: Jovanoviću, četvrti ili peti put za redom, nemojte to da radite.

Ako me dovedete do toga da ponovo moram da izreknem opomenu, biće zato što vi uporno odbijate da prihvatite kada vas zamolim da to ne radite. Saslušajte.

Izvinite.

(Aleksandar Jovanović: Primenite sve što treba.)

ANA BRNABIĆ: Da pojasnim, pošto sam shvatila metod rada, ja nešto kažem, onda vi to izvrnete i kažete tipa – sipa otrov, kaže za nekog da je lopov, kaže za ljude na protestu da su kriminalci i da smo kriminalizovali proteste itd, onda to preuzmu mediji, tajkunski mediji i onda to postane…

(Narodni poslanik Aleksandar Jovanović dobacuje iz klupe.)

PREDSEDNIK: Jovanoviću, sedmi put.

ANA BRNABIĆ: … i onda to naprasno postane istina, iako ja tako nešto apsolutno nikada nisam rekla. Ne znam šta je sipanje otrova, ako govorim istinu, a vama se ta istina ne sviđa. To što se vama ta istina ne sviđa ili nije dobra po nekog ne menja činjenicu da je to istina, a moja je obaveza da pričam istinu. Kada govorim istinu i vi kada govorite istinu, a ne izvrćete činjenice, onda mi svi menjamo naše društvo na bolje i trudim se da to radim, trudim se da to radim.

Ja nikada za profesora Ratka Ristića nisam rekla da je lopov, nikada.

(Aleksandar Jovanović: Jeste.)

Nikada to nisam izgovorila, niti bi to izgovorila.

(Aleksandar Jovanović: Jeste, jeste.)

Ne znam zašto bi on bio lopov, ja ne znam da on ikada nešto ukrao.

PREDSEDNIK: Jovanoviću, čoveče.

ANA BRNABIĆ: Ja ne znam da je on ikada nešto ukrao. Ako vi imate tu informaciju, vi je podelite sa nama. Ja to nikada nisam rekla. Ako sam rekla da je uzimao novac, uzimao je novac kao član Revizione komisije, radio je. Tako je.

(Aleksandar Jovanović: Uzimao novac.)

Bio je plaćen kao član Revizione komisije.

(Aleksandar Jovanović: Jeste li vi nekad uzeli novac? Sramota, bre!)

PREDSEDNIK: Jovanoviću, dobro. Hajde sada da malo stvari uprostimo.

Pošto se, Obradoviću, i vama očigledno mnogo dopada da komunicirate kao Jovanović, sada ćemo da uvedemo neko pravilo.

Jovanoviću, vama izričem prvu opomenu, jer je ovo deseti put da vas molim da ne vičete sa mesta, a vi Obradoviću ako vam se to dopada nastavite i vi, pa ste onda vi sledeći.

Slušajte malo, javite se za reč, pa onda kada je dobijete kažite šta imate.

(Aleksandar Jovanović: Javio sam se za reč.)

Jovanoviću, sad brojim iz početka posle prve opomene. Sada vas prvi put ponovo molim da to ne radite.

ANA BRNABIĆ: Hvala.

Dakle, čovek je bio član Revizione komisije, kao i mnogi drugi stručni ljudi u našoj zemlji. Član Revizione komisije Ministarstva građevine je plaćen posao zato što ti ljudi rade, i to je naporan posao, da se razumemo. Oni treba da pogledaju projektno-tehničku dokumentaciju za svaki projekat za koji oni daju saglasnost da se izda građevinska dozvola. Bez njihove saglasnosti da se izda građevinska dozvola na osnovu projektno-tehničke dokumentacije koju gledaju, mi ne možemo, odnosno Ministarstvo građevine ne može da izda građevinsku dozvolu.

Dakle, on je čovek bio deo Revizione komisije, radio je, to je plaćen posao i da naplaćivao je to.

(Aleksandar Jovanović: Uzeo pare.)

Bez te saglasnosti mi nismo mogli da dajemo građevinske dozvole. Dakle, ništa drugo nisam rekla samo su suštu istinu. Nisam rekla da mi čovek smeta. Ne smeta mi. Dakle, imala sam nekoliko sastanaka sa njim. Hoće da dođe da imamo dodatne sastanke, može da dođe da imamo dodatne sastanke, ali to ne menja ovu istinu. Dakle, on je kao član Revizione komisije Vlade Republike Srbije, Ministarstva za građevinu, dao saglasnost za izgradnju najmanje pet malih hidroelektrana na Staroj planini.

Dakle, male hidroelektrane Bojčevica na Staroj planini, male hidroelektrane Rogopeč na Goliji,

(Narodni poslanik Aleksandar Jovanović dobacuje iz klupe.)

PREDSEDNIK: Jovanoviću, treći put. Novo brojanje, treći put…

(Aleksandar Jovanović: Ne govori istinu.)

…i četvrti put.

Jovanoviću, kontrolišite se malo.

ANA BRNABIĆ: … male hidroelektrane Papratna na Staroj planini, male hidroelektrane Jelovica na Staroj planini, male hidroelektrane Samokovska reka na Kopaoniku, i to je ono što imam u ovom zapisniku. Moguće je da postoji još. Možete da tražite zapisnike revizionih komisija.

Dakle, dala saglasnost i na osnovu te saglasnost mi smo izdali građevinske dozvole za te male hidroelektrane. Nakon toga, čovek postaje deo pokreta „Odbranimo reke Stare planine“. Od koga da odbrani reke Stare planine? Od sebe? To je ono o čemu ja pričam. Ja nemam ništa protiv tog čoveka, nikad nisam rekla da je lopov, ali je čovek davao saglasnost za male hidroelektrane na Staroj planini na osnovu projektno-tehničke dokumentacije koju je kao stručno lice pregledao i onda postao član pokreta „Odbranimo reke Stare planine“ ili čega god više i išao sa vama da ruši male hidroelektrane. Kako je to moguće?

(Aleksandar Jovanović: Pitajte Nikolu Petrovića kako je moguće.)

Da pitam Nikolu Petrovića, pa jel Nikola Petrović bio član Revizione komisije?

PREDSEDNIK: Jovanoviću, ponovo.

(Aleksandar Jovanović: Pita me da odgovori.)

Prijavite se za reč, dobijete reč.

ANA BRNABIĆ: Nikola Petrović nikada nije bio član Revizione komisije Ministarstva građevine. Profesor Ratko Ristić jeste kao izvrsni stručnjak, jedan od viđenijih stručnjaka i sada kada je to kažem, vi kažete da sipam otrov. Šta sam rekla što nije tačno?

(Aleksandar Jovanović: Mnogo toga.)

Ni jednu jedinu stvar nisam rekla koja nije tačna, ni jedna jedina stvar. Imate zapisnike. Svako od građana, svaka ekološka organizacija, svi mogu da dođu i da traže uvid u te zapisnike ili same zapisnike, pa će dobiti.

Na kraju krajeva, profesor Ristić to nije ni sporio, rekao je – tako je, davao sam te saglasnosti, nisam znao kakav je uticaj. Naravno, u redu, sve je u redu, ali kako da vam kažem, onda nije trebao da postane član zato što je stručno lice. Ko je onda kriv? Nije kriva Vlada Republike Srbije. Nije krivo Ministarstvo građevine. Ministarstvo građevine je reagovalo na osnovu saglasnosti najstručnijih lica. Nije trebao da prihvati posao kao član stručne komisije, ako je mislio da nema dovoljno stručnosti ili ne zna šta će biti efekti te hidroelektrane. Ne može i jedno i drugo, jednostavno, ali ako može, onda je to problem u našem društvu, a onda možemo da pričamo o problemu u našem društvu i tako što pričamo do tome da to ispravljamo. On je i nakon toga i dalje bio član Revizione komisije, ako još uvek nije član Revizione komisije. O tome se radi. To je problem, ali vi ne želite to da čujete zato što sve što je vaše je divno, a sve što je sa druge strane sve je pogubno i užasno. Nismo mi davali, odnosno jesmo na osnovu saglasnosti stručnih lica koja su posle bila protiv tih malih hidroelektrana. Mi smo krivi, a nisu oni krivi. Molim vas, nemojte to da pričate.

Poštovani narodni poslanik kaže da ne govorim istinu ni oko toga da je on priznao da je tražio dozvole za male hidroelektrane. Ne kažete da ja lažem, nego da „Južne vesti“ lažu, pa pitajte ljude iz „Južnih vesti“ da demantuju ili da kažu – da, mi smo falsifikovali i fabrikovali vašu izjavu. Nemojte da kažete da… Ja verujem „Južnim vestima“…

(Aleksandar Jovanović: Vi govorite stalno istinu. Ništa osim istine.)

PREDSEDNIK: Jovanoviću…

(Aleksandar Jovanović: Laže, Orliću.)

Jovanoviću, druga opomena.

ANA BRNABIĆ: Što se tiče vaše politike i toga koliko vi stojite iza vaših reči, evo vaš intervju od 3. januara 2021. godine dat za „Nova.rs“, citiram vas ponovo, pa mi recite da ovo niste rekli: „Ekološki građanski pokreti će biti jaki sve dok se ne upletu u politiku“, ili za „Danas“, mart 2021. godine, da budem precizna, 11. mart 2021. godine, „Nema saradnje sa strankama u smislu izlaženja na neke zajedničke liste, pojavljivanja na zajedničkim nastupima ili ulaženja u koalicije. Naša koalicija je priroda“, ili „Vreme“, 22. april 2021. godine, „Neka govore šta hoće, sigurno je da se nećemo petljati ni sa jednom političkom strankom. Nema strančarenja, jer to deli ljude“, ili „Peščanik“, 20. april 2021. godine, „Mesta za politiku u ekološkom ustanku nema, a neće ga ni biti, jer ona ljude deli“.

Tako da, to su sve ili fabrikovane lažne vaše izjave ili ste vi kasnije sami sebe demantovali i rekli - politika ne deli ljude, strančarenje ne deli ljude, nego mi postajemo političari, što ste na kraju krajeva i učinili.

Eto, ako sada hoćete da kažete opet da sipam otrov zato što sam citirala vas, a vi ste kasnije promenili vaše mišljenje i vaše ponašanje, pa ja danas ne mogu da kažem šta ste nekada govorili, izvinite, ali svakako je ovo što govorim lako dokumentovana, proverljiva istina. Hvala vam.

(Boško Obradović: Poslovnik.)

PREDSEDNIK: Povreda Poslovnika.

BOŠKO OBRADOVIĆ: Poštovani gospodine predsedniče, poštovane kolege narodni poslanici, ukazujem na povredu Poslovnika član 27. u vezi sa vašom obavezom da brinete o primeni ovog Poslovnika, a jedan od njegovih glavnih zadataka, odnosno vaših jeste upravo odbrana dostojanstva Narodne skupštine.

U više navrata, naravno, veoma namerno, veoma, da tako kažem, hajde da ne kažem, kako drugačije, predsednik Vlade Republike Srbije govori na jedan neodgovarajući način o jednom od najuglednijih ličnosti beogradskog Univerziteta, prorektoru Univerziteta u Beogradu, prof. dr Ratku Ristiću, pričajući ni malo slučajno kako on uzima nekakve pare, pazite, za rad u nekakvoj komisiji.

Dakle, da li vi mislite da zaštitite autoritet jednog prorektora Univerziteta u Beogradu za međunarodnu saradnju, koga jedan predsednik Vlade, a on nije prisutan ovde na takav način javno ljaga, jer onda i vi gospodine predsedniče uzimate pare od građana Srbije, primajući platu predsednika Narodne Skupštine? Isto to radi predsednik Vlade koji uzima pare građanima Srbije.

Dakle, morali bi ste da je upozorite da ne može na taj način pre svega da se odnosi prema narodnim poslanicima koji su je birali ili je nisu birali, jer smo bili protiv nje, ali ona je ovde gost, a ne domaćin.

Znači, mora veoma da vodi računa o jeziku, o govoru, o tonalitetu, o porukama koje šalje, jer nismo mi ovde učenici njeni, niti ona može nas da postrojava, niti ona može da proziva jednog prorektora Univerziteta u Beogradu samo zato što on ima drugačije mišljenje od vaše vlasti, već mora kada o njemu govori da govori sa poštovanjem, jer se radi jednom od najozbiljnijih profesora Univerziteta u Beogradu, nekadašnjem dekanu Šumarskog fakulteta, aktuelnom prorektoru Univerziteta u Beogradu.

Ne možete gaziti sve, i glumce, i profesore, i lekare, i svakoga ko vam se ne sviđa. Morate pokazati… (Isključen mikrofon)

PREDSEDNIK: Znači ovako, što se tiče odnosa prema narodnim poslanicima, čovek o kome govorite sve vreme uopšte nije narodni poslanik. To je prva stvar.

Drugo, vi hoćete da kažete – šta? Da nije bio plaćen za taj posao? Da li to hoćete da kažete? Nećete. Znači, apsolutno ništa nije ni neprikladno, ni netačno izgovoreno.

Da li je čovek zaista radio taj posao u Komisiji za odobravanje mini hidro-elektrana? To nećete da demantujete? Pametno, pošto nije demantovao ni on sam.

Da li je za to bio plaćen? Na šta vi sada reagujete, osim što se sa Ćutom Jovanovićem obračunavate ko će da bude bolji prijatelj tom čoveku, o kome je reč, ali šta god, to je vaša interna stvar i vaše pravo na krajukrajeva.

Šta god, ništa to nema, a da nije usaglašeno ni sa Poslovnikom, a i sa načinom kako bi trebalo da se ljudi obraćaju jedni drugima. Kada se iznose činjenice, kada se iznose podaci, mogu da vam se ne dopadaju, a moraćete da ih saslušate.

Treba li da se glasa za član 27?

(Boško Obradović: Da.)

Glasaćemo za član 27.

Verujem da ste i vi sada veliki borac protiv mini hidro-elektrana i da ćete to da raspravite sa ovim što je odobravao te mini hidro-elektrane i ovim što je za to podnosio zahteve.

Pravo na repliku, dva minuta Ćuta Jovanović.

ALEKSANDAR JOVANOVIĆ: Vidite ovako, gospođo Brnabić, za razliku od vas koja ste se sa „Rio Tintom“ u Londonu tajno dogovarali da se narod iz Gornjih Nedeljica i Jadra raseli zbog vaših strateških pajtosa, a ko vam je ugovorio taj sastanak, recite sada pošto govorite istinu? Da nije možda Toni Bler?

Vi ste našli profesora Ristića da optužujete ovde da je uzimao pare, parite termin – uzimao pare. Hoćete da mi objasnite šta to tačno znači, kada za nekoga kažete da je uzimao pare? Da li je to poštena neka radnja? Uzimao je pare kao i vaš kum Nikola Petrović je uzimao pare.

A još jednom što se tiče malih hidro-elektrana, nađite dokument gde piše da je Aleksandar Jovanović, bilo gde, podneo zahtev da gradi malu hidro-elektranu. Ta priča vam je „informerska“, čista je laž. Sve što govorite je laž, gospođo Brnabić. Vi lažete. Vi dobro znate koga napadate i kako napadate i vrlo ste vešti u vašoj terminologiji.

Dakle, ko vam je ugovorio sastanak u Londonu sa Rio Tintom? Ko? Da li je Toni Bler? Da li je tačno, Toni Bler? Nije? Ko?

Da, odgovorićete mi i ko je potpisao to što je potpisao u ime vaše Vlade, sa „Rio Tintom“ i kakvu dokumentaciju? Sve ugovore koje smo vam tražili da obelodanite niste hteli da pokažete. Isto važi i za „Ziđin“. Dakle, moraćete sve ugovore da stavite narodu na uvid na sto, da sve ono što je zatamnjeno, da nam objasnite šta to vi krijete od naroda.

Lako je gospođo Brnabić sa te pozicije ovde držati govore od pola sata, lagati, pljuvati po ljudima. Svako ko je protiv vas je neprijatelj ove zemlje. To radite sve vreme i vi ste „splet nesretnih okolnosti“, zato ste tu na tom mestu gde jeste.

PREDSEDNIK: To je bilo dva minuta.

Jeste li sada Jovanoviću, jeste li sada primetili kako to funkcioniše kada se prijavite za reč, dobijete reč? Da li neće biti problema da na isti način postupate i na dalje?

Pravo na repliku, Milenko Jovanov.

MILENKO JOVANOV: Budući da je rečeno da ovo što sam rekao laž, ja zaista moram ponovo da kažem. Dakle, ovo su „Južne vesti.som“. Evo i sada postoji taj tekst, postoji na sajtu, niko ga nije skidao, evo slika, nema naočare, ali stvarno liči. Ja stvarno ne znam da li je to? Jeste, to je to, ipak je pet godina prošlo.

Dakle, ponovo kažem, citiram poslanika Ćutu Jovanovića: „Čuo sam nešto, tačno je da sam pomagao bivšem prijatelju da preda i dobije papire za izgradnju male hidro-centrale od 50 kilovata, koja je vodenica. Nije derivaciona, nego upravo ona koju je Vasić promovisao 2011. godine kada se ušlo u prostorni plan grada“, kaže Jovanović.

Znate šta je samo ovde laž? Pa da nije derivaciona, jer po informacijama koje sam sada dobio, upravo jeste derivaciona. Dakle, apsolutno jeste i to je jedina laž ovde koja je rečena u vezi sa ovim tekstom, bar kako mi javljaju iz Pirota, tako da je, ako već tražimo laži, naći ćemo ih u rečima poslanika Jovanovića, za koga Josić, izvesni Dragan Josić kaže, građevinski inženjer iz Beograda, da je ishodovao svojevremeno dokumentaciju za hidroelektranu derivacionog tipa u parku prirode „Stara Planina“…

(Aleksandar Jovanović: To kaže Josić, jel?)

… koja je van prostornog plana grada Pirota, za koju je dobio lokacijske ulove, vodne uslove i sve dobio na ime Dragiše Lilića iz sela Temska i zato on kaže – gde ima na mene?

Pa nema na tebe, zato što si radio na Dragiši Lilića i to je to, tako kažu ljudi.

(Aleksandar Jovanović: Znate ko je taj? To je prijatelj kuma…)

PREDSEDNIK: Jovanoviću, malopre smo utvrdili da možete da se javite. Što vičete opet?

MILENKO JOVANOV: Molim vas, ali sada slušajte ovo. Ovo je sada novi nivo. Znači, ovo građani nisu mogli verovatno da čuju u prenosu, jer kaže: „Znate ko je taj? Taj je prijatelj kuma ne znam ni ja čijeg“. Znači, ovo je sada opšta jedna zavera i sada i prijatelj i kuma i ujnin mali iz prvog braka i te varijante.

Znači, ovo čovek ne može već da pohvata. Tako da, ovo može da razume i objasni samo Ivana Parlić, ovo niko drugi ne razume o čemu se radi. Ivana Parlić, ja verujem, kao veliki borac protiv Aleksandra Vučića, koji je Miroslavu Aleksiću, novom kolegi pronašla Vučićevo „kukavičje jaje“ u Narodnoj stranci, dakle ona to razume, ali niko drugi ja ne vidim da razume šta se ovde dešava i šta Ćuta Jovanović uopšte govori. Hvala.

PREDSEDNIK: Znači, Jovanoviću…

(Aleksandar Jovanović: Molim?)

Vi ste kum od prijatelja i ujnin mali koji je slagao u intervjuu.

Odličan demanti, moram da priznam.

Reč ima predsednica Vlade.

ANA BRNABIĆ: Hvala.

Dakle, vi ste mene nazvali „spletom nesretnih okolnosti“.

(Aleksandar Jovanović: Da.)

Ja sam „splet nesretnih okolnosti“? Moje postojanje kao takvo ili to što sam predsednica Vlade?

(Aleksandar Jovanović: Malo pitanje preformulišite…)

PREDSEDNIK: Samo bez vikanja. Bez vikanja, Jovanoviću.

ANA BRNABIĆ: Da vas pitam narodni poslaniče, poštovani narodni poslaniče, da li je to pristojna Srbija koju promovišete i koju želite? Da li je to tolerantna Srbija? To da nazovete ljude koji vam se ne sviđaju iz bilo kog razloga i sa kojima se ne slažete da su „splet nesretnih okolnosti“?

To je budućnost Srbije koju obećavate građanima jel?

(Aleksandar Jovanović: Poštovani genije…)

Dobro.

PREDSEDNIK: Jovanoviću, drugi put…

ANA BRNABIĆ: Dakle, odgovor je da.

PREDSEDNIK: Bez vikanja.

ANA BRNABIĆ: Poštovani građani Republike Srbije, ta pristojna tolerantna Srbija koju predstavlja ovaj poslanik, dakle ne pričam generalno, opet da budem sasvim jasna da ne bi vaši mediji to zloupotrebili, izvukli iz konteksta, koje predstavlja ovaj gospodin poslanik, kaže ljudima sa kojima se ne slaže ili koji mu se ne sviđaju iz bilo kog razloga, ne mora da objasni, da su splet nesrećnih okolnosti.

Eto, toliko o pristojnosti, normalnosti, toleranciji, demokratiji, itd. Hvala vam što smo makar to utvrdili.

(Aleksandar Jovanović: Što sebe…)

PREDSEDNIK: Treći put, Jovanoviću.

Sledeća mera je mera oduzimanja reči. Ako hoćete to, samo nastavite.

ANA BRNABIĆ: Vidite, mi jesmo mnogo drugačiji od vas i ja hoću da iskoristim ovu priliku da se izvinim na pogrešnom terminu koji sam iskoristila. Profesor Ratko Ristić ne uzima pare. Bila je loša terminologija. Iskoristila sam pogrešnu reč. Može da se protumači uvredljivo i izvinjavam mu se zbog toga.

Dakle, on je svakako bio plaćen za svoj posao kao član Revizione komisije, primio je platu, odnosno nije plata, pošto nije bio zaposlen, tu već nadoknadu, naplatio je svoj rad. Nije uzimao pare, vi ste u pravu, ja se izvinjavam. Nije korektan termin tako da se izvinjavam.

Naplatio je svoj rad u Revizionoj komisiji da gleda tehničku dokumentaciju za male hidroelektrane i dao kao član Revizione komisije saglasnost da mi, odnosno Ministarstvo građevine izda građevinsku dozvolu za najmanje pet malih hidroelektrana na Staroj planini i to je istina.

(Aleksandar Jovanović: Nema ih.)

Moguće da ih nema, vi ste u pravu, moguće da ih nema zato što ste nakon toga vi tim investitorima pretili da ćete prebiti, razbiti, polomiti, uništiti njihove male hidroelektrane, za koje su oni imali građevinske dozvole, a protiv nas protestvovali zašto smo izdali te građevinske dozvole sa čovekom koji je davao saglasnost da se izdaju te građevinske dozvole i kao stručno lice nama rekao – da, u redu je projektno-tehnička dokumentacija, dajte saglasnost za te male hidroelektrane.

Tako da tu dolazimo do jednog zaista izuzetno zamršenog slučaja. Ali, ono što sam kao fakat rekla, kao fakat stoji. Dakle, bio je član Revizione komisije, davao saglasnost, na osnovu te saglasnosti izdavali smo građevinske dozvole, ali nisam trebala da iskoristim termin – uzimao pare. U pravu ste i ja se iskreno, zaista se iskreno zbog toga izvinjavam.

(Aleksandar Jovanović dobacuje.)

PREDSEDNIK: Jovanoviću.

ANA BRNABIĆ: Kažete da sam se tajno dogovarala sa Rio Tintom u Londonu. Poštovani građani Republike Srbije samo da razumete koliko je to tajno bilo. Bilo je toliko tajno da je bilo najavljeno kao sastanak u mom protokolu, da su mediji snimili taj sastanak u sedištu Rio Tinta u Londonu i da sam ja dala izjavu za RTS nakon tog sastanka sa Rio Tintom u Londonu.

(Aleksandar Jovanović: Koliko ih je bilo?)

Eto, toliko tajno mi radimo stvari. Toliko tajno. Zato što nismo imali, niti imamo bilo šta da krijemo. Ali nemojte da govorite neistinu da je bilo tajno zato što mogu da demantujem to i da dokumentujem koliko nije bilo tajno ništa što smo radili sa Rio Tintom nije bilo tajno, ni jedna jedina stvar. Sve je bilo dokumentovano, propraćeno medijima i mediji obavešteni da bi se šira javnost u Republici Srbiji obavestila.

Ko mi je zakazao taj sastanka? Pa, zakazao mi je Boris Tadić, Oliver Dulić, Vuk Jeremić i svi ostali koji su 2004. godine doveli Rio Tinto u London, dali im dozvole i za istražne radove, pa i dozvole za bušenje bušotina velikog prečnika, kao i sve vaše ovde kolege koji su do tada osam godina podržavali Rio Tinto dok mi nismo došli na vlast. Osam ili devet godina podržavali Rio Tinto, mazili Rio Tinto, davali im sve dozvole, davali im ne iz Ministarstva energetike, već iz Ministarstva za zaštitu životne sredine, davali dozvole za bušotine velikog prečnika.

Eto oni su mi ugovorili sastanak sa Rio Tintom zato što je Rio Tinto već zaista bio kao kod svoje kuće, pošto je u tom trenutku slavio punoletstvo u Republici Srbiji, a mi na vlasti 18 godina nismo bili.

Nismo bili 2004. godine, 2005. – ne, 2006, 2007, 2008. a koliko se sećam dozvole Ministarstvo za zaštitu životne sredine je dozvole za bušotine velikog prečnika izdalo 2009. godine. Tako da vaše kolege i vaši koalicioni partneri su mi ugovorili sastanak sa Rio Tintom. Hvala vam na tome.

(Aleksandar Jovanović: Vaš koalicioni partner…)

PREDSEDNIK: Jovanoviću, jel hoćete sami sebe da rešite tih muka da se obraćate dalje danas?

Pravo na repliku Ivana Parlić.

IVANA PARLIĆ: Hvala, predsedavajući.

Pošto se današnja sednica pretvorila u hajku na borce za zaštitu životne sredine, lepo je što se premijerka izvinila zbog izraza – uzimali pare. Lepo je se izviniti i ja sam rekla da sipate otrov. Šta znači sipanje otrova? To znači kada se Narodna skupština koristi za jedan ozbiljan politički projekat SNS i SRS, čiji ste naslednik, a to je projekat idiotizacije javnog mnjenja, pa onda takvoj publici se obraćate vrlo neučtivo, dovodite ih u zabludu, sluđujete građane Srbije, širite agresiju.

Ne morate vi, gospođo Brnabić, da psujete, niti vi, niti predsednik, ima ko da psuje za vas. Psuje „Informer“, psuje „Kurir“, psuje Marić, psuje „Hepi“, svi oni čije frekvencije tražimo da se oduzmu.

Što se tiče izraza – uzimaju pare, evo imate priliku pred građanima Srbije svi koji su doveli Rio Tinto treba da odgovaraju bez obzira ko je vlasti da su pripadali, učinite sve što možete da taj projekat definitivno se zaustavi, ne samo formalno nego stvarno.

Kada smo ponovo kod izraza – uzimaju pare, pa recite da li ste vi ili predsednik uzeli tu čuvenu milijardu eura koja se pominje u javnosti, koju čak pominje i Rio Tinto? Znači, ko je uzeo pare? Recite sada ovde pred svima da znamo.

Kada smo kod izraza – uzimati pare, Rio Tinto je najveći slučaj državne korupcije. Nema potrebe da se iko pravi lud. Rio Tinto je tako uporan ovde zato što postoje ozbiljne indicije da se radi o najvećem slučaju državne korupcije. Znam da me gledate zbunjeno, ali bojim se da je neko od vas uzeo pare, kada smo kod tog izraza.

Ako zaista mislite da nešto rešimo u zemlji, to je prva stvar koju treba da rešimo, da se zaustavi projekat Rio Tinta. To je prvo što treba da uradimo.

PREDSEDNIK: To je bilo tih dva minuta.

Pravo na repliku.

MILENKO JOVANOV: Ja više ne bih znao zaista kako i na koji način da odgovorim na neke stvari, prvo, jer moja neka prethodna pitanja prvo da budu raspravljena.

Dakle, pošto treba da govorim u ime SNS i da odgovorim poslanici Parlić, koja je govorila maločas, međutim, ono što jeste problem, predsedniče Skupštine, to je da mi konstantno prisustvujemo sad već nekoliko dana unutarstranačkim raspravama u Narodnoj stranci.

Sad, oni se međusobno kandiduju i sad međusobno se nadgornjavaju, a mi sa tim nemamo ništa. Niti mi njih biramo, niti smo mi članovi njihovog glavnog odbora. Oni to umesto da rade u svojoj stranci, oni to rade ovde. Koriste televiziju itd.

Evo, vidite, Ivana Parlić kaže kako su bili neki predlozi koje je davao Vuk i koje je davao Miroslav Aleksić i kaže – sve Vukove predloge podržala je većina, Bora Novaković je ostao u manjini. Crni Boro, opet u manjinu. Reći ću vam iz prve ruke, a pazite sada ovo, kaže – reći ću vam iz prve ruke, znači ona nam daje insajderske informacije sa sednice glavnog odbora Narodne stranke koja je bila zatvorena, kaže – Vuka hoće njegovi, znači Vukovi, ali neće ga – službini, Đilasovi i Vučićevi.

(Ivana Parlić: Šta nije jasno?)

Nije jasno ko je službin, ko je Đilasov, kome je kolega Vučić. Ja želim da podržim naše kolege. Međutim, drugi je problem mnogo veći. Vaše rasprave su počele da prave posledice i na našoj poslaničkoj grupi. Znači, mi smo se sada podelili. Sada postoji jedna grupa koja podržava Aleksića, evo Marijan podržava Aleksića, kao kolegu poljoprivrednika, postoji grupacija koja podržava, pa ti si Boro valjda sa Aleksićem, valjda to ide u paketu.

Kaže, danas da si ti inicijator cele priče. Kaže tvoj odbor u Novom Sadu se raspao, 20 ljudi izašlo. Jedan deo podržava Jeremića, a Đukanović uporno vodi kampanju za Ivanu Parlić. Molim vas ljudi, rešite to van nas, nemojte nas da uključujete u to. Imaćemo poteškoće, poslanici se dele na tabore, a bili smo monolitni do sada. Hvala lepo.

PREDSEDNIK: Da objasnite da li je Novaković službin ili Đilasov ili Vučićev.

IVANA PARLIĆ: Ja se bojim predsedavajući da i kada bi se desilo da se promeni sadržaj na „Pinku“ i „Hepiju“, ima ko da nastavi taj najveći politički projekat idiotizacije javnog mnjenja. Imate gospodina Jovanova, on će to da radi, on to radi vrlo vešto. To je na veliku sramotu Narodne skupštine, svih institucija, premijerke, koja vidim da se trudi da odoli toj istoj školi, to pripada istoj manipulativnoj školi.

Ja se pitam koliko novca je Republika Srbija dala tim savetnicima koji su vas naučili da postanete manipulatori, da postanete lažovi, da postanete spineri, da ismejavate dom Narodne skupštine, narodne poslanike, građane Srbije i sve nas. Da li uopšte vidite da to sve nas uništava? Vi se možete deliti na nas i vas, kao što to radi gospodin ministar. On kaže, ja se borim sa narodnim poslanicima. Ministre, nema šta da se borite sa nama, vi ste ministar svima nama, mi smo narodni poslanici, mi smo predstavnici kontrolne vlasti, imamo kontrolnu funkciju.

Dok se vi borite sa nama i mi sa vama, mi delimo zajednički prostor, a to je taj otrovni prostor. Zbog njega smo se okupili. Taj otrovni medijski prostor koji i vi ovde stvarate i širimo, ima svoje posledice u velikom broju žrtava u maju. Bojim se da ste vi to zaboravili. Dozvolili ste ministru i premijerku da dođu ovde naoružani da se bore protiv narodnih poslanika, da se bore protiv građanskih aktivista, da se bore protiv zaštitnika životne sredine, čak i protiv profesora, ne da se bore protiv nasilja.

Zato se protiv nasilja bore građani Srbije. Evo zbog toga, između ostalog i zbog premijerke. Svaka njena reč znači najmanje deset građana više na ulicama Republike Srbije. Razumeli ste.

PREDSEDNIK: Znači nećete više. Ne znam ko je čime naoružan, osim vašim sopstvenim izjavama. Vaša izjava je bila da je Bora Novaković ili službin ili Đilasov ili Vučićev. Čime ste sada vi tu ugroženi, ne razumem?

Pravo na repliku ponovo i da polako zatvaramo. Ima smisla možda još krug. Vi sami procenite da li ima i toliko, da li nema ni toliko. Izvolite.

MILENKO JOVANOV: Ja neću da otvaram nove replike, ali nisam dobio odgovor na pitanje – ko je službin, ko je Đilasov, ko je Vučićev? Ja, moram da znam ko je Vučićev, da bi znao kako da se odnosim prema tim kolegama novim, da im ukažemo dužno poštovanje. Nije lako biti Vučićev u takvom okruženju. To je posebno za pohvalu. Interesuje me i ovo ostalo, ko radi za službu? To mi je isto interesantno.

Mada, nije tu samo naša služba. Pazite ovo sada, kaže – u čitavu priču oko promene u vrhu Narodne stranke uključili su se i Amerikanci. Prema tome, to je malo šira priča. Ko radi za Amerikance, ko ne radi za Amerikance. Znamo koga Amerikanci traže da odgovara, to znamo, to ne treba da nam objašnjavate. Dajte ove stvari da razrešimo.

Nije mi ideja, niti bilo ko to radi da vršimo bilo kakvu idiotizaciju javnog mnjenja, nije nam to namera. Međutim, kada vidim kako neki poslanici opozicije danas nastupaju, naravno tu ne mislim na koleginicu Parlić, i kako se ponašaju, izgleda da taj proces stiže do kraja. Ne samo da postoji, nego se privodi kraju i to vrlo uspešno. Hvala.

PREDSEDNIK: Povreda Poslovnika, Vladeta Janković.

VLADETA JANKOVIĆ: Zahvaljujem.

Hteo bih najpre odam priznanje predsednici Vlade što je povukla svoju neprikladnu izjavu, ali bih isto hteo da kažem što se tiče profesora o kojem je bila reč, da on ima pravo da promeni mišljenje. On je verovao da su upotrebljive takve brane, ali je tokom prakse se uverio da to nije slučaj i onda je postao ubeđeni borac protiv toga.

Ja intervenišem po članu 106. koji zahteva da se držimo teme. Tema je koliko se sećam odgovornost ministra Gašića. I ministar Gašić je danas govorio o Krušiku, govorio o oslovljavanju nadimkom. Od početka ove rasprave zadržali smo se na onome, što ja mislim da treba da bude predmet, a to je slučaj otkrivanja ubice Olivera Ivanovića, intervencija nemačke ambasade i pitanja koja je postavio poslanik Aleksić, šta je tim povodom preduzeto.

Zato vas molim ako možete gospodine predsedniče Skupštine, da vratite raspravu u njen zakonit i ispravan tok. Hvala vam.

PREDSEDNIK: Dakle, ukazali ste upravo na potrebu da se držimo teme, a onda na samom kraju tražili da se dalje vodi rasprava o stvarima koje uopšte nisu tema.

(Vladeta Janković: Odgovornost ministra Gašića.)

Ne, gospodine Jankoviću. Pogledajte malo šta je tema ove sednice koju ste vi tražili i zbog kojih događaja, a ne zbog toga da bismo mi ovde raspravljali o onome što je vama zanimljivo, a da vi ne slušate odgovore sa druge strane i da niko drugi ne sme da pomene ništa sem onoga što vi smatrate da je vama tema, određenog dana. Ne čak ni svakog dana, nego određenog dana.

Ono što vi smatrate da je po vama tema, pa vidite, taj Poslovnik kada ste pisali, uz sve manjkavosti koje ima, vi ste ga napisali, izgleda da vam je negde promaklo da stavite i rečenicu – i da uvek bude onako kako vi kažete. Te rečenice u ovom Poslovniku nema. Ni vi ne možete da je nađete, na vašu žalost.

Treba li da se glasa za 106.

(Vladeta Janković: Apsolutno treba.)

Treba, i da budete u sali kada budemo glasali o tome i o svemu drugom. Ne kao svaki dan.

Reč ima predsednica Vlade.

ANA BRNABIĆ: Hvala.

Samo par stvari da objasnim, da se ne bi zloupotrebilo ono što govorim. Ja se poštovani narodni poslaniče slažem sa vama da ljudi mogu da promene mišljenje, kao što je uvaženi profesor Ratko Ristić očigledno promenio mišljenje. To je u redu. Ali znate šta nije u redu. Kada neko promeni mišljenje, onda optužni nas da smo mi najgori, da smo mi neodgovorni, da mi želimo da uništavamo životnu sredinu izgradnjom malih hidroelektrana, a mi smo dali tu dozvolu na osnovu njegovog mišljenja.

Dakle, potpuno je u redu i rekla sam ako ste čuli, on je nakon toga i priznao da je on pogrešio, ali je otišao i učestvovao u protestima optužujući Vladu da je Vlada neodgovorna, da Vlada želi da uništi životnu sredinu, da Vlada želi da privatizuje naše reke i da ih ugura u cevi. Vlada to nije mogla da uradi niti je bila nadležna da to radi, da su nam stručnjaci kao on rekli da to ne sme da se radi.

U redu je da je promenio mišljenje, ali ne onda da dođe i da optuži nas da smo mi krivi za nešto što smo uradili zbog njegovog mišljenja. Tako da to nije u redu. Pored toga zaista nemam nikakav drugi problem sa tim.

S tim u vezi, sad ste ponovo izgovorili, ne vi, vaša koleginica, poštovana narodna poslanica, jednu neistinu, ne znam čemu takve stvari, to da se ja borim protiv profesora ili da se valjda mi borimo protiv profesora i mi se valjda borimo protiv glumaca i mi se borimo, ne znam, protiv svega lepog i dobrog u Srbiji, a vi ih sve branite. Mi smo užasni, a vi ste kulturni i obrazovani. Ali to nije tačno. Ja ništa protiv profesora nisam rekla. Ja se ne borim protiv profesora. Sve što smo mi radili od 2013. godine, da kažem, radili smo takođe kako bi unapredili prosvetu i nauku u ovoj zemlji. Pa kako ja mogu da se borim protiv profesora ili članovi moje stranke, kada smo mi dali, recimo, ideju da se konačno u Srbiji oformi Fond za nauku, koji do 2019. godine nije postojao? Kako se borim protiv profesora? Da vas podsetim, taj zakon je većina u ovoj Skupštini u prethodnom, u pre tri saziva izglasala, pa sad konačno imamo to.

Mi smo formirali, zajedno sa našim profesorima i sa univerzitetima, ne samo Beogradskim univerzitetom, već i Novosadskim univerzitetom, Kragujevačkim univerzitetom, tri nova naučna instituta. Znate kada su poslednji put bili formirani novi naučni instituti u Srbiji? U doba SFRJ, pa onda u naše vreme. Kako se borim protiv profesora? Kako se mi borimo protiv glumaca, protiv kojih glumaca? I to je taj narativ koji samo ide i samo ga tajkunski mediji spinuju, spinuju i svaki dan gledam kako održavaju u životu tu temu, koja je užasna, pritom netačna. Ko se bori protiv glumaca? Mi smo 119 puta, 119 puta, povećali budžet i izdvajanje za filmsku produkciju u Republici Srbiji. Pa kako se borimo protiv glumaca? Pa sve te generacije novih glumaca, ljudi, pa gde bi se proslavili, gde bi pokazali svoj talenat da nismo sve te novce uložili u film i filmsku produkciju?

Kako se borimo protiv njih? Dakle, zaista nemojte više da nam imputirate da se borimo protiv ovog, borimo se protiv ovog. I kada kažete – ministar Gašić je rekao: „Borim se narodnim poslanicama“. Pa bori se sa narodnim poslanicima, uz narodne poslanike, zajedno sa, nije rekao – borim se protiv vas. Nije rekao – borim se protiv narodnih poslanika. U pravu ste, rekao je – borim se sa narodnim poslanicima. Borim se sa, uz vas, zajedno sa vama, zajedno sa svima vama. Koliko sam videla i tokom jučerašnjeg dana, najmanje ste bilo šta imali da kritikujete Bratislava Gašića. Rekli ste kako je on divan, kako je fin, kako je pristojan, kako odgovara na pitanja, kako sam ja užasna, kako ja sipam otrov. Kako sada danas menjate taj narativ? Bratislav Gašić je čovek koji je pritom rekao za vašeg šefa poslaničke grupe da ga zna 25 godina i da on može da mu se obraća sa „Bato“. Kako se bori sa vama, odnosno protiv vas? Nemojte, zaista, hajde da probamo da pokušamo da smirujemo polako narativ.

Ali narativ nikako ne možemo da smirimo time što kažete da smo uzeli milijardu dolara, evra, milijardu evra od „Rio Tinta“. Kako možete to da govorite? Kako vi uopšte možete to da kažete? Evo, ja sad od vas očekujem izvinjenje ili mi pokažite dokaze. Optužili ste predsednika Aleksandra Vučića, mene ili nas u Vladi ili nekog u Vladi da je uzeo milijardu evra od „Rio Tinta“. Pa dokažite, pokažite gde i ko je to uzeo milijardu evra od „Rio Tinta“ i zašto je bilo ko trebalo da uzima bilo kakve pare od „Rio Tinta“? Ja ne verujem da je bilo ko ikada uzeo bilo kakve pare od „Rio Tinta“. Ja i ne verujem da je to što ste uradili 2004. godine i 2005, 2006, 2007, 2008. godine bilo neophodno loše za Srbiju, ne verujem. Mislim da su neke stvari bile loše. I da li je neko platio, da li je „Rio Tinto“ ili neka druga rudarska kompanija platila nekog u vlasti za neke od loših stvari koje su urađene? Moguće, moguće, ali 2006. godine, ne 2013, 2014. ili 2015. godine. Znate zašto? Godine 2006, da vas podsetim, izmenjen je Zakon o rudarstvu, na način da eksplicitno kaže da ko ima istražna prava mora da dobije i eksploataciono pravo.

(Narodna poslanica Ivana Parlić dobacuje.)

E, da čujete, poštovani građani Republike Srbije i narodni poslanici, narodna poslanica mi kaže – da, taj je uzeo novac. Taj 2006. godine koji je izmenio Zakon o rudarstvu. Pa to su vaše kolege, vaše kolege su to.

(Ivana Parlić: Moje nisu. Ispitajte ih sve.)

Niko od nas nije bio na vlasti 2006. godine.

(Predsednik: Dobićete reč, Parlić, nemojte da vičete.)

Tako da, ako je neko uzeo milijardu evra, a ja ne verujem da je neko uzeo, ja ne verujem da je neko uzeo, nemam takav podatak, da sam imala, u svakom trenutku bih dala to tužilaštvu i nadležnim institucijama da ispitaju, ali znam, i samo da potvrdim, poštovani građani Republike Srbije, narodna poslanica je potvrdila da nismo mi i da nije niko od nas, nego taj 2006. godine. Hvala vam.

(Ivana Parlić: Replika.)

PREDSEDNIK: Samo polako. Vi imate osnova.

Vi hoćete Poslovnik ponovo ili?

(Vladeta Janković: Repliku, molim vas.)

Nema osnova za repliku. Nema osnova. Evo, daću vam reč, ali stvarno nema nikakvog osnova.

VLADETA JANKOVIĆ: Hvala vam što mi dajete reč, ali moram prosto zato što je sada predsednica Vlade pomenula 2006. godinu i pregovore koji su vođeni. Učestvovao sam u tome. Govorim iz prve ruke.

(Nebojša Bakarec: Ti si doveo „Rio Tinto“.)

Molim vas da ućutkate ovog čoveka.

To je bilo 2006. godine. Ja sam kao savetnik premijera primio jednu delegaciju, to nije bio „Rio Tinto“, nego je bio „Junajted majnum“, jedan Australijanac, jedan Englez i čini mi se jedan Amerikanac. Tražili su dozvolu ne za litijum, nego za istraživanje nikla na Mokroj Gori. Ja sam ih primio. Otišao sam kod premijera, preneo sadržinu razgovora, premijer je rekao da o tome govora nema. I to se nikad nije desilo. Oni jesu nudili milijardu dolara, odnosno rekli su da će prihod za državu biti milijarda. To su prosto činjenice iza kojih ja stojim. „Rio Tinto“ uopšte tad nije bio u igri i bilo je reči samo o dozvolama za istraživanje, da se zna šta zemlja ima i čime raspolaže, a ne da neko kopa i eksploatiše. Molim vas da se ovo prihvati kao sušta istina. Stojim iza svake reči koju sam kazao.

PREDSEDNIK: Parlić, dva minuta.

IVANA PARLIĆ: Premijerka, lepo je što ste otvorili tu temu, ali nije prikladno na ovoj sednici. Svejedno, kada već govorimo, „Rio Tinto“ jeste nasilje i opasnost koja preti i deci koja sada žive i deci koja će tek biti rođena. Ja vas molim, iskoristite svoj uticaj, evo, ministar je pored vas, ispitajte sve koji su bili u vlasti i odgovornosti, sve koji su menjali Zakon o rudarstvu i energetici u interesu „Rio Tinta“. Taj zakon je napisan po interesu „Rio Tinta“ i 2015. je menjan, nije menjan samo tad. Evo, imate bivšu ministarku Zoranu Mihajlović, ona je mnogo sumnjiva, ona je bila deo vašeg tima. Imate ministra Antića iz SPS-a, on je potpisao memorandum o razumevanju sa „Rio Tintom“. Znači, ispitajte sve, premijerka, iskoristite svoj uticaj. Mi nikoga ne branimo. Ta stvar mora da se definitivno zaustavi, a ja osnovano sumnjam da je neko uzeo novac, i to veliki. Ja mislim da „Rio Tinto“ ima i svoju ministarku sada, i vi je dobro poznajete i sa njom sarađujete, to je Dubravka Đedović, eks Negre, čini mi se.

Osim toga, kada kažete kako vi radite protiv profesora, evo, ja ću da vam kažem. U Srbiji ja i lično poznajem veliki broj ljudi, profesora u srednjim školama, koji mi se žali da ne mogu da se zaposle ako nisu član SNS, i ne samo to, ako u toku radnog vremena kada imaju pauzu ne botuju za SNS. Nastavnici i profesori u srednjim školama su botovi SNS. Radite protiv profesora, protiv obrazovanja, protiv dece, eto, to je jedan od načina, to je opštepoznat način, pa cela Srbija to zna. Nemoguće da vi ne znate. To je način na koji uslovljavate te ljude koji rade vrlo često po ugovoru koji nije za stalno, vi ste ucenili oko 250 zaposlenih ljudi na povremenim ili privremenim poslovima i profesori su deo tog kontingenta da kažem ucenjenih ljudi.

PREDSEDNIK: To je bilo tih dva minuta.

IVANA PARLIĆ: Okej, nastaviću.

PREDSEDNIK: Pravo na repliku.

MILENKO JOVANOV: Mislim da ste i vi morali reagovati, gospodine predsedniče, na ovo, jer nije lepo i ponižavajuće je da ovako govori neko o prosvetnim radnicima u Srbiji. Dakle, zaista, govoriti da su to botovi SNS i oni su, doduše, tim botovima nazivali sve žive, ko god kaže nešto dobro o SNS, on postaje bot, pa makar bili i ljudi iz inostranstva. Verovatno su i ovi koji su glasali da Srbija dobije organizaciju EKSPO za 2027. godinu, i to su isto botovi SNS, najveći botovi, sendvičari.

Tako da, mi ćemo sa druge strane da radimo ozbiljno kada je u pitanju prosveta i kad su u pitanju prosvetni radnici, zato će imati prvo povećanje plata već početkom septembra, drugo povećanje plata krajem godine ili početkom sledeće godine, to će ukupno biti negde 16% i to je ozbiljno razmišljanje o ljudima koji se bave prosvetom.

Ono što, međutim, i dalje nema odgovora, to je ko radi za službu, ko radi za Đilasa, a ko radi za Vučića. Mi i dalje nemamo odgovor na to pitanje, a očigledno je da ovde sa nama u sali sede ljudi koji rade za službu. To znači da ti ljudi slušaju šta vi govorite po kuloarima, prave o tome izveštaje. Verovatno imaju one, kako se zovu oni nadimci, oni tajni, konspirativni, pa je neko Sokrat, neko Aristotel, neko ovo, neko ono, spram već nekih afiniteta. Voleo bih da nam se kaže ko radi za službu. Mislim da je to najvažnije.

Drugo što me zanima je ko radi za nas, jer te ljude želim posebno da podržim. Ko radi za Vučića, a sedi sa one strane, dakle, ali me najviše zanima ko radi za službu, zato što je, nekako je neprijatno kada sedite sa nekim, prođete pored nekoga, pričate po hodnicima, a neko vas sluša i piše izveštaj da bi naplatio to posle, tražim izraz, da ne bude posle da ja moram da se izvinjavam, da bi naplatio posle to kao rad za službu.

Prema tome, dajte nam imena, gospođo Parlić, ko radi za službu, ko radi za Đilasa i ko radi za Vučića. A, otišla je Ivana Parlić. Izrekla šta je imala i izašla.

Sa druge strane, podrška Vladimira Đukanovića Ivani Parlić je sve jača, i to moram da vas obavestim, i molim vas da i na to obratite pažnju, jer zaista nije u redu da našu poslaničku grupu uvlačite u te vaše rasprave. Hvala.

PREDSEDNIK: Dobro, dok ne razreše pitanje ko je službin, reč ima, samo da vidim.

Prijavljena je predsednica Vlade za reč.

Izvolite.

(Miroslav Aleksić: Čekam već sat vremena za reč.)

Dobro, imamo još vremena, tako da sigurno dobijate reč, ako se ne jave ponovo za repliku. Mislim da neće, trenutno nisu u sistemu ovi vaši.

ANA BRNABIĆ: Hvala.

Zaista ću kratko, nema potrebe za nervozom.

Dakle, samo dve stvari. Prva – nekako ovde šta god da uradim kao predsednica Vlade za opoziciju nije dobro. Kada preskočim neku temu onda nešto krijem i neću da odgovorim. Kada odgovorim na temu onda se javi neko drugi iz opozicije i kaže – znate šta, ova tema nije prikladna.

Vi ste me sad optužili da sam ja otvorila temu o „Rio Tintu“. Temu „Rio Tinta“ nisam, na pamet mi nije pala dok nije vaš kolega, jedan narodni poslanik iz opozicije pomenuo „Rio Tinto“, a vi me optužili da mi uzeli milijardu evra od „Rio Tinta“. Valjda ja ne treba da odgovorim. Optužili direktno, što je skandal svoje vrste. Skandal svoje vrste da takve uvrede na moj račun ili račun našeg rukovodstva uopšte stavljate kao temu u ovako, mislim, u domu Narodne skupštine, domu svih građana Republike Srbije. Mislim da je to uvreda za ovaj dom. Uvreda je svakako za mene. Uvreda je za Vladu. Uvreda je i za našu stranku, ali dobro. Moram da odgovorim. Tako da, nisam ja otvorila temu. Tako da, ako mislite da nije prikladna niste trebali da dalje govorite neistine na tu temu.

Ono što jeste uradili, pored toga što ste uvredili mene, u redu, kakve veze ima, predsednik Vlade, nije ni prvi, ni poslednji put da me neko uvredi time što me optuži za nešto što nikakve veze sa životom nema i što jeste zaista uvredljivo, a to je vi ste uvredili u vašem obraćanju zaista sve nastavnike, sve učitelje, sve vaspitače i vaspitačice i sve profesore u Srbiji zato što ste rekli da svi oni u vreme malog odmora ili velikog odmora, u vreme svake pauze botuju za SNS, jer moraju, pošto da ne botuju za SNS dobiće otkaz.

Što znači, da ako su u ovom trenutku zaposleni oni, svi profesori, nastavnici, učitelji, vaspitači, vaspitačici, svi botuju za SNS. Vi ste upravo to rekli svim profesorima i učiteljima i nastavnicima. Pa, to je skandal svoje vrste.

To je zaista… Evo, ja ne mogu da se izvinjavam u vaše ime, ali ja želim posebno učiteljima, nastavnicima, profesorima, vaspitačima i vaspitačicama da kažem, i svim građanima Republike Srbije, da to nije tačno, da to mi nikad nismo tražili, nikad ne bi ni očekivali i nikada, nigde se članska karta SNS ne traži da bi se neko zaposlio, a posebno da se ne bi zaposlio u prosveti.

Idite, idite sada razgovarajte, na primer, sa Udruženjem beogradskih gimnazija. Razgovarajte sa njima, pa pitajte njih da li im je neko tražio člansku kartu, da li su članovi, da li botuju zato što ste njih prvo uvredili.

Da vam kažem, takođe, profesori pričaju svake nedelje na tom skupu protiv nasilja, pa nam na pamet, na pamet da otvorimo temu njihovog zapošljavanja, odnosno gde rade, u kojim školama i nikada neće pasti na pamet, zato što ti, to što oni rade imaju pravo da rade i nema nikakve veze sa politikom. Nikada tako nešto nećemo raditi. Nismo kao vi koji ste uzeli i preko noći smenili 870 sudija i 220 tužilaca samo zato što nisu članovi ili simpatizeri vaše stranke, odnosno tadašnje stranke na vlasti potekli, iako im je Ustav garantovao stalnost funkcije, i na opštinskim odborima tada vladajuće stranke birali sudije i tužioce. Vi krećete od vas i vaše bivše stranke iz koje ste svi potekli.

Ja se izvinjavam profesorima, nastavnicima, učiteljima, vaspitačima i vaspitačicama zato što ovako nešto moraju da trpe. Ja nisam deo toga i nikada mi ovde, kao vladajuća većina, nećemo biti deo toga, svakako ne mi iz SNS.

Hvala.

PREDSEDNIK: Reč ima ministar Gašić.

BRATISLAV GAŠIĆ: Zahvaljujem, gospodine predsedniče Narodne skupštine Republike Srbije.

Dame i gospodo narodni poslanici, na početku sednice imao sam pitanje od narodnog poslanika – da li je tačno da Goran Rakić, predsednik Srpske liste, ima prebivalište u Novom Sadu?

Goran Rakić nikakvo prebivalište niti veze sa Novim Sadom ima. On je, kao što znate, sa svojim narodom, sa srpskim narodom u Kosovskoj Mitrovici, kao i cela njegova porodica. Njegov sin je juče polagao maturski ispit u Kosovskoj Mitrovici, a starija ćerka upisuje fakultet isto u Kosovskoj Mitrovici, tako da i to pitanje imamo jasno definisano, da ne bismo dolazili, ali zato neki drugi predsednici pokrajinskih odbora Narodne stranke za Kosovo i Metohiju žive u Beogradu, pa imamo potvrdu i toga.

Toliko o tome kakva se pitanja postavljaju. Hvala vam puno.

(Ivana Parlić: Replika.)

PREDSEDNIK: Vi ste se opet prijavili. Da li možemo da pređemo na predstavnika predlagača?

(Ivana Parlić: Pustite me da prvo repliciram.)

Dobro, gospodine Aleksiću, vi čujete sve, da ne bude posle zašto ja dajem reč nekome.

Izvolite, Ivana Parlić.

IVANA PARLIĆ: Pa, to je samo dva minuta, predsedavajući, neke stvari premijerka treba da čuje, pošto mi deluje veoma začuđeno. Ona opet spinuje i dovodi javnost u zabludu, uzeću rezervu da je moguće da to ne radi namerno.

Premijerka, ja zaista znam mnoge ljude koji moraju da botuju za SNS i profesori su u srednjim i osnovnim školama. Pa, u kojoj zemlji vi živite ako se vi tome čudite. Ne samo u školama, znam i u vrtićima, znam u javnim institucijama, znam ljude koji su samo zaposleni da bi botovali za SNS.

Što se tiče druge teme, lepo ste rekli da je budžet 119 puta povećan za filmove, serije i tako dalje. E, sada, lepo je što ste vi to uradili, ali ko je izvršio kontrolu, ko je pregledao te scenarije, ko je odobri tako agresivne sadržaje. U tih 119 puta povećanog budžeta mnogo je agresivnog sadržaja. Mnogo je nasilja, bez obzira ko je snimio. Moramo govoriti vrlo otvoreno o tim stvarima. Znači, sada ćete reći da imam nešto protiv glumaca. Nemam ništa protiv glumaca, imam protiv agresivnog sadržaja. Pa, kada premijerko delite tako šakom i kapom novac, vodite računa kako to utiče na decu, na građane, na stare, na mlade, jer najveći deo tog sadržaja, bez obzira gde se emituje, vrlo je agresivan.

Premijerko, ja ne znam šta je problem opet sa vama?

Premijerko, ja nisam bila… Znam da ćete ponovo da mi kažete – kada su vaši bili na vlasti. Moji nikad nisu bili na vlasti. Ja nikad nisam bila na vlasti.

Sada ćete ponovo pričati da ja kao okrećem nešto javnost protiv glumaca. Ne, ja okrećem javnost… Premijerka treba da se uključi u temu ko širi agresiju u društvu.

Štancovati serije i filmove ništa ne znači. To ne doprinosi kulturi. To je doprinelo agresiji, to je doprinelo šundu, to je doprinelo kiču. Znači, kada dajete novac, vodite računa da se samo ne pere novac.

PREDSEDNIK: To je bilo dva minuta.

Hvala vam.

Eto, saznali smo i da nikada nisu bili na vlasti.

Povreda poslovnika, Snežana Paunović.

SNEŽANA PAUNOVIĆ: Hvala, predsedniče.

Reklamiram član 106. Što bi reko kolega Milenko Jovanov, ja sam zaboravila šta je tačka dnevnog reda.

Lepo je što vi imate tolerancije, ali nije lepo što mi danima kao ovlašćeni predstavnici čekamo da dođemo na red i govorimo o tački dnevnog reda, pa vas molim, uz respekt potrebi da se građanima Srbije pokaže naknadna pamet, da se objasne neke teorije koje su na granici razumljivog, dozvolite da ova sednica nastavi svoj rad u onom smeru u kom bi trebala i da, prosto, dobijemo šansu da govorimo o tački dnevnog reda koja se tiče predloga za smenu ministra unutrašnjih poslova.

Hvala vam.

Ne tražim da se izjasnimo, ali apelujem da učinite dodatni napor da ovu sednicu vratimo u tok.

PREDSEDNIK: Hvala vama.

Preduzimam ogromne napore, ali, kao što vidite, ne uspeva baš kod svih, ali da ne bude da je potpuno bezvredno sve što se dogodilo, iako nije bilo u skladu sa dnevnim redom, a kada bismo mi, gospođo Paunović, saznali ovo što smo čuli od Ivane Parlić, da Vuk Jeremić nikad nije bio na vlasti bez svega ovoga?

Pravo na repliku, Milenko Jovanov.

MILENKO JOVANOV: Očigledno da izvinjenje… Nije to bilo ni izvinjenje, nego objašnjenje koje je dala predsednica Vlade, a koje je želela čak i da proprati ličnim izvinjenjem, iako ništa loše nije uradila, ni rekla, apsolutno nikakvog efekta nije imalo.

Gospođa Parlić je faktički ponovila optužbu za prosvetne radnike koji u periodima malih i velikih odmora botuju za SNS.

(Ivana Parlić. Moraju.)

Moraju, kaže, da botuju. Evo, da li sam sada dobro rekao? Moraju da botuju za SNS.

Dakle, to je notorna neistina. To nema veze sa životom. Prvo, šta to sada znači? Kada je školska godina završena i kada su na raspustu, sada će da botuju po ceo dan zato što moraju da botuju? Nema više potrebe da trče na mali i na veliki odmor?

Dakle, nemojte potcenjivati te ljude. Potcenjujete građane Srbije konstantno iz dana u dan. Potcenjujete ih time što kažete da ih neko tera da glasaju, da ih neko maltretira.

Kaže se kako je Safet Pavlović dobijao više od 90%... 96% u Žagubici, a oni kažu da su to ucenjeni ljudi. Neko je ucenio 96% ljudi? Da li ste vi, ljudi, svesni šta izgovarate? Prestanite da ponižavate građane Srbije. Prestanite da ih doživljavate kao ljude…

Kad su mladima uplaćen onaj novac, ona pomoć, oni su rekli - aha, kupuju mlade za pet hiljada dinara. Vi takav stav imate o ljudima? Prosvetni radnici su vam botovi SNS-a, mladi su vam ljudi koje kupujemo za pet hiljada dinara, građani po Srbiji su naterani, izmanipulisani, jadni ne znaju, pa ćete vi da im objasnite.

Prestanite da se na taj način… a da ne pričamo o tome što kao vrhunac sopstvenog prezira prema njima kada ne znate šta da kažete, kažete – eno onaj spomenik odvratni Stefanu Nemanji ćemo u Marinkovu baru da odnesemo, a može i u Borču, jer to je odvratno za nas u centru Beograda, pa evo njima. Prestanite to da radite. Poštujte bar građane koji žive u ovoj zemlji, koji ne misle za vas da ste dobra opcija i koji ne glasaju za vas. Pokažite bar nekakvo poštovanje.

Hvala.

PREDSEDNIK: Hvala.

Reč ima predsednica Vlade.

ANA BRNABIĆ: Hvala.

Ponovo zaista osećam potrebu da odgovorim, ali opet ću jako kratko. Ne želim više da se bavim ovom temom, jer zaista nema nikakve veze sa dnevnim redom, ali moram da odgovorim.

Dakle, vi ste sada prihvatili da je lepo što smo mi dali i da jesmo dali 119 puta veći budžet, više novca za film i filmsku produkciji u Republici Srbiji. To se 119 puta taj budžet povećao u samo deset godina.

Da vam kažem samo još jednu važnu stvar, tih 119 puta, u to ne ulazi budžet koji daje posebno „Telekom“. Ovo je samo ono što daje Republika Srbija direktno.

Dobro, to je lepo što ste povećali budžet 119 puta, makar ste nešto lepo rekli, ali ko je odobravao koji filmovi se proizvode i snimaju? Pa, naši najbolji ljudi, najveći stručnjaci iz tog sveta. Svi su oni u komisijama. Ko su? Pa, različiti tokom deset godina. Možete da vidite, ali zaista najbolje što mi imamo.

Znači, sada oni nisu u pravu, sada su oni u krivu? Sada smo mi dobri, momci i devojke. Mi smo dobri ljudi sada zato što smo mi dali budžet, mi smo pare dali, ali oni sada nisu dobri zato što su oni odobravali pogrešne scenarije i filmove zato što je to suviše agresivno? Dobro, pa onda recite tako – u redu, vi ste svoj posao uradili dobro i zahvalnost Aleksandru Vučiću zato što je 2014, 2015 godine tada kao predsednik Vlade dobro sproveo mere fiskalne konsolidacije. Mnogo više novca imamo za kulturu, a posebno za infrastrukturu u kulturi i posebno pre svega za film i filmsku umetnost, ali producenti, scenaristi i ostali nisu dobri i loši su zato što su oni predlagali nama mnogo agresivan sadržaj, jer šta su nam oni predlagali mi smo to snimali.

Mi nismo ni producenti, ni scenaristi ni ništa, ne razumemo se u to, mi smo samo obezbedili novac. Obezbedili smo 119 puta više novca nego dok su na vlasti bili oni u čijim ste vi strankama danas.

Možda vi lično niste bili, ali ste u stranci jednog od vodećih ljudi te tada vodeće stranke od 2000. do 2012. godine, tako da… Mislim, slažete sa tom politikom i sigurno mislite da su dobro vodili zemlju čim ste stali iza njih da ponovo vode ovu Srbiju.

Dakle, 119 puta više novca. Naše je bilo samo da obezbedimo novac i mi smo taj posao uradili i uradili ga maestralno, a ko je odlučivao koji filmovi će da se snimaju je stvar tih scenarista, producenata i svih ostalih koji su bili u komisijama koji su uglavnom danas na protestima protiv nas na protestima protiv nasilja, što je, ponovo da kažem, da se ogradim, potpuno u redu. Demokratska država, možete da mislite šta god želite, možete da protestvujete, možete da kažete da se ne slažete sa politikom Vlade, sa politikom vlasti, sve je u redu, samo da se razumemo da ste vi sada obrnuli opet pun krug i došli do toga da mi nismo krivi, da smo mi dobri, ali oni su krivi zato što su oni odlučivali da se snimaju mnogo agresivni sadržaji, a pritom onaj ko i piše scenarije i producira neke od najagresivnijih od tih sadržaja je jedan od govornika na protestu protiv nasilja i vi odete i slušate ga i ne kažete ništa.

Vi niste bili na protestu? Ok, izvinite onda, moja greška.

U svakom slučaju, mi smo uradili dobar posao, mi smo ispunili sve što se od nas očekuje, i više od toga što se tiče ulaganja u kulturu, odnosno posebno specifično ulaganje u film i filmsku produkciju, ali su producenti krivi, scenaristi su krivi, ljudi u komisijama, stručnjaci iz tog sveta umetničkog su krivi zato što su oni birali šta će da se snima. Mi smo samo obezbedili novac.

Hvala vam. Makar smo došli do toga da mi nismo krivi, već da je kriv neko drugi, a da smo mi svoj posao dobro uradili.

Hvala na tome.

PREDSEDNIK: Vidim da će ovo da se nastavi.

Idemo na redovnu pauzu.

Nastavljamo za 60 minuta.

(Posle pauze.)

PREDSEDNIK: Nastavljamo sa radom.

Reč ima predstavnik predlagača.

MIROSLAV ALEKSIĆ: Zahvaljujem, predsedniče Skupštine.

Ovo je drugi put da dobijem reč danas. Govorio sam prvi put u 11.15 časova, pa evo sada. U međuvremenu je premijerka govorila osam puta i ima pravo na to po Poslovniku, ali po istom Poslovniku i ja imam pravo kao predstavnik predlagača da dobijem reč mimo redosleda.

S druge strane, gospodine Orliću, prozivali ste me kad zakasnim deset minuta u salu, a vi ste zakasnili tačno pola sata, odnosno 45 minuta. Mi sedimo ovde i čekamo vas i predstavnike Vlade da se smilujete i dođete u salu. Dali ste pauzu u 10 do dva, u 15 do dva, sad je već pola četiri. Toliko o tome ko govori, šta govori.

Ne znam da li su premijerka i ministar Gašić uopšte primetili da sam govorio, izgleda da nisu. Ja sam postavio vrlo jasna, vrlo konkretna i vrlo direktna pitanja i tiču se odgovornosti ministra Gašića, tiču se teme dnevnog reda, a to je njegova smena i nijednom jedinom rečju, ni premijerka, ni ministar Gašić, nisu odgovorili. Nijednom jedinom rečju. U međuvremenu smo čuli da je smenjen ministar Basta, a vi ste pogrešili, to je pogrešan ministar, vi ste trebali Gašića da smenite, ne Bastu. Izgleda da niste dobro čuli zahteve, a ja ću da vam pomognem i očekujem da odgovorite ponovo.

Juče je ministar Gašić rekao doslovce – mi znamo ko je ubica i tražili smo od nemačkih organa pod čijom je zaštitom u ovom trenutku taj čovek da nam daju podatke, imamo slike sa aerodroma u Tirani kad je sleteo, imamo slike kad je ušao u Prištinu, imamo slike kada je ulazio u stan. Naše pitanje je stalno bilo i našim partnerima, prijateljima našim dajte nam snimke satelitskih kamera, a oni kažu – ne može, bila je magla. Dakle, direktno juče ovde, u Skupštini, na političko ubistvo Olivera Ivanovića Bratislav Gašić je rekao da su naše službe otkrile ubicu.

Odmah je stigao demanti Savezne Republike Nemačke koja je rekla da odbacuje sve optužbe da je ubica Olivera Ivanovića pod zaštitom te zemlje. Ja sam pitao, pa ću sada da pitam ponovo. Dakle, pošto se žalite za snimke koje nisu dostavile neke strane službe, šta je sa snimcima sa kojima raspolažu naše službe bezbednosti na tom delu teritorije? Da li ima snimaka ili ne, odnosno, ako nema, da li to znači da država Srbija više ne kontroliše taj deo svoje teritorije, a tiče se Kosova i Metohije?

Drugo, šta je gospodin Gašić, kao šef BIA preduzeo, kada mu se Oliver Ivanović obratio i ukazao na probleme vezano za ugrožavanje njegove bezbednosti?

Dalje, ako već znate ko je ubica, zašto Srbija nije raspisala međunarodnu poternicu za tim navodnim ubicom Olivera Ivanovića, već ste optužili Nemačku da je saučesnik ubistva? Direktno. Direktno se optužili Nemce da štite ubicu i samim tim da su saučesnici. Zašto nije pokrenut još uvek postupak protiv tog čoveka da mu se sudi odsustvo, ako već imate dokaze i ako ste otkrili ko je ubica? Ni na jedno od tih pitanja odgovor nisam dobio.

Dalje, što se tiče odgovornosti, a imali smo prilike da slušamo od vas u pokušajima da diskreditujete ljude koji protestuju, opoziciju, da nigde nikada nije odgovarao za masakre, pa ste se vrlo često pozivali na slučaj Brejvik i Norvešku, znate tamo je na prvom mestu smenjen ministar policije i pravde zbog masakra koji se dogodio.

Dalje, tadašnji premijer i prijatelj Aleksandra Vučića Jens Stoltenberg, nakon tog masakra koji se dogodio, plakao je sa narodom i narod je plakao zajedno sa njim. U trenucima najveće nacionalne žalosti pronašao je reči saučešća i reči utehe. Tada je izjavljivao saučešće porodicama preminulih, donosio je cveće na mesto zločina, održao govor koji je bio preko potreban celoj naciji ujedinivši narod u bolu. Emocijama i gestovima pokazivao da je jedan od nekoliko miliona Norvežana.

Dalje, Stoltenberg je govorio na glavnom trgu u Oslu pred 200 hiljada stanovnika koji su izašli na ulicu tada, pokušavajući da obuzda emocije i suze. Dok je govorio, gledao je narod kako ujedinjen plače, drži se za ruke i polaže cveće na mestima tragedije.

A u Srbiji nema ni emocija, nema ni saosećanja u bolu porodica, čak, evo već drugi dan zaredom, postavljam pitanje premijerki – da li ste se upisali u knjigu žalosti, barem, u školi „Vladislav Ribnikar“? Da li ste barem to uradili, ako ništa drugo, pošto sam vam sad pročitao kako se ponašaju premijeri koji znaju šta je odgovornost u ozbiljnim zemljama, u kojima postoji država. Vi, za razliku od takvih ljudi, nas i ljude ostale koji protestuju nazivate hijenama i lešinarima, fotošopirate vaše fotografije, smejete se, kao da se ništa nije desilo. Ali, to govori o vama mnogo više nego o bilo kome drugom.

Postavio sam pitanje, takođe nisam dobio odgovor – ko je bio u vašem sistemu, za koji kažete da nije zakazao, odgovoran kada se dečak ubica iz škole „Vladislav Ribnikar“ posle povratka sa kampa u Francuskoj, gde su deca bila na zimovanju u saradnji sa francuskim kulturnim centrom i posle prijava nastavnika da je dečak nedelju dana spavao u fotelji, da je bio sam, da ni sa kim nije razgovarao, šta su preduzele institucije, šta je uradio sistem i da li je tačno da je majka posle tog događaja, po prijavama nastavnika i drugih roditelja, vodila svog sina na pregled, upravo kod doktorke Milice Pejović?

Zašto još uvek nije razrešena direktorka škole „Vladislav Ribnikar“? Prosvetna inspekcija je to naložila pre nekoliko nedelja. Aleksandar Vučić je rekao da je ona jedna jako brižna žena i da ga je sačekala, to je izgovorio na televiziji „Hepi“ i verovatno je to bilo dovoljno da to što je naložila prosvetna inspekcija ne bude realizovano.

Pitao sam da li je škola imala akt o proceni rizika u zaštiti, lica, imovine i poslovanja, plan i projekat video-nadzora i da li je to sistem odradio kako treba u skladu sa zakonom ili ne?

Kad govorimo o oružju i oduzimanju oružja sa kojim se hvalite, imam još jedno pitanje, da li je istina da je sinoć policiji prijavljen slučaj da je član SNS i nekadašnji rukometaš, Vlada Mandić, sa pištoljem i još nekoliko napadača sinoć išao na vrata kuće jednog stanovnika Beograda? Odakle mu oružje? Postavljam pitanje, sada, odmah, da li je to rezultat velike akcije oduzimanja oružja i ako je ovo tačno, šta će se preduzeti po tom pitanju?

Očekujem da mi odgovorite na sve ovo što sam sada izneo. Hvala.

PREDSEDNIK: Reč ima Zoran Zečević.

ZORAN ZEČEVIĆ: Poštovani predsedavajući, poštovana predsednice Vlade, poštovani ministre, poštovane koleginice i kolege, poštovani građani Republike Srbije, ja se vama izvinjavam, građanima, što ste imali priliku da ovih dana slušate stvari od vladajuće koktel naprednjačke vlasti, koja ni u ovim teškim trenucima nije u stanju da prilagodi svoja osećanja trenutku u kome se nalazimo.

Teško je odgovoriti, poštovani građani na vaša pitanja, a posebno na pitanje jednog mog prijatelja, Dušana Gavrilovića, koji stalno ponavlja i pita se – koja ih sila tera da sve rade naopako?

Poštovani građani, vi u kontaktu sa aktivistima patriotske opozicije postavljate različita pitanja. Jedno od pitanja koje najčešće postavljate jeste – šta smo to mi Bogu zgrešili kada nas vode Aleksandar Vučić i Ana Brnabić?

Poštovani građani, mnogo toga smo zgrešili, a najveća naša greška je što smo dozvolili da dođu u poziciju, Aleksandar Vučić i Ana Brnabić da krčkaju naše Kosovo i Metohiju, da smo došli u poziciju da naš patrijarh ne može da ode u Pećku patrijaršiju, da smo dozvolili da se naša deca na Kosovu i Metohiji tuku, ubijaju, prebijaju, a da država mirno daje saopštenja i da moli svoje prijatelje u zapadnoj Evropi da prestanu sa terorom nad našim narodom. To smo mi svi krivi, poštovani građani i vi snosite ogromnu krivicu, ali ima vremena, mnoge stvari će se popraviti u budućnosti i ispraviti.

Ja bih želeo jednu moju diskusiju da započnem sa jednim delom stiha Desanke Maksimović koji kaže: „Srbija je velika tajna, ne zna dan šta noć kuva, niti noć šta zora rađa.“ Ovo sed uklapa, poštovani prijatelji u ono što smo naprednjačku koktel vlast upozoravali, Srpska stranka Zavetnici, da povedete računa i da ne dozvolite da vam se desi narod.

Kao što vidite, da, hajde, desio vam se narod, ja ne bih želeo da vam se desi ono što se naprednjačkoj vlasti još davne 1881. i 1888. godine desilo i moramo da vodimo računa o tome da vam se to ne dogodi, jer ja ne bih želeo nikome da se dogodi ono što se naprednjacima dogodilo. Velika je sličnost između toga šta se desilo, velika je sličnost i uklapa se u one stvari koje su se desile. Velika je stvar da će ako tako nastavite da će vam se ponoviti istorija, što ne bi bilo dobro, jer mi iz Srpske stranke Zavetnici ne želimo nikada da jedna jedina kap krvi padne zbog ovih stvari.

PREDSEDNIK: Zečeviću, da vas podsetim samo da govorite na sednici zbog nasilja do kog je došlo u našoj zemlji, a upravo se kroz aluzije bavite pozivanjem na obračune, na prolivanje krvi i na likvidaciju drugih ljudi.

ZORAN ZEČEVIĆ: Poštovani građani, vi znate dobro kako je došlo, poštovani građani, vi jako dobro znate šta se odigralo, kako je SNS uspela da dođe na vlast.

PREDSEDNIK: Znate li šta izgovarate Zečeviću? Jeste li svesni šta izgovarate?

ZORAN ZEČEVIĆ: Uspela je tako… (Isključen mikrofon)

PREDSEDNIK: E ovako, pošto očigledno nećete da slušate, da vam pomognem da me čujete malo bolje. Ne radi vam mikrofon, Zečeviću, vičete u prazno Zečeviću, ne radi vam mikrofon.

Znači ovako, govorite na sednici koja je sazvana zbog toga što se dogodilo teško nasilje. Govorite na sednici…

(Zoran Zečević: Niste vi moj vaspitač.)

Nemojte da vičete, Zečeviću.

(Zoran Zečević: Nemojte vi da vičete na mene. Niste vi moj tata.)

Da li imate neki problem sa elementarnom pristojnošću, Zečeviću?

(Zoran Zečević: Ja sam za vas gospodin.)

(Boško Obradović: Nemate pravo da ga isključujete.)

Da, imam pravo. Znači, neću da dozvolim nikome da smatrajući da je mnogo pametan poziva na krvoproliće, jeste. Primirite se.

Biće Zečeviću ponovo uključen mikrofon kao što je bio i Ćuti Jovanoviću, ali da se razumemo oko nečega.

Vi verovatno smatrate da je to jako duhovito, ali da prizivate na krvoproliće, da govorite o tome šta se desilo onda kada su ljudi ubijani zbog toga što je to bila neka vrsta političkog obračuna u to vreme, ali krvavog obračuna, Zečeviću, dakle, to je sve samo nezanimljivo. To je sve samo nezanimljivo.

(Boško Obradović: Javite se za reč.)

Ako možete da se suzdržite od toga i vi, Obradoviću, da se suzdržite od dobacivanja.

(Boško Obradović: Niko ne dobacuje.)

Ako možete da se suzdržite od toga Zečeviću, prijavite se za reč ponovo, uključiću vam mikrofon i trudite se da ne pokušavate da budete ni vickasti, ni duhoviti na taj način, jer to je sve samo ne smešno i sve samo ne prikladno, bilo kada Zečeviću, a pogotovo na ovakvoj sednici.

(Zoran Zečević: Za vas sam gospodin Zečević.)

Vi kada zaslužite poštovanje drugih ljudi možda ga i dobijete. Jeste li se prijavili za reč? Hajde da pokušamo ponovo.

ZORAN ZEČEVIĆ: Jeste dozvolili? Jeste.

Hvala vam puno.

Samo da vas podsetim, vi niste moj vaspitač, niste moj učitelj, niste moj nastavnik, niste moj profesor, jer ste sva ta prava nastavnicima i učiteljima i profesora oduzeli, a sebi ste dali prava. Dobro. U redu je. Hvala puno.

Svaki nastavnik ili profesor koji ne radi u skladu sa vašim pravilima koje vi namećete, on automatski dobija otkaz u školama, a kao potvrda toga jeste i jedan profesor u Prokuplju koji je dobio otkaz ovih dana samo zato što mu je brat u Srpskoj stranci Zavetnici, radi se o bratu Marka Ristića, i želeo bih da premijerka proveri to što sam ja sada rekao da ne ispadne da sam i to slagao.

Želim, gospodo, nešto drugo da vam kažem. Kada ste trebali da dođete na vlast kao SNS istorija je potvrdila da niste uopšte trebali, jer sve ovo što danas vi radite mogli ste da uradite i kao SRS, jer sada se dokazalo da tu nema neke velike razlike, jer i sve ono što vi sada radite to aktuelna radikalska vlast podržava, sve te stvari.

Kada ste trebali da dođete na vlast imali ste dva zadatka. Prvi zadatak je da dovršite državnost Kosova kao države i kada su dušmani srpskoga naroda birali ko će to da uradi oni su jednostavno odabrali vas su odabrali iz mnogo razloga.

Da biste tada, ja sam svedok toga, da biste tada zadovoljili onaj deo naroda koji je nacionalno opredeljen, šta ste vi tada uradili na čelu sa Aleksandrom Vučićem i mnogi od vas? Otišli ste u severnu Kosovsku Mitrovicu i tamo ste se u crkvi zakleli da ćete poništiti takozvane Borkove Briselske sporazume. Na taj način ste obmanuli jedan ogroman broj patriotskih opredeljenih ljudi koji su shvatili šta vi radite, pa vas boli što sad svi ti isti ljudi prelaze u ovu našu patriotsku opoziciju. To je vaš problem.

Drugi problem koji je bio za vas problematičan jeste ta grupacija ljudi koji su ostali bez posla kroz takozvane privatizacije i koji su očekivali od vas, jer ste im obećali da ćete da završite 24 pljačkaške privatizacije. Umesto toga da rešite 24 pljačkaške privatizacije i da ljudi dođu do svojih poslova i do novca, zarada i da im se poveže radni staž, vi ste uradili sledeću stvar - sve aktere tih privatizacija među kojima se najviše isticao vaš ministar, gospođo Brnabić, koji je kod vas ministar finansija, u to vreme kreator tih pljačkaških privatizacija, Siniša Mali, i tu ste obmanuli ljude i dobili ste ih za svoje potrebe za glasanje. Međutim i ti ljudi su shvatili da ste ih obmanuli i da ste ih prevarili, a onda ste krenuli sa vašim pričama i sa vašim frazama.

Ja želim građane da podsetim da ste 2014. godine izašli sa parolama vašim, evo ja ću i da vam pročitam - budućnost u koju verujemo. Zamislite, 2014. godine je, poštovani građani, naprednjaci govore o budućnosti u koju verujemo. Današnja sadašnjost je tadašnja budućnost i sada jako dobro vidimo kakva je budućnost.

U poslednjih 10 godina vaše vladavine toliko se našem narodu desilo tragedija, toliko nesreća, posebno sa ove dve nesreće 3. i 4. maja koje su nam se desile, da su u srcu i duši svakog normalnog čoveka napravili teške duboke rane koje teško mogu da zarastu, a vi te rane sa vašim ponašanjem i sa vašim diskusijama i sa vašim smehom i sa vašim cirkusom svaki dan produbljujete i produbljujete i produbljujete.

Doživeli smo to što nikada nismo doživeli da je dete od 13 godina pobilo decu. Koju decu? Svoju decu. Gde? U takozvanoj elitnoj školi. I to je pobilo dete od elitnih roditelja. Vi ste proglasili tu školu elitnom, vi ste proglasili te roditelje elitni. Mi ostali smo obični. Naša deca mogu da idu u toalete sa čučavcem, a vi ste pravili elitne škole, pravili ste elitna društva, elitnu decu. To je vaša politika.

Još nešto da vam kažem, gospodo naprednjaci, to dete, nesrećni Kosta imao je dve godine kada ste vi došli na vlast. On je rastao i razvijao se u sistemu koji ste vi gradili. Taj sistem je doveo do toga da je dete od 13 godina…

Poštovani ministre Gašiću, pitam vas – da li je moguće da dete od 13 godina izvrši toliko profesionalan zločin ili je možda u pitanju nešto drugo? Ja neću da aludiram na bilo šta, ali za mene kao čoveka je nemoguće da je dete došlo na tu ideju i da je dete moglo na takav način. Ko stoji, gospodine Gašiću, iza tog deteta? Da li roditelji, da li društvo, da li mafija, da li sekta, da li neki vaši prijatelji iz inostranstva? Ko stoji iza toga?

Ja vas pitam, kao čovek vas pitam. Za mene je to nemoguća misija da je dete moglo to sve da uradi. U formiranju svakog čoveka ima dva faktora. Dva faktora postoje. To je jedan genetski ili genotip i jedan fenotip. Genotip je ono što svi mi nasleđujemo od svojih predaka i kada budem drugi put imao malo više vremena objasniću vam šta znači genotip, objasniću vam šta znači deda, objasniću vam šta znači nasledstvo. Sve ću da vam objasnim i vi ćete to kao bistri ljudi da shvatite.

Ono drugo što se zove fenotip to je ono, poštovani građani, što društvo čini. Vi ste napravili sistem bez sistema. Znači, sistem bez sistema ste napravili i zato ja moram da vas pitam – da li će, gospodine Gašiću, vaše službe, ja se nadam, da će vaši inspektori uraditi pravi i profesionalni nalaz povodom svih ovih stvari?

Znači, ja želim u to da verujem, ali, gospodine Gašiću, da li će posle veštaci, da li će posle politika da utiče na promenu nalaza, odnosno činjenica u tim nalazima kao što se mnogo puta do sada dešavalo, gospodine Gašiću, da pojedini nalazi završavaju u fiokama, da pojedini veštaci ispravljaju određen stvari i da to sve dobija sasvim drugi tog.

Da bi to potvrdio ja mogu da vas pitam kao čoveka – da li ste znali, da li ste, gospodine Gašiću, kao direktor BIA znali da postoji klan Belivuk – Miljković koji radi to što radi? Da li ste znali? Ako ste znali, šta ste čekali da ga hapsite tek posle pet, šest godina od maksimuma njihovog dejstva?

Ako niste znali, gospodine Gašiću, šta je druga varijanta, onda je to problem. Onda ja vas pitam kao čoveka – ako niste znali, a svaki klinac u Beogradu je znao i u kafićima se pričalo šta radi taj klan i šta se sve dešava, da ja sada ne prepričavam oko toga, onda se postavlja pitanje – za šta nama služi BIA? Za šta nam služi BIA?

Da li je možda njen osnovni zadatak BIA da prati nas opozicione poslanike i opozicionare da ulazi u naše živote i u naše kuće, naše stanove, jel to zadatak? Ako je zadatak, evo pitajte mene sve što vas interesuje ja ću vam reći. Ne treba da me prisluškujete, ne treba da me pratite, sve ću da vam dam. Sve što treba da vam dam.

Gospodine Gašiću, sve to nije smešno. Ja cenim sve što ste uradili vi za vaš Kruševac, ja to cenim, ali samo da vam kažem samo jednu stvar. Malopre ste rekli da ste se borili da vaša deca ostanu u Kruševcu. To je lepo. Ali za razliku od vas, recimo ja se borim i da moja deca i da tuđa deca ostanu u Aranđelovcu i da se vrate oni koji su pobegli zbog Mikice Milojevića i vama sličnih koji se vodili politiku, e ja se za to borim i tu je neka razlika. Znači, molim vas…

(Tamara Milenković Kerković: Šta je ovo ovde, jel ovo ludilo negujete ovde?)

(Ivan Kostić: Šta je ovo predsedavajući?)

(Boško Obradović: Tišina bre.)

(Tamara Milenković Kerković: Hoćete da prekinete više?)

(Ivan Kostić: Šta se derete? Smirite se malo ljudi.)

(Boško Obradović: Pa, smirite se. Ima li pravo jednom da govori da ga ne ometate. Šta ti nije jasno?

(Boško Obradović: Ćuti malo čoveče.)

(Tamara Milenković Kerković: Jel umete da prekinete da ne urlate?)

Šta vam je bre? Alo? Šta vam je ljudi?

(Tamara Milenković Kerković: Jeste vi šef te grupe, ili šta ste?)

Predsedavajući, jel dozvoljavate da se normalno radi ovde?

(Narodni poslanici viču u glas.)

PREDSEDNIK: Jel možete da nastavite?

Ako mogu svi da dozvole da se nastavi.

ZORAN ZEČEVIĆ: Gospodine, hoćete mi vratiti vreme gospodine?

PREDSEDNIK: Jel možemo?

ZORAN ZEČEVIĆ: Gospodine Gašiću, ja vas pitam iskreno kao čovek da li ćete sa te pozicije da se borite za sve gradove i za svu decu u Republici Srbiji? Ako se borite onda dajte malo borite se i za Aranđelovac. U Aranđelovcu vaše kolege iz MUP rade u objektu koji je građen pre 50 godina.

Vatrogasci rade u propaloj zgradi gde gledaju da li će da im se sruše plafoni na glavu. Pa, da li ćemo da kažemo da je Aranđelovac gospodine Gašiću, jednako vaš i sva ostala deca, kao i Kruševac. Ja vas cenim i poštujem i cenim i poštujem vaš rad i smatram da Srbija ništa ne bi dobila vašom ostavkom ili razrešenjem zato što bi gospođa Brnabić možda na vaše mesto dovela kadrove koji sada rade u Ministarstvu spoljnih poslova i na taj način oštetila to ministarstvo, kao što je recimo Jelena Milić, da dođe Jelena Milić na vaše mesto ili možda bi na vaše mesto mogao da dođe, da ga umirite i Šormaz. Znate, gospodine, nemojte to.

Znači, još jedno pitanje da postavim. Vi sedite u Vladi koja želi da donese sledeće zakone. Evo, već u domovima zdravlja, u dečijim dispanzerima dolaze obrasci na kojima piše roditelj 1. i roditelj 2. Gospodine Gašiću, ukida se otac i majka to ću da vam potvrdim. Uvodi se roditelj 1. i roditelj 2, pa vas ja pitam šta će biti sa dedama i babama da li ćemo možda gospodine Gašiću, da li ćemo ja i vi gospodine Gašiću da se zovemo deda ili možda da nas stave da budemo baba? Ja stvarno ne mogu da verujem. Šta ćemo da radimo?

(Narodni poslanici viču u glas.)

Ja vas molim, vi gospodine Gašiću, kao i ja imamo unučiće, sa njihovim rođenjem mi smo znali da li imamo unuka ili unuku, po novom zakonu koji gura gospođa Brnabić vi nećete znati da li ste dobili unuka ili unuku, dobili ste unuče. Tek posle 16 godina vi ćete saznati da li vam je unuk ili unuka. Jel želite da budete učesnik u tome gospodine Gašiću? Da sedite u takvoj Vladi?

Sledeća stvar koja vam se sprema usvojiće se zakon da će našu decu moći da usvajaju bračni parovi po celoj EU, a po EU bračne parove čine dva muškarca ili dve žene ili muškarac i žena. Hoćete da dočekate i to gospodine Gašiću? Da našu decu love centri za socijalni rad i da ih rešavaju.

Gospodine Gašiću, šta je sa predmetom ukradene bebe? Zašto je to stalo? Da li se možda u tim istražnim radnjama došlo do nekih doktora koji su nedodirljivi. Moj prijatelj Radiša Pavlović 20 godina juri da pronađe svoje blizance, svoju decu, gospodine Gašiću. To je greh što mi radimo.

Znači, sedite u Vladi koja ima cilj da nam razbije porodicu, da nam ukine sve moguće vrednosti, pa vi se danas postavljate u tu poziciju gospodine Gašiću i ako mi odgovorite delimično na ta pitanja i ako vi i dalje mislite da možete kao čovek da sedite u takvoj Vladi, ja se zahvaljujem. Hvala vam neka vam je srećan rad, nastavite dalje, ali vrlo brzo… (Isključen mikrofon.)

PREDSEDNIK: Hvala.

Sa onim prvim, to je bilo preko 20 minuta.

Sada ćemo da vidimo šta su sve povrede Poslovnika. Verovatno ima jedan ili dve.

Svašta ste ispričali, a toliko ste se potresli zbog ovog događaja da ste u ovih više od 20 minuta posvetili možda ceo jedan minut. Toliko vas je potreslo sve.

Reč ima Dragan Nikolić.

DRAGAN NIKOLIĆ: Gospodine predsedniče Narodne skupštine Republike Srbije, povredili ste čl. 100. i 106. ovog Poslovnika.

Član 100. kaže da predsednik Narodne skupštine kada predsedava sednici Narodne skupštine, ako želi da učestvuje u pretresu, prepušta predsedavanje jednom od potpredsednika Narodne skupštine. Dakle, vi ste u sred govora koji se očigledno vama nije dopao, nije dobar bio valjda za vaše uši, prekinuli govornika, isključili mu mikrofon i polemisali sa njim.

(Predsednik: Jel ste bili u sali kada se to dogodilo?)

Vi ste dali repliku predsedniče Skupštine, poslaniku na koju nemate prava. Ako želite replike da dajete …

(Predsednik: Ne, pitam vas da li ste bili prisutni, nisam nikakve replike davao.)

Morali ste da siđete dole među nas narodne poslanike.

PREDSEDNIK: Pošto niste bili prisutni, nemate pojma šta se desilo, evo objasniću vam.

Vaš poslanik Zečević se zabavljao sa idejom da bi možda neko mogao kao krajem 19. veka da bude ubijen u političkim obračunima. To nisam hteo da dozvolim, nego sam vašeg poslanika zamolio da ako hoće govori šta god mu padne na pamet i kao što ste videli, tako je i radio, ali da ne govori o nasilju, da ne govori o političkim obračunima koji nekoga mogu da koštaju života. Ništa tu nema ni zanimljivo, ni zabavno. Eto to se desilo.

(Dragan Nikolić: Nisam završio, i član 106. ste povredili.)

Završili smo sve nego vas samo pitam, jel ste se javili zato što vam je prihvatljivo da slušate takve ideje od vašeg poslanika?

Jel treba da glasamo za 106. ili 100? Jel treba ili ne treba?

(Dragan Nikolić: Stvarno nema smisla. Rekao sam i član 106.)

Nema smisla da glasamo? Dobro nećemo da glasamo.

Šta je još povreda Poslovnika?

MIODRAG GAVRILOVIĆ: Član 108.

Ja bih vas zamolio da objasnite svojim kolegama poslanicima zašto dozvoljavate da imate različite standarde i o čuvanju reda na sednici mislim da bi trebalo da pokažete primerom da opomenete i Bakareca koji je javno našem kolegi rekao da je ubica. To je nedopustivo da se govori u ovom domu.

Sa jedne strane vam se ne sviđa kada …

(Predsednik: Nije niko u govorima sa ove strane danas rekao da je neko ubica.)

To je potpuno neprimereno, zašto to radite?

PREDSEDNIK: Znači, nije niko u govorima sa ove strane danas bilo koga optužio da je ubica. To ste izmislili.

(Miodrag Gavrilović: Ja sam izmislio?)

Da. Znači, u govorima to niko rekao nije sa ove strane, a jeste se Zečević naslađivao idejom da bi neko mogao da bude ubijen. To je bilo.

(Miodrag Gavrilović: Izmislio sam?)

Šta ste rekli?

(Miodrag Gavrilović: Izmislio sam da je Bakarec rekao za njega da je ubica. To sam izmislio?)

Bakarec danas govorio?

Da li hoćete da se glasa? Nemam vremena ceo dan da gubim na vaše glupiranje, želju za pažnjom i izmišljotinama. Da li hoćete da se glasa ili nećete?

(Miodrag Gavrilović: Hoću, naravno.)

Dobro.

Da li hoće još neko povredu Poslovnika? Tamara Milenković Kerković.

Još vi i idemo dalje, ali niste u sistemu. Prijavite se.

Ne vredi. Kada se budete prijavili. Morate da se prijavite za reč. Ne mogu da vam dam reč bez toga. Ajde, ja hoću da vam dam reč, ali vi morate da se prijavite.

(Tamara Milenković Kerković: Ne radi vam sistem, predsedniče, očigledno. Sistem je zakazao.)

Ne znam šta da vam kažem. Ništa.

Prijavite se samo za pravo na repliku.

MILENKO JOVANOV: Dakle, nije ovde važno to što nam predavanja o nasilju drži čovek koji proganja poslanicu koja sedi s moje desne strane, dakle Jelenu, po Aranđelovcu, zajedno sa svojim sinovima. I za to ima asistenciju kompletne tamošnje strukture, gospodine Gašiću, molim vas i na to da obratite pažnju, jer mu asistira policija u tome što radi. Neće da izađe na teren, neće da da asistenciju inspekcijskim službama itd, pa vas molim da o tome povedete računa, kada već govorimo o prethodnom govorniku. Nisu bitne ni činjenice da je to čovek koji je ovde tokom sednice gurao srednji prst u usta, obraćajući se poslanicima itd. Ni to nije važno.

Ovde je rečeno nešto mnogo strašnije. Ovde je dovedeno u pitanje da je monstrum mali ubio sve one svoje drugare u školi. Ovde je teorija zavere da je to uradio neko drugi upravo preneta i ja to tumačim isključivo i jedino onako kako može da se tumači, kao zahtev ove poslaničke grupe, dakle, Zavetnici, da se taj pusti iz pritvora, jer šta on traži u pritvoru, jer on to nije ni mogao da uradi.

Mi smo ovde imali, gospodine Gašiću i poštovana premijerko Brnabić, odbranu Veljka Belivuka. Sada prelazimo na novi deo priče. Ovo je sada odbrana Koste K. Ovo nije on uradio. Čuli ste, ponovljeno, objašnjavao čovek pet minuta zašto on to nije mogao da uradi. E, to je problem i to je sporno, iz više aspekata. Prvo, da nam to sve priča čovek koji nas na početku ukori kako mi nemamo osećaja prema roditeljima, prema onom. Pa kakav vi osećaj imate kada tako nešto možete da kažete? Nekome je decu pobio, a vi kažete – ne, ne, nije on. A ko je? Ko je? Marsovci. Ko je? Klimajte glavom, samo nemojte prst u usta da stavljate. To je stvarno odvratno. Dakle, klimanje glave je u redu, a srednji prst u usta, nemojte ovde. Nemojte ovde.

(Narodni poslanik Aleksandar Jovanović dobacuje.)

Đurđica, molim te, Đurđica, ti si tvoju porciju dobio danas. Sada budi miran. Celo pre podne si bio na tapetu, tako da sada odmori. Odspavaj malo, kao juče što si spavao. Odspavaj. Evo, ponovo Ćuta Jovanović, očigledno mu nije dovoljno ovo što je pre podne proživeo, a ne spava mu se, izgleda kao juče što je spavao. Hoćeš da nastaviš, da stanem ja, nije nikakav problem?

(Aleksandar Jovanović: Sedi, hajde.)

Evo, hoćeš li ti da uzmeš reč?

(Aleksandar Jovanović: Hoću.)

A šta je, popodne si opet umislio da si, a šta sada misliš, da si predsednik Skupštine, jel? Jesi to?

PREDSEDNIK: Dobro je, ovo smo već imali danas.

MILENKO JOVANOV: Juče si bio Napoleon, danas predsednik Skupštine, šta ćeš sutra da budeš? Hajde, smiri se. Udahni malo, nemoj baš da izdahneš jako, smiri se.

Dakle, ovo je nešto najgore što smo čuli sve vreme. Em nije bilo u vezi sa dnevnim redom, ali je bila jako loša poruka kompletnoj javnosti, da će svaki zločinac u ovoj zemlji dobiti podršku Zavetnika kroz priče o teoriji zavere, o tome da nije on to uradio, jer oni znaju neke strane sile strašne ko stoji iza toga. Nema, naravno, odgovora šta se dešava, jer se zna šta je istina, a vas ministre Gašiću molim da obratite pažnju na policiju u Aranđelovcu koja asistira ovom čoveku koji sa svojim sinovima maltretira ceo grad. Njegov sin za skupštinskom govornicom, iako je lekar, kaže – ne dao bog vama naprednjacima da nekome zatreba hitna pomoć, pošto radi u hitnoj pomoći. I postoji snimak o tome. Pa vi vidite koliko vredi Hipokratova zakletva, kad već o zakletvama priča.

Na kraju, što se Srpske radikalne stranke tiče, da nismo menjali taj naziv i da nam se nije stranka menjala, verovatno bi Milica Đurđević još sedela u Srpskoj radikalnoj stranci. U stvari, ne bi, nju su najurili i iz Srpske radikalne stranke. Hvala vam.

PREDSEDNIK: Dobićete i vi reč.

Samo da vidim, gospođo Kerković, jeste li odustali ili niste?

Ako niste, pritisnite dugme jednom, samo jednom.

(Tamara Milenković Kerković: Neće. Sistem.)

PREDSEDNIK: Dobro, ništa, hajde da čujemo šta je još povreda Poslovnika.

MILOSAV MILOJEVIĆ: Hvala.

Poštovani predsedniče Narodne skupštine, uvažena predsednice Vlade, uvaženi ministre Gašiću, poštovani građani Srbije, poštovane kolege poslanici, više puta u ovoj Skupštini, kao i malopre, čuli smo da u Aranđelovcu izbegla i raseljena lica imaju veoma loš tretman i da Vlada Republike Srbije, na čelu sa predsednikom Aleksandrom Vučićem, ima malo brige i ne brine se o izbeglim i raseljenim licima.

Mogu nešto kratko da vam kažem. Moja retorika nije na tom nivou prethodnih govornika, ja to mogu malo drugačije da objasnim. U ovoj Skupštini često sam čuo komentar, kao što sam rekao, da ništa nije urađeno. Ovo su čiste neistine, jer SNS i njeni koalicioni partneri u Aranđelovcu su poseban značaj dali za zbrinjavanje i pomoć izbeglim i raseljenim licima. U opštini Aranđelovac registrovano je 3.420 interno raseljenih lica i 3.874 izbegla lica. Zahvaljujući predsedniku Aleksandru Vučiću, Vladi Republike Srbije i opštini Aranđelovac, trajno je ostalo 2.300 interno raseljenih i 2.500 izbeglih lica.

Šta je moj motiv priče? Evo, mi smo uz pomoć Vlade Republike Srbije i, kao što rekoh, Aleksandra Vučića napravili jednu zgradu koja je koštala negde oko 900.000 dinara, gde je lokalna samouprava obezbedila infrastrukturu i gde smo obezbedili 18 stanova. Zašto bih želeo to da kažem? Sutra u 12.00 časova ljudi koji su dobili na konkursu tih 18 stanova preuzimaju ključeve i njih će uručiti Bojan Radović, predstavnik Evropske unije, Dušan Kovačević, direktor za izgradnju projekata, Nataša Stanisavljević, komesar za izbeglice. To je samo jedan deo koji smo mi uspeli da kao lokalna samouprava pružimo i omogućimo izbeglim i raseljenim licima. Dugim nizom godina mi smo obezbedili 26 otkupa seoskih kuća sa okućnicom, 10 montažnih kuća, 150 paketa građevinskog materijala vrednosti.

(Predsednik: Samo dva minuta.)

Dobro, zahvaljujem se. Hvala vam.

Nisam stigao ni da odgovorim na sve ove primedbe koje su bile, ali bilo mi je bitno da kažem koliko Vlada Republike Srbije i Aleksandar Vučić se brine o izbeglim i raseljenim licima u Aranđelovcu. Hvala.

PREDSEDNIK: Sada ste prijavljeni. Izvolite.

TAMARA MILENKOVIĆ KERKOVIĆ: Hvala vam uvaženi predsedniče, očigledno je sistem zakazao.

Hvala vam na mogućnosti da kažem da ste povredili brojne članove Poslovnika i član 108. koji kaže da treba da se starate o redu na sednici.

Međutim, mi smo već mesecima naučeni na to da se vi ponašate kao veliki inkvizitor i da kada sa ove strane dopire urlanje, kada dopiru najveće uvrede, vrištanje, vi ne reagujete, a kada ovde prokomentarišemo na uvrede nešto, vi kažete ne vičite iz klupa i ponašate se kao da smo zaista mi izašli iz ustanove za metalno obolela lica.

Dakle, vređate dostojanstvo narodnih poslanika sve vreme. Sve vreme ste dopustili da narodni poslanik bude prekidan, da se vređa, da vikom bude prekidan i vi na to ne reagujete.

Nije vaš posao da komentarišete, nije vaš posao da budete cenzor i da budete veliki inkvizitor. Ja znam da ćete verovatno oduzeti moje vreme, ali hoću da cela Srbija zna šta radite. Hvala vam lepo.

PREDSEDNIK: Minut i 10. niko vam ništa nije uzeo, sami ste seli onog momenta kada ste zaključili da nemate šta dalje da kažete.

TAMARA MILENKOVIĆ KERKOVIĆ: Hvala, veliki inkvizitoru.

PREDSEDNIK: Što se tiče priče o buci. Ako se odnosi na izlaganje Zečevića? Ne. Na čije izlaganje?

(Tamara Milenković Kerković: Bilo ko da je govorio.)

Na koje izlaganje ste mislili, ako se niste sada požalili na izlaganje poslanika koji sedi do vas. Ko je govorio kada je došlo do buke? Bilo ko da je govorio. Govorio je samo Zečević. Ko još? Da li znate zbog čega se uopšte žalite? Nemate pojma. Rekli ste to samo onako.

Da li treba da se glasa za član 108? (Da.)

Dobro, iako ste to rekli tek onako, ali molim vas, budite samo na glasanju. Jutros vaša poslanička grupa nije uopšte učestvovala u kvorumu. Kod ovih ostalih je bio negde jedan, negde dvoje. Kod vas znate koliko? Nula. Dođite na to glasanje koje ste tražili sada upravo.

Šta je još povreda Poslovnika?

MIODRAG GAVRILOVIĆ: Gospodine Orliću, ja ne znam zašto to radite, ali već ne znam koji put, član 103. stav 1.

Molim vas piše lepo – da treba da mi date reč kada tražim povredu Poslovnika ili bilo kome, neposredno po učinjenoj povredi. Znači, tražio sam u 16 sati i 11 minuta da kažem učinjenu povredu po članu 104. zato što ne znam po koji put Jovanovu dajete da priča duže od dva minuta. To je tri minuta, četiri minuta, itd.

U nekim prilikama, znate i ranije sam predložio, ajde da dogovorimo da Jovanov ima bar četiri minuta, pa da znamo da je to uredu. Posle toga ste takođe svom kolegi iz poslaničke grupe, odnosno iz SNS dali da priča više od tri minuta. Nekada nama merite 16 sekundi. To je potpuno jedna neravnopravnost u tretiranju narodnih poslanika u Skupštini. Sada je to uopšte nebitno iz koje partije.

Mislim da je važno da vi kao predsednik, vi ste predsednik Skupštine, ja sam poslanik, ja ne mogu da kažem da niste moj predsednik. Prosto, koliko god da Zečević ima govor koji vas iritira ili nekoga drugog, neprimereno je da kasnije to na neki način pokušavate da izvagate time što ljudima dajete više vremena nego što im pripada. Mislim, da treba da se bar na neki način postarate da mi osetimo da ste predsednik koji vodi računa o nekoj, eto da kažemo, pravdi, o tome koliko ko treba da govori i da nam dajete reč kada se javimo.

PREDSEDNIK: Da li ste osetili to sada? Tu pravdu, da li ste osetili sada, za ovih minut i po koliko ste govorili, šta god da ste hteli.

I, šta ćemo sada? Šta pokazujete Gavriloviću? Da ste se isključili? Znam da ste se isključili. Onog momenta kada ste seli vi ste se isključili. Šta sada hoćete? Hoćete ponovo da vam uključim mikrofon, još minut i po tako u prazno da slušamo. Da li osećate tu pravdu? Da li treba da glasamo za vaš osećaj pravde? Ne treba. Vi samo nastavite tako i jedni i drugi da se uključujete, isključujete i da pričate bambadava šta vam padne na pamet, a posle kukajte kako ste uskraćeni za nešto.

Ima li još povreda Poslovnika?

Ajde, onda da čujemo i tu repliku.

ZORAN ZEČEVIĆ: Hvala gospodine predsedavajući, baš ste ljubazni. Drago mi je da me tako oslovljavate lepo, predivno.

Želeo bih da vam kažem neke stvari koje su ovde iznete kao mnoge laži na moj račun. Ja ni na kakvo nasilje nisam pozivao, ja sam samo upozoravao, dobronamerno, kao što je to u svojim govorima stalno govorila predsednica moje stranke Milica Đurić Stamenkovski. Sve ono što se vama dobronamerno kaže u tom momentu se to vama ne dopadne, a onda kada neke neprijatnosti doživite, kada vam narod izađe na ulice, kada narod ne možete da obmanama, parama i lažima da stišate, onda vam je neko drugi kriv.

Ja sam sve pitao dobronamerno, kao što sam imao nameru da pitam gospođu premijerku kada je mene i društvo i potomke Karađorđevih junaka u Orašcu nazvala da smo fašisti. Znači, pogledajte malo snimak, pa da vidite oko toga.

PREDSEDNIK: Ko je to vama rekao? Šta vi sada izmišljate Zečeviću.

ZORAN ZEČEVIĆ: Što se tiče govora gospodina pre mene, na koji iznosim repliku, što se tiče njegovog govora, to je čovek koji je sa njegovim bratom od ujaka opljačkao, urnisao grad Aranđelovac. Dođite, pa vidite na šta liči grad Aranđelovac. Grad Aranđelovac liči na Bahmut, Aranđelovčani ga zovu Bahmut. To je radio Mikica Milojević, kako on voli da ga Aranđelovčani zovu Mika kockar i njegov brat. Dođite, pa pogledajte o čemu se radi, pa onda pričajte.

Ja koji to iznosim, iz dobronamernih razloga, ja doživim određene napada na moju porodicu, na moj posao i tako dalje. Sve što sam pitao gospodina Gašića, stojim iza toga kao čovek i neću glasati, evo, sada kažem, neću glasati za njegovu smenu, ja lično zato što oni…(Isključen mikrofon.)

PREDSEDNIK: To je bilo dva minuta.

To je bilo to. Znači, sve što ste radili, iz svega stojite kao čovek i iza onih odvratnih uvreda upućenih koleginicama u Narodnoj skupštini?

(Zoran Zečević: Šta sam rekao?)

Pročitajte u novinama, pišu svi i to ovi vaši pišu kakvim ste odvratnim seksističkim uvredama komunicirali sa poslanicama sa druge strane. Hoćete da vam dostavimo to? Moraćete te vaše da tužite, pošto ste to što ste radili opisali, onako sa sve detaljima kako ste se ponašali. Odlično, nadam se da će tajkun da bude spreman, da ga to košta kada ga vi tužite.

(Zoran Zečević: Ja sam porodičan čovek, gospodine Orliću, nisam nastran.)

Nemojte da urlate. Sedite lepo.

(Zoran Zečević: Sram vas bilo.)

Nemojte da urlate, ne može vaš poslanik da govori od vas.

(Zoran Zečević: Sram vas bilo, kako vas nije sramota.)

Smetate čoveku iza sebe.

(Zoran Zečević: Sram vas bilo.)

Čoveku iza sebe smetate, a to šta su novine napisale, to ćete sa njima da raspravite.

(Zoran Zečević: A šta pišu o vama? Imam ja dosije i o vama.)

Odlično je sve to, nego će Nikolić posle meni da se žali što ste mu vi smetali.

(Zoran Zečević: Pa, ćeš da vidiš.)

Da, da, sve je to u redu, te vaše pretnje, ako ste mislili da bilo koga impresioniraju, imali ste koliko, devet meseci da shvatite da od toga nema ništa.

(Zoran Zečević: Samo polako, dosije vaš je tu.)

Odlično, i ono od malo pre takođe, ne znam prosto koje je strašnije.

(Zoran Zečević: Sram vas bilo.)

Samo vi galamite Zečeviću, ali svom poslaniku oduzimate vreme, samo vi galamite.

(Zoran Zečević: Ma, želim vam sve najbolje.)

Da, da. Da li ste završili? Da li može sada poslanik Nikolić?

(Zoran Zečević: Niste vi Bog i batina.)

Šta sad, neke batine?

(Zoran Zečević: Pa, vi ste prema meni batina.)

Da li je to vaš prilog i doprinos borbi protiv nasilja? Odlično.

(Zoran Zečević: Dosije vam stoji ovde.)

Gospodine Nikoliću, šta da vam kažem, kažite bar koji član.

DRAGAN NIKOLIĆ: Gospodine uzvišeni, gospodine faraon, gospodine tzv. predsedniče Narodne skupštine Srbije, mi vam se divimo. Poklanjamo vam se do poda. Zadivljeni smo vašim ponašanjem.

Vi kršite sve članove ovoga Poslovnika, naročito član 100. kojim ulazite u debatu sa svim narodnim poslanicima.

PREDSEDNIK: Vidim da se vi divno zabavljate i da vam je sve ovo smešno, ali neće to moći tako.

DRAGAN NIKOLIĆ: Da li ćete da mi dopustite da završim?

PREDSEDNIK: Završili ste.

PREDSEDNIK: Da li neko hoće nešto, a da nije pravljenje cirkusa u Narodnoj skupštini?

(Tatjana Manojlović: Povreda Poslovnika!)

Tatjana Manojlović ima reč.

Izvolite.

TATJANA MANOJLOVIĆ: Pozivajući se na članove 255. i 257. Poslovnika o radu Skupštine, o javnosti rada Skupštine, još jednom apelujem da dozvolite novinarima da prisustvuju ovde u sali i da odavde izveštavaju kako bi stekli pravi uvid u ono što se u ovoj sali dešava i da bi javnost izvestili o svemu tome šta se dešava sa jedne i sa druge strane, šta zapravo jedni i drugi poslanici govore i kakve poruke upućuju jedni drugima.

To bi bilo u interesu građana Republike Srbije i u interesu javnosti i kredibilnosti rad

PREDSEDNIK: Samo da proverim, rekli ste 253. i 257?

TATJANA MANOJLOVIĆ: Čl. 255. i 257. koji se odnose na javnost rada parlamenta.

PREDSEDNIK: Dobro. Što se tiče 255. i 257, sednice su javne i, kao što znate, jesu i prenose se na RTS-u.

Čudi me da od svih poslanika u ovom sazivu baš vi ne znate da RTS prenosi sednice Narodne skupštine, a vi ste novinar i urednik na tom RTS-u.

Da li znate to? Znate da se sve to nalazi u direktnom televizijskom prenosu.

(Tatjana Manojlović: Vrlo precizno sam rekla - gde su novinari?)

A gde su novinari? Tu ste, gospođo Manojlović. Tu ste, vidim vas.

Stvarno ne znam šta hoćete?

(Tatjana Manojlović: Samo prisustvo novinara u sali.)

Niste zadovoljni kvalitetom direktnog prenosa ili niste zadovoljni svojim performansom u okviru tog prenosa? Oko tog drugog ne mogu da pomognem, zaista.

Treba li da se glasa za 255. i 257?

(Tatjana Manojlović: Da.)

Glasaćemo i za to.

A onda samo pogledajte svoje današnje ponašanje, pre svega vas dvojica iz Zavetnika na šta je to ličilo. Pogledajte malo, pa razmilite o tome šta ste danas radili.

Reč ima ministar Bratislav Gašić.

BRATISLAV GAŠIĆ: Zahvaljujem, gospodine predsedniče Narodne skupštine.

Dame i gospodo novinari, imam jako puno pitanja i krenuću od pitanja vezano za ubistvo Olivera Ivanovića.

Nije mi bilo teško, zamolio sam skupštinsku službu da izvuče moj transkript, to jest stenogram mog govora juče.

"Tražili smo od nemačkih organa pod čijom je zaštitom u ovom trenutku taj čovek", znak pitanja, "da nam daju podatke. Naše pitanje je stalno bilo i našim parterima, prijateljima našim - dajte nam snimke satelitskih kamera. Kažu - ne može, bila je magla. Tražili smo međunarodnu pravnu pomoć, tražili izručenje lica za koja imamo nedvosmislenu potvrdu da je izvršilac ubistva".

Neko sa namerom već jutros piše nemačkoj ambasadi sa željom da načini štetu svojoj zemlji, ništa drugo i odjednom više nije tema "Ribnikar", nije više ni Mladenovac i poginula deca, sada je ovo glavna tema.

Potvrda ovoga što vam ja kažem ovde jeste iz 2019. godine, Radio-televizije Kosovo 2, za mene je to Kosovo i Metohija, srpska južna pokrajna, Specijalno tužilaštvo Kosova pozvalo je Silvanu Arsović na novo saslušanje nakon što je kosovskim organima iz engleske stigla ekspertiza kamere za video-nadzor. Njenim advokatima nisu dokazi novi dokazi koji nisu dostavljeni zbog, kako je rečeno, ne ometanja istrage.

Znači, to je njihova objava. Takođe, imate u javnim izvorima ponovo gde se kaže, citiram: iz nemačke tajne službe BND srpskim kolegama je javljeno da automobil „Astra“ nije korišćen u momentu likvidacije Ivanovića, ali da je imao ulogu kako bi skrenuo trag. Nemački bezbednjaci su samoinicijativno obećali da će od kosovske policije „tražiti“ video-zapise sa mesta zločina, ali BIA do danas ništa nije dostavljeno. Takođe imate i to.

Treća stvar, sećate se da smo molili, pošto je tada od strane tzv. kosovske policije izašla tvrdnja da su DVR iz prostorija Ivanovićeve stranke dali u Vizbaden na veštačenje. U redu, dajte da možemo i mi da dobijemo snimke, da bi mogli istragu da sprovedemo do kraja.

Šveđanin Krister Kakrman, prvi sudija UNMIK-a na Kosovu i Metohiji kaže: „Laboratorija iz Vizbadena poslala je poklapanje“, tako da kontekst nečega i, ono što takođe morate da shvatite, predmet je kompletan i radna grupa kada ga je završila predala Specijalnom tužilaštvu i on je još uvek aktivan i mi po njemu radimo.

Znači, vi ste izneli tvrdnju, optužili ste Nemačku, niko nije optužio Nemačku…

(Janko Veselinović: Ti si optužio.)

To je odgovor na to vaše prvo ptianje.

Osnovna škola „Ribnikar“. Ovde je elaborat koji sam vam pročitao prvog dana kada smo ovde premijerka i ja bili. I sada ću da ga pročitam, da čujete ponovo šta je MUP, zajedno sa školskom upravom grada Beograda, zajedno sa školom „Ribnikar“ i sa svima ostalima uradila.

Navedenu školu pohađa 1.104 učenika. Nastava se odvija u dve smene, od 08.00 do 13.20 časova itd.

Škola poseduje…

Video sam transparent.

(Aleksandar Jovanović: Jeste li videli?)

Višnjica bez koštice pokazuje transparent „Basta Gašić“. Bravo!

Škola poseduje video-nadzor. Ima angažovano službeno fizičko-tehničko obezbeđenje. Školsko dvorište je dobro uređeno i osvetljeno, ograđeno zidom i metalnom ogradom i u okviru njega se nalazi teren za mali fudbal, teren za odbojku, kao i teren za košarku.

Odlukom o utvrđivanju pozorničkog i patrolnog reona na sektorima i području policijske ispostave Vračar formiran je treći povremeni pozornički reon. Obuhvata prostor u zoni ulica Treće beogradske gimnazije, u Ulici Njegoševa br 15 i zoni OŠ „Vladislav Ribnikar“, odnosno prostor ograničen ulicama Njegoševom od broja 6 do broja 8, Kralja Milutina od broja 2 do broja 10, Desanke Maksimović od broja 2 do broja 10, Svetozara Markovića od broja 9 do broja 33 i Krunske od broja 30 do broja 38.

Na povremenom pozorničkom reonu delatnost obavlja policijski službenik angažovan radi unapređenja bezbednosti učenika i škola, školski policajac u redovnoj uniformi.

U izveštajnom periodu ostvareno je 189 pozorničkih delatnosti. U školskoj 2021/2022 - 104, u 2022/23 – 85. Radno vreme policijskog službenika je usklađeno sa radnim vremenom škole, kao i sa bezbednosnim problemima učenika i škole.

U školskoj 2021/2022. godini opredeljeni školski policajac je bila Stojanov Zorica koja je posao obavljala do maja meseca 2022. godine, a u školskoj 2022/2023. godini poslove školskog policajca obavlja policijski službenik Stanković Milica koja je i pored navedene škole zadužena za obilazak Treće beogradske gimnazije koje se nalazi u ulici Njegoševa broj 15.

Na području škole, pored školskog policajca, kroz patrolnu i operativnu delatnost obezbeđeno je delovanje drugih policijskih službenika konkretnim zadacima u nalozima, što je posebno izraženo kada školski policajac nije radno angažovan.

Kontrolna delatnost školskih policajaca se planira na mesečnom nivou, ali se vrši i vanredna instruktivno-kontrolna delatnost. Kontrolu rada vrše pomoćnici komandira policijske ispostave i oficiri policijske ispostave zaduženi za koordinisanje poslova bezbednosti i zaštite učenika i škola.

U izveštajnom periodu rukovodioci Policijske ispostave Vračar izvršili su ukupno 15 kontrolnih delatnosti školskih policajaca angažovanih u ovoj školi, kojom prilikom nije bilo evidentiranih nepravilnosti.

Takođe, oktobra 2022. godine policijski službenici Uprave policije u sedištu Direkcije policije izvršili su instruktivno-kontrolnu delatnost Uprave policije i Policijskoj ispostavi Vračar u Policijskoj upravi za grad Beograd.

Tokom kontrole delatnosti izvršen je obilazak područja Policijske stanice Vračar i ispred OŠ „Vladislav Ribnikar“, kontrolisanje policijskih službenika angažovanih na području škole, školski policajac, kojom prilikom je utvrđeno da policijski službenik svoju delatnost obavlja na pravilan način, a u skladu sa Pravilnikom o načinu ponašanja i ličnom izgledu policijskih službenika i ista je nosila uniformu u skladu sa Uredbom o uniformama, oznakama i opremi policijskih službenika.

Saradnja sa predstavnicima škola i realizacija preventivnih aktivnosti. Policijska ispostava Vračar je u izveštajnom periodu ostvarivala neposrednu i kontinuiranu saradnju sa predstavnicima OŠ „Vladislav Ribnikar“, predstavljala analizu stanja bezbednosti škole i zajedno sa predstavnicima škole preuzimala aktivnosti na unapređenju bezbednosti učenika. Saradnja sa upravom škole je naročito intenzivirana pre početka školske godine, kao i u vreme neposredno pre završetka školske godine u cilju preuzimanja zajedničkih aktivnosti usmerenih na bezbednost učenika završnih razreda, na dan završetka nastave i tokom proslave maturske večeri, male mature.

Pošto ste u prethodnoj nedelji postavljali pitanje - gde su policijski službenici kada su deca slavila malu maturu, veliku maturu, ja vam sada odgovorno tvrdim da su uz svaku od tih generacija osmog razreda bili policijski službenici, kao i onog dana kada se desio nesrećni slučaj, gde nisu učenici škole, nego su deca iz drugih škola koja su se priključila, nažalost, izgubila svoje živote. Policijski službenici su sve vreme bili sa njima do trenutka razlaza, a oni su se posle toga prikupili na mestu koje je obezbeđivala Ada i nisu mogli da znaju da će, pošli su kući, da se ponovo prikupe na nekom drugom mestu.

U školskoj 2022/2023. godini, 22. avgusta 2022. godine, u prostorijama Policijske stanice Vračar održan je sastanak sa direktorima osnovnih i srednjih škola na kome je prisustvovala direktorka škole Snežana Knežević, gde je glavna tema bila početak školske godine i bezbednost učenika, odnosno kako istu unaprediti.

Takođe, dana 22. marta 2023. godine u Gradskoj opštini Vračar, povodom početka drugog polugodišta, kao i aktivnosti koje se tiču završetka školske 2022/2023. godine, izvršili analizu prethodne školske godine. Tokom ostvarene saradnje predstavnici škole su pružali punu podršku radu policije, nije bilo pritužbi na rad školskog policajca i postupanja policijskih službenika Policijske uprave Vračar.

Vezano za dalji elaborat, MUP izradilo je stratešku procenu javne bezbednosti za period od 2022. do 2025. godine koji prikazuje stanje i kretanje javne bezbednosti, identifikuje ključne bezbednosne pretnje i predlaže strateške prioritete u radu policije. Stanje javne bezbednosti se prati i procenjuje na osnovu dva ključna pokazatelja – objektivne prirode, statistički podaci, subjektivne prirode, percepcije građana.

U skladu sa strateškom procenom javne bezbednosti, između ostalog, strateški prioritetu su sprečavanje i suzbijanje krivičnih dela i prekršaja izvršenih na javnom prostoru, sprečavanje i suzbijanje nasilja na sportskim priredbama i u školama. Aktivnosti na realizaciji strateških prioriteta u najvećoj meri zasnovane su na proaktivnom pristupu uz težnju da se bezbednosni rizici, pretnje sprečavaju i kontrolišu u saradnji sa državnim organima, društvenim subjektima, građanima i zajednicom kroz preventivno angažovanje policijskih službenika na javnim mestima.

Bezbednost dece, učenika i škole je jedan od prioriteta u radu policije. Policija kontinuirano prati stanje bezbednosti u ovoj oblasti i u skladu sa procenama bezbednosti, ugroženosti usmerava svoje aktivnosti koje se odnose na preventivno delovanje, promotivne i edukativne kampanje.

Prošli put sam pročitao koliko smo edukativnih kampanja samo u osnovnoj školi „Ribnikar“ imali u periodu od septembra do marta meseca 2022, 2023. godine, što znači program „Školski policajac“.

U novembru mesecu 2022. godine intenzivirane su mere na unapređenju bezbednosti i zaštite učenika i škola, imajući u vidu da je zabeleženo povećanje broja bezbednosnih događaja na području škola, kao i događaja koji su privukli značajnu pažnju javnosti i medija. Pričamo o novembru mesecu 2022. godine.

Početkom 2002. godine, odgovor za sve one koji postavljaju pitanje – da li treba da imamo školskog policajca ili ne treba da imamo školskog policajca, pošto vi sami ne znate da se dogovorite da li želite jedno ili drugo, na inicijativu Vlade Republike Srbije koja je, na osnovu dogovora Ministarstva prosvete i sporta i MUP-a, radi poboljšanja bezbednosti u školama, u određenom broju škola angažovan je školski policajac, već od 2008. godine precizno su definisani poslovi i zadaci školskog policajca i način angažovanja, kao i saradnja sa školskim upravama, školama i centrima za socijalni rad. Dalje, idu zadaci školskih policajaca.

Zato ne dam da prema ovim ljudima, koji su svoj posao radili maksimalno profesionalno, na vreme i onako kako im zakon nalaže, bilo ko kaže i baci trunku i mrvu na njihov rad, na rad dobrih, poštenih policajaca.

Kažete – zašto vi niste reagovali, pitate premijerku, na to što je on na ekskurziji pokazao neko ponašanje. To su rekla-kazala priče, priče koje su se pojavile pod nekim novinama, obskurnim, sad oni, zaboga, znaju kako se to pokazalo. Možda je istina, ali istragu vodi tužilaštvo i MUP, pa ne možete da postavljate takva pitanja. Ne možemo sa paušalnim informacijama, sa informacijama čuo sam, rekli su da izlazimo i da pričamo, pa makar ne ovde u Skupštini Srbije, molim vas lepo.

(Tatjana Manojlović: Jeste li vi paušalno utvrdili da je to terorizam?)

PREDSEDNIK: Samo nemojte da vičete iz klupe, Manojlović.

BRATISLAV GAŠIĆ: Gospodine Zečeviću, kao što sam bio jako ponosan kada je predsednik Vlade bio Aleksandar Vučić, moj šef, zato što sve ono što je radio kao predsednik Vlade je dalo fenomenalne rezultate za Republiku Srbiju, čovek jakog autoriteta, velikog znanja, kulture, tako sam ponosan i da bude deo tima Ane Brnabić. Ana i ja se znamo mnogo godina, znamo se i iz nekih drugih… Znala je, recimo, gde su rađene mnogo i jedan sam od prvih koji je dobio, kao gradonačelnik Kruševca, NALED-ovu nagradu za inovaciju, čini mi se, u lokalnim samoupravama i za sve ono što je učinjeno i nemam problem da vam to kažem. Ta priča je, takođe, kao priča – dete je na ekskurziji spavalo u čudnom položaju. Ko to može da potvrdi, sem nekoga ko je bio sa njim u sobi, možda? Tako isto, ta priča roditelj jedan, roditelj dva je zamena teza. Znam o čemu vi pričate, ali tada ste tvrdili da u dokumentima MUP-a piše, pa sam donosio na ovu sednicu da vam pokažem. Dobro, ne piše. Ja vam kažem da u dokumentima MUP-a piše – otac, majka. Ništa se tu nije promenilo, samo je to priča, možda je bogougodno da se tako nešto čuje.

Rekli ste da ćete da nam objasnite šta znači nasledstvo, šta znači deda. Ja sam deda četvorice unuka, ali jako puno želim da dobijem jednu unuku, znate? Tako da, odlično znam šta je nasledstvo i šta ću da ostavim svojim unucima u amanet, a to je ljubav prema Srbiji na prvom mestu, patriotizam, to je nešto na čemu ću da se borim.

Stavili ste znak jednakosti. Rekli ste: „Nisam siguran da će veštaci da daju za ovog monstruma iz Ribnikara posle toga pravi nalaz i da će to neko da ukrade“. Mi ne možemo da pođemo, apriori, da će neko to sutradan da zloupotrebi na ovaj ili onaj način. Verujem da neće, jer su dokazi, dokazi su jako, jako veliki. Učinio je masakr.

Pitanje vaše je bilo da li verujem? Nemam ja šta da verujem ili ne verujem, ja sam posle nepunih 25 minuta bio u školi zajedno sa ministarkom Grujičić i sa ministrom Ružićem i bili sve vreme tu i nemam šta da verujem. Imali ste snimke da je neko tada iznosio od dece snimke i njegovog samog hapšenja, a onda je došao internet i kažu – a što su mu stavili kapuljaču na glavu? Što to rade? Aha, to je uradio neki profesionalac, neki policajac, neko ko je to. Ne uradilo je to, ne mogu da tvrdim, to tužilaštvo mora da uradi i sud, ali te takve priče stvarno nam ne idu u korist, verujte mi. Ne idu čitavom društvu u korist.

Pitate me da li sam znao da Belivuk i Miljković i šta je sa time, pa sa jedne strane imamo optužbe kao su to neki naš produkt kriminalne grupe, a ja sam zajedno sa mojim saradnicima ih hapsio, ja proveo čitavu tu noć u situacionom centru zajedno sa tadašnjim ministrom Vulinom i sa specijalnim tužiocem Nenadićem i svim našim ostalim saradnicima.

Znate, imali smo pitanje sa ove strane u jednom trenutku - pa, što ih niste hapsili? Ja moram da imam dokaze, dovoljno validne, čvrste, a mi ne učestvujemo sa njima tamo, mi ne vidimo šta oni rade iza neka četiri zida, da bi Tužilaštvo moglo da da nalog za hapšenje tih monstruma. Oni su iza rešetaka i ostaće ceo život iza rešetaka, jer su to monstrumi.

Ali, ne smeta da na vašem protestu u subotu Stefan Bjelivuk da je transparent na kome smo predsednik Vučić, njegov brat Andrej, ministar Vulin tadašnji, ja i na kraju je Veselin Milić, načelnik beogradske policije, da smo mi krivi i da mi štitimo ubice iz „Pande“. „Panda“ koja je bila 1998. godine. Šta će to o Stefanu Bjelivuku da on to daje tamo, a mi pošto smo, imamo informacije o tome, sada smo odjednom krivi i za to.

Dalje, pitali ste me za vašeg prijatelja Pavlovića, ukradene bebe. Znate li, afera ukradenih beba od kada ide? Od sedamdeset i neke, druge, treće, ja ih primao kao direktor BIA, više puta. Ono što mogu da, ne mogu da izmislim nešto, ne mogu da optužim nekoga, bez dokaza. Jedno je šta bi vi želeli, jedno je šta bi mogli da dobijete da napravite neku priču, neku aferu. To je ljudi bilo pre 40 godina. Ako, nemam ne mogu da kažem, nešto. Sada smo krivi i za to.

(Narodni poslanik Aleksandar Jovanović dobacuje sa mesta.)

PREDSEDNIK: Ćuto Jovanoviću, poslednje upozorenje za danas.

BRATISLAV GAŠIĆ: Na kraju, kažete – dosije stoji spakovan. Čiji, bre, dosije stoji spakovan? Pa ni ja ne pakujem baš dosijea i kad je bila inspekcija, rade bre ljudi svoj posao, inspekcija koja vam je pregledala vaš starački dom, ja očekujem da svako radi maksimalno korektno.

Očekujem da moji pripadnici MUP-a kada dođu na intervenciju, dođu maksimalno korektno, kulturno i da daju asistenciju svim inspekcijama koje rade kontrolu vašeg doma, a da vi prema njima budete poliklinika. Znači, ona inspekcija zdravstvena koja dolazi, nije bitno, ali očekujem da vi prema njima budete maksimalno korektni, ništa drugo.

Pretnje, dunjice, višnjice itd, da ćemo da budemo, da ćemo da odgovaramo za nešto, dosije stoji spakovan. Ne razumem, kakva je to pretnja? Kome pretnja? Rekao sam vam još jutros, nemam nikakav problem da odem na bilo koji poligraf i nemam nikakav problem da za sve što sam uradio protiv zakona odgovaram pred sudskim organima ove zemlje.

Zadnji moj odgovor vama, Aranđelovac PS, samo malo strpljenja, svaki građanin i svaki pripadnik MUP mora da ima uslove dostojne pripadnika MUP-a, a građanin koji dođe mora da ima uslugu kao građanin Srbije maksimalnu. Bićete zadovoljni kako će Aranđelovac da izgleda i svi ostali gradovi, ne Aranđelovac. Pogledajte samo koliko smo za ovih šest meseci uradili širom Srbije. Ne kažem da moji prethodnici nisu uradili, jesu, ali mnogo godina ranije. Do 2012. godine, 2014. godine nije rađeno ništa i to je istina. To je istina, tako da vas molim samo malo strpljenja.

Sad, koliko je politička korektnost opozicije, ovde vam je od strane ovih političkih stranaka napravljeno, pogledajte kako, ja ne znam da je ikad iko od naših iz SNS napravio nešto. Evo, oni su mene stavili juče Kruševac, opozicija, ja znam ko stoji iza toga, znam slučajno zato što se i on sam hvali, stavili su čuvara, ja imam ovce u svom domaćinstvu i čuvam ovce i tu piše „seljak“, ali ja sam za njih „seljačina“. Evo, pogledajte. Hvala vam na tome, gospodo draga, ja to o vama nikada neću da kažem niti da napišem tako. Možemo politički da se ne slažemo, možemo da se nadgovornjavamo, možemo da pričamo politički o mnogim temama, ali vas molim da samo ne vršite zamenu teza, da ne vređate i da imate jedan dijalog koji može da bude onako kako Srbija i politička scena Srbije zaslužuje. Zahvaljujem.

PREDSEDNIK: Reč ima predstavnik predlagača.

MIROSLAV ALEKSIĆ: Zahvaljujem, predsedavajući.

Gospodine Gašiću, zahvaljujem.

Bar ste probali da odgovorite, do duše dosta tanko, ali za razliku od premijerke koja je utihnula danas, vi bar čujete i pokušavate da odgovorite a ona je utihnula. I dobro. I to je odgovor. I ta njena tišina je takođe odgovor.

Vi ste probali da se branite, gospodine Gašiću, dosta nevešto, moram da priznam o to tako što čitate stenogram isti koji imam i ja, samo što izgleda u mom stenogramu ne piše isto što i u vašem. Ja sada ne znam ko je za to kriv? Da li vi ne čitate to što piše ili skupštinske službe prave različite ili neko falsifikuje.

Ovo je stenografska beleška, 21. jun 2023. godine, sad ovaj deo koji ste vi čitali. Ja moram ponovo da vam pročitam, mogu i malo širi pasus. Kažete ovako: „Oliver Ivanović, ove knjige su ovde rezultat zajedničkog rada Radne grupe, napravljene od Tužilaštva za organizovani kriminal, BIA, MUP Republike Srbije i VBA. Ovde vam je sve ono na čemu su službe Republike Srbije došle i ustanovile ko je ubica Olivera Ivanovića. Mi tačno znamo ko je ubica i tražili smo od nemačkih organa, pod čijom je zaštitom u ovom trenutku taj čovek, da nam daju podatke. Imamo i slike sa aerodroma u Tirani kada je sleteo, imamo slike kada je ušao u Prištinu, imamo slike kada je ulazio u stan“. Naše pitanje je stalno bilo i našim partnerima, prijateljima našim, dajte nam snimke satelitskih kamera. Kažu: „Ne može, bila je magla itd.“ Dakle, direktno ste rekli da je pod zaštitom Nemačke.

Hajde da pročitam još jednom – mi tačno znamo ko je ubica i tražili smo od nemačkih organa pod čijom je zaštitom u ovom trenutku taj čovek da nam daju podatke, a onda – Savezna Vlada Nemačke kaže, oni vam odgovaraju, ne mediji, kakvi mediji, mediji prenose, oni odgovaraju i kažu – da Savezna Vlada Nemačke nije primila nikakav zahtev od strane Srbije.

Pa od koga ste tražili? Možda ste vi napravili grešku. U redu, izvinite se ovde da znamo da je lapsus, ali oni kažu da nije traženo ništa, vi kažete da tražite, a oni ne daju.

U svakom slučaju i pored pokušaja da demantujete ono što ste rekli i dalje niste odgovorili druge stvari. Zašto nije podignuta optužnica? Okej, raspisana poternica? To je moglo, jel tako?

Dalje, šta je sa tim snimcima i da li ih imamo? Nisam shvatio, pokušao sam da shvatim, nisam, da li ih imamo, da li ih nemamo. Govorili ste nešto o tome, ali dalje to direktno govori da Srbija ne kontroliše taj deo teritorije ako vi ne možete da obezbedite te snimke i da ne znate šta se tamo dogodilo.

Niste mi odgovorili - kako ste pomogli Oliveru Ivanoviću kada je dolazio da traži od vas pomoć? Rekli ste da je dolazio kod vas. Čini mi se da je bio i kod predsednik Vučića pre ubistva. Jedino što svi znaju ovde u Srbiji jeste da je bio direktno targetiran i da mu je crtana meta na čelo od strane Televizije „Pink“, spota koji je naručen protiv Olivera Ivanovića, posle koga je stradao i koga su naručile vaše političke elite, vaši saveznici.

Do dana današnjeg niko od vas nije imamo hrabrosti da izađe da kaže, čak je i Željko Mitrović obećavao da će to reći, pa nikada nije rekao, ko je naručilac tog sramnog spota posle koga je ubijen Oliver Ivanović. Zašto to ne kažete? Jel i dalje mislite, premijerko, da je u redu „Pink“ to što radi? I dalje treba da crta mete? I dalje treba neko da bude mrtav?

I dalje imate spotove glumaca, političara, profesora. Nije vam bilo dovoljno da jedan čovek izgubi glavu. Treba još neko. Jel tako? Duvate. Da, tako je. Sve je u redu u vašem sistemu. Kažete – on nije zakazao. Nema problema.

Ovde se čitaju navodne zarade od glumaca koliko ko od njih, kako vi to znate da kažete, doduše izvinili ste, ali ste rekli – uzima pare, to ste rekli za profesora Ristića, tako i njima to kažete – uzimaju pare od Telekoma. Je li? A čiji je to Telekom? Jel možda građana Srbije ili vaše privatno vlasništvo? I samo oni koji su pod potronatom SNS mogu da uzimaju pare, je li? Tako se postavljaju stvari? Ko je izneo podatke, jeste li pitali kao premijer, pošto kažete da ne napadate glumce? Ko je izneo podatke o njihovim ugovorima sa Telekomom? Ko? Da nije možda Aleksandra Martinović, direktorka „Multimedije“ ili neko drugi? To vi treba da radite. Draško Marković možda? Ovaj što se onako lepo ponaša na utakmici Zvezda – Partizan. To vam je slika i prilika. Na svakom koraku su ti vaši kadrovi koji urnišu državu Srbiju i vi kažete – sve je u redu, nema problema, hajde sada da preživimo ovaj masakr koji se dogodio, da mi sačuvamo naše fotelje pa ćemo onda da nastavimo dalje.

Znate, malopre sam govorio o Jensu Stoltenbergu. Znate posle devet meseci je on ušao u parlament u Norveškoj, izvinio se i priznao da je sistem zakazao. Jeste li spremni vi to da uradite? U redu.

Dakle, da ponovim još jednom. Jens Stoltenberg kao premijer Norveške vlade posle slučaja „Brejvik“ je posle devet meseci ušao u parlament, izvinio se i priznao da je sistem zakazao. Jeste li vi spremni da to uradite ili kod vas ništa nije zakazalo? Vama sve savršeno funkcioniše. Država Srbija na svakom koraku funkcioniše savršeno, nema nikakvog problema, samo što malo se ljudi targetiraju, samo što se malo kriminalci veličaju, samo što po neko izgubi glavu, narko dileri imaju vašu zaštitu i to je super, sve u redu.

Vi ne vidite tu problem. Pa i ne možete, tako beščasni ne možete ni da vidite problem. Ćutite, čekate da prođe Skupština i kažete – ne dam Gašića, ne dam REM, kako to vi mislite? Jel to odgovornost koju treba da nose najviši predstavnici vlasti u ovoj državi? I sve što govorimo na ovom zasedanju koje traje mesec dana vama ne znači ništa.

Kažete – gde je odgovornost? Niste mi dali nijedan argument. Pa, kakav argument? Pa, vi prvo da imate ljudskosti i obzira iz moralnih razloga i časti vi biste podneli ostavku. Ne trebaju argumenti, ne trebaju argumenti. Čovek koji ima morala i odgovornosti posle ovakve tragedije i ovakvog masakra dođe sam i kaže – ja imam objektivnu odgovornost kao premijer ove zemlje, kao ministar ove zemlje, itd. itd. - podnosim ostavku neopozivu. To je samo uradio Branko Ružić i niko od vas. Kažete - dajte mi razloge, kakve to razloge? Kakve to razloge? A kakve te dokaze? Jesam li ja tužilac, jesu li moje kolege tužioci? Ne, nismo. Imaćemo anketni odbor pa ćemo da istražujemo ovo ko je dao informacije o detetu kako je spavalo, kako nije, da li je bio akt o proceni rizika ili nije? To ćemo da istražujemo. Zato ćemo ga i formirati, nadam se, ovde. To nije potrebno da vi podnesete ostavku i da shvate šta je odgovornost? Pa vi se niste upisali u Knjigu žalosti. Nećete da odgovorite to dva dana. Ne smete da odgovorite.

Evo ponovo vas pitam – jeste li se upisali u Knjigu žalosti? Jeste li položili cveće? Jeste li upalili sveću? Jeste kao premijer ove zemlje u jednom momentu pokazali pijetet, solidarnost, tugu? Ne, nije vas bilo dva dana.

Na prvoj konferenciji se pojavio ministar Gašić, Branko Ružić. Gde ste vi bili? I Veselin Milić, ko li? Gde ste vi bili – premijer zemlje? Mogli ste da se upišete u knjigu žalosti u Londonu? Jel da? Ipak je kraljica Elizabeta zaslužila više čast da se vi upišete u Knjigu žalost povodom njene smrti nego naša deca iz „Ribnikara“. To je poruka koju šaljete. To je poruka koju šaljete građanima Srbije, ne nama i shvatite – šta god ovde u ovom domu govorili govorite građanima Srbije, ne nama koji sedimo u ovim klupama ovde sa vama. Naša je obaveza da vas pitamo.

Znate, gospodin Gašić mi nije odgovorio o aktu o proceni rizika. Govorili ste o elaboratu. Ja vas nisam pitao za elaborat policije. Čitali ste to tu dosta nevešto. Ubijen je čovek iz privatnog obezbeđenja. To je regulisano zakonom. Da li je u skladu bilo sve sa aktom o proceni rizika? Da li je postojao, da li nije? Verovatno će to da istraži anketni odbor, ali sam očekivao da mi odgovorite. Niste mi dali odgovor na to.

Znate, niste mi odgovorili na pitanje vezano za incident koji se dogodio sinoć, ministre Gašiću, da je vaš član SNS, Vlada Mandić, rukometaš bivši sa pištoljem sa još nekoliko napadača sinoć išao na vrata jednog stanovnika Beograda. Da li je imao oružje i odakle mu oružje? Proverite to. Verovatno će vaše službe da vam jave. Odgovorite. Informišite građane Srbije da znamo da li je to istina ili nije. Možda sam ja dobio pogrešne informacije. Nikad se ne zna, a i vi ste tu da odgovorite.

Dalje, znate kada smo već kod ovih stenograma, stenografa zapravo, još ste jednu stvar, ministre Gašiću, ovde uradili i sada su to, kako bih vam rekao – nešto vas neće, prošlog četvrtka kada ste govorili o suđenju za „Jovanjicu“, inspektor Mitić vas nacrtao da ste odgovorni tamo, da ste sa Koluvija, i vi i vaši službenici, Tošić i ostali iz BIA, sve radili sa njim. Juče ste pričali, opet izlete ovo za Olivera, Nemci se oglasili, Savezna Vlada, opet problem neki. Sve razlog do razloga za smenu i za ostav ili može i ostavka, nema veze.

Gledajte sad ovo. Kažete ovako, govoreći o tom inspektoru Mitiću – dolaze da svedoče ljudi koji da bi odbranili svoj kriminal imaju pravo pred sudom i da lažu. To se odnosi na inspektora Mitića koji je tog dana kao svedok iznosio svoje viđenje stvari, a svedok ne sme da laže. To izgleda niste znali. Svedok je dužan, pod krivičnom odgovornošću, da govori istinu. Ne sme da laže. Koluvija može da laže, to ste vi pobrkali. Koluvija može da laže i svi ostali okrivljeni. Ovi ljudi ne smeju da lažu. Oni su dužni da govore istinu.

Pretite istima i kažete – vodite računa, jer će u narednom periodu doći jako puno lepih materijala sa „Skaja“ o povezanosti nekih policajaca, nekih kriminalaca, nekih novinarskih krugova i nekih političkih krugova. To je direktna pretnja vašim policajcima. I sada, dok njih kriminalizujete direktno, Koluvija šeta po Srbiji. Pazite sada, skinuli ste mu nanogicu tog dana kad je bilo svedočenje. Predrag Koluvija ima zabranu da se kreće van grada Beograda, teritorije grada Beograda. Bez odobrenja suda ne sme da napusti teritoriju grada Beograda.

Danas je imao odobrenje da ide u Novi Sad, zato što se protiv njega vodi još jedan postupak, švercovao kivi pa traje suđenje još uvek, odnosno reeksportovao ga kao da ga proizvodi Srbija, odnosno on u Jovanjici, pa ga izvozio za Rusiju. To je taj vaš Predrag Koluvija – švercovao kivi, pa je to drugi postupak koji se vodi protiv njega. Trebalo je da ide na suđenje i sud mu je tačno dao odobrenje da tamo ide.

Ali, odgovorite mi ministre Gašiću kako se Predrag Koluvija na putu za Novi Sad našao danas u Jagodini? U Jagodini se snima i kaže – evo, ovde su me kidnapovali policajci, oteli. Čekajte, kakva je ova država ako se građani Srbije otimaju od strane policije? Vi otimate građane Srbije. To je jedno.

Drugo, šta će čovek u Jagodini? Ja pozivam pravosuđe ove zemlje i tužilaštvo da se čoveku odmah vrati nanogica, jer očigledno da ne poštuje sudske odluke. Čovek otišao u Novi Sad preko Jagodine! Ja još to nisam čuo. Eno, slikao se, možda ga je tu čekao neki helikopter da ga preveze ili ne znam šta. Čovek je dao izjavu, kaže – evo sam, tu sam. I niko ništa! Sve je u redu. Sistem funkcioniše. Sve je super. Koluvija se švrćka a inspektore kriminalizujete koji su ga uhapsili i kažete – sad će „Skaj“ da dođe, sad će političari. Hajde da vidimo, dajte to, ja sam spreman. Što se mene tiče, svaki „Skaj“, svaka služba, svaki transkript, ja stojim tu pred vama. Za druge ne mogu da garantujem, svako treba da brine o sebi. Ali to, način na koji se odnose policajci je takođe crtanje mete njima na čelo. Jer vi vrlo dobro znate ko je taj Koluvija. Znate zašto vi branite Koluviju? Zato što branjenjem Koluvije branite sebe. Cela vlast. Jer, ako padne Koluvija, pade vlast. To je problem.

Kaže premijerka – sve je u redu, sistem funkcioniše. Građani Srbije sedam nedelja na ulici, već tridesetak gradova, biće i sto, ne brinite, i siguran sam da građani neće odustati od svoje borbe, da će istrajati dok se ne ispune zahtevi, jer oni jesu preduslov da stvorimo normalno društvo, a vi ignorišete i kažete – ne dam Gašića. Danas kažete – evo, smenjujemo Bastu. Nije Basta, nego Bata. To građani traže. Kakav Basta. Niko ne traži smenu Baste. Ako vam je loš, niste trebali da ga birate u Vladu pre nekoliko meseci. Vi ste ga izabrali, na vaš predlog. Sad ga smenjujete. Ne znam zašto ga smenjujete, to je vaša stvar i ne zanima me, ali to nije zahtev građana.

Zahtevi su neki drugi – da smenite REM, da smenite rukovodstvo RTS-a, da smenite ministra Gašića, da ukinete ove tabloide koji crtaju svakoga dana mete na čela ljudima, da ukinete rijaliti, da ukinete frekvencije „Pinku“ i „Hepiju“ zato što su to televizije koje krše zakon.

Sada, kad vi budete hteli meni da odgovarate, pa ćete reći – ali to ne radimo mi, ali to nije u našoj nadležnosti, ali to neki drugi, ali ovo, ali ono, nemojte da nas pravite budalama. Znamo svi kako u ovoj zemlji funkcionišu institucije i ko se za šta pita. Jedan čovek se u ovoj zemlji pita o svemu i odlučuje o svemu. I svi vi koji danas ponizno i bespogovorno slušate njegove naloge, sudelujete u tome. I doći će momenat kad, ako je bilo propusta, neće odgovarati samo on, odgovaraće i oni koji ga u tome podržavaju.

Ja zaista verujem da u SNS ima mnogo časnih i poštenih ljudi. Ima ljudi koji su iskreno tu, koji su vam verovali, koji su mislili da je tačno to što vi govorite. Ali polako i oni shvataju i beže glavom bez obzira. To ste najbolje mogli da vidite na onom vašem uspešnom mitingu ovde kad ste doveli 3.800 autobusa u Beograd, što iz Srbije, što iz Makedonije, što iz Bosne, Mađarske, da pokažete silu. Nema sile, gotovo! Maltretirali ste te ljude, sa Kosova ste ih potrpali u autobuse dok ste ih doveli ovde Kurti zaposeo opštine. Jel ste im tako pomogli? Tako što ste ostavili Kurtiju Kosovo bez naroda da može da zaposedne ove četiri opštine na severu. To je odgovorno ponašanje? Bravo. Briljirate u politici. Briljirate i super. Tu ste imali sjajan miting. Čestitam vam na tome.

Predsednik, bivši do duše, vaše stranke je imao oproštajni govor, imao svoju političku komemoraciju i rekao ja odlazim, nisam više tu. Doduše bio je pokisao malo, ali sve je to u redu, problem je što je pokisao narod koga ste naterali da uđe u autobuse. Nijedna institucija nije radila tog dana. Šta kažete vi kao premijer u tom smislu kada ne rade opštine, kada ne rade javna preduzeća. Šta kažete, ne rade domovi zdravlja, ambulantna kola su išla prevozila putnike za vaš miting. Jel to u redu? Tako to funkcioniše sve. Šta kažete za ovog čoveka koji je umro sa Kosova na putu do Beograda, jel to uredu. ostavila ga hitna pomoć, ništa, nije bitno, posle nekoliko dana umro. Sve je super, sve funkcioniše, sistem funkcioniše besprekorno, ali to gospođo Brnabić samo izgleda vi vidite da on funkcioniše dobro.

Dakle, takođe nijednom mi niste odgovorili, pitao sam to juče, posle svega ovoga ako su policajci kriminalci imaju skaj, šta znam, da li je Koluvija kriminalac. Ja razumem da dok se ne dokaže za nekog nešto ne može da bude okrivljen, ali kako možete da kažete za policajce. Dakle, policajci mogu da budu kriminalizovani, a Koluvija je sveta krava. On je vaše mezimče, on ne sme da se dira. Ali dobro razumemo i to, to je zato što može da se dogodi da on progovori nekad i nešto što ne odgovara. Ko zna šta će njemu pasti na pamet kada shvati da će se teško izvući, možda se nešto priseti šta se sve dešavalo u tom, kako je rekao ovaj inspektor, državnoj projektu proizvodnje marihuane.

Takođe, vi premijerko, niste odgovorili da li ste se upisali u knjigu žalosti i pitaću do kraja sednice. Jeste li ili niste? Nije teško. Kažete, ljudski je – nisam, nisam mogla, nisam imala vremena, smatrala sam da ne treba, nisam bila u zemlji. Tako se razgovara. Ili kažete – bila sam, upisala sam se. Isto kao kada ste bili u Londonu, vrlo jednostavno i prosto, nema nikakvog problema. To se očekuje od premijera. To očekuju građani, očekuju odgovornost.

Sada, ako vama sve ovo što se dešava ovih dana, ja pitam sada i za ovog Mandića, isto pištolj. Pitam za ovog Bojovića, koji je davio ovo dete u Batajnici, koji je vaš član glavnog odbora. Ministar Gašić je juče rekao da je saslušan itd. Taj čovek je neko ko je poznat vama. Ne što je član glavnog odbora, nego što je u ZDPR-u vrlo poznat, i vi ste morali da ga znate, ministre Gašiću, kada ste bili ministar odbrane. U redu, možda niste. Zna ga verovatno Brana Prostran, on ga zna sigurno, možda i Baća Miloradović. To su ljudi koji danas vedre i oblače, kada je u pitanju trgovina oružjem i municijom, izvoz, proizvodnja itd. Taj čovek poseduje brojne nekretnine, taj čovek je tu da bude batinaš, da bude u Upravnom odboru kao predsednik Nacionalne službe za zapošljavanje, da bude savetnik u ZDPR-u i malo je nasilan, znate, pored toga što tuče novinare, setio se da i decu maltretira. Ali ima člansku kartu SNS, valjda ga to podiže iznad drugih i ostalih, jer svi koji nemaju člansku kartu SNS, oni su građani drugog reda. Zakoni važe samo za one koji nisu vaši članovi. Jel tako? Strašno. Jednom rečju, strašno, šta gledamo i čemu svedočimo tokom ovih mesec dana ove rasprave, i o drugim tačkama.

Moje kolege predlagači i drugi poslanici nedeljama vam govore šta se u Srbiji dešava, o svemu, ne samo o ovim tragedijama koje su se dogodile, koje su nezapamćene, nego o svemu što ukazuje da vam se raspalo sve u državi, sve se raspalo. Ništa ne funkcioniše. Nijedna institucija ne funkcioniše. Sve ste zgazili i bacili pod noge. Pravosuđe, tužilaštvo, policija ne postoji. Ništa ne postoji. Odgovornost ne postoji i odgovor na sve to je – krivi ste vi. Vi ste krivi iz opozicije, tako zli, takve hijene, ološ, izdajnici, kako god nas nazivate, vi ste krivi, a nema veze što vi vladate 11 godina Srbijom. Sve ste nasledili loše. Jel tako? Ništa niste uspeli da popravite. Pa ako niste uspeli, povucite se, povucite se i podnesite ostavku. Ne, vi ste srasli sa foteljama, to je sada potpuno jasno.

Vama je važnija vaša fotelja nego životi stradalih ljudi i dece i ovih mladića i devojaka i ovog čuvara, i ne samo njih, nego i drugih ljudi koji gube svoje glave u obračunima, samoubistvima koje vrše policajci u Srbiji, ubijaju svoju decu, kriminalci koji se šetkaju normalno, s nanogicom, bez nanogice, jedan nam pobegao, ovaj novosadski kriminalac, ovaj drugi, skinuli ste mu, on otišao čovek u Novi Sad preko Jagodine i sve je u redu, sve funkcioniše super. Ovaj rukometaš vitla pištoljem tu po Beogradu posle ovih tragedija i kao sve je u redu, sistem funkcioniše, kakve ostavke, kakve smene. Hajde da smenimo Bastu. Hajde Bastu da smenimo, Basta neka ide barem jedan, to je rešen problem. Ružić podneo ostavku, smenimo sada i Bastu i super je. Ne biva to tako, ali vi toga niste svesni, ali ćete, verujte, i te kako biti svesni vrlo brzo. Hvala.

PREDSEDNIK: Povreda Poslovnika.

MARIJAN RISTIČEVIĆ: Dame i gospodo narodni poslanici, ima izreka: „Što kratka pamet smisli, to dugi jezik kaže“. Očigledno da je ta izreka tačna. U laži su kratke noge, ali je jezik dug.

Dame i gospodo narodni poslanici, povreda dostojanstva Narodne skupštine. Reklamiram usput i član 106, jer se nije držao teme. Ja verujem da je on dobar poznavalac narko-tržišta. To pokazuje njegovo prijateljstvo i prijateljstvo njegove stranke, njihovog funkcionera koji se zove Aleksandar Radojičić, zvani Skojevac. Čovek je uhapšen, to svakako ministar zna, uhapšen je jer je prodavao deci drogu upakovanu u kinder jaja. Dakle, to je funkcioner njegove stranke, evo ih zagrljeni, svi zajedno, Vuk Jeremić… Alo, nemoj tamo da se obadaš više i nemoj da mašeš tim kopitama. Jesi li čuo, primerak? Dakle, ovo su zagrljeni narko-trgovci koji pripadaju Narodnoj stranci i naravno da ja jedva čekam da se rešimo Vuka Jeremića.

Dame i gospodo narodni poslanici, on misli, ta kratka pamet misli, da ljudi koji ne napišu da žale, da uopšte ne žale. Jel to mora da bude zapisano ili možda treba sa gajbom piva da se izađe na „Gazelu“ i da se to blokira i da se traži da „Telekom“ pripadne Šolaku? Mislite da je to način na koji oni žale?

Dame i gospodo, koliko on poznaje poljoprivredu i narko-tržište pokazuje njegova izjava na konferenciji za štampu i po tome cenite da li je on u pravu za „Jovanjicu“ ili ne. Na konferenciji za štampu je rekao da su sadnice konoplje bile stare više godina. Dame i gospodo, on da poznaje poljoprivredu, kao što poznaje narko-tržište, znao bi da je konoplja jednogodišnja biljka i da kao kukuruz ne može da traje više godina. Ta njegova izjava pokazuje koliko je on opšte dobar poznavalac toga. Ja ne znam da li će biti osuđen čovek iz „Jovanjice“, verovatno ako je kršio zakon da će naše pravosuđe da ga osudi, ali znam da je on bio protiv nezavisnog pravosuđa jer je tražio da se protestuje protiv referenduma, po kome je sud postao nezavisan od izvršne i zakonodavne vlasti.

Dame i gospodo narodni poslanici, dozvolićete još na kraju, ne znam šta je Koluvija kršio, koje zakone, ali čovek koji je osuđen, koji je govorio o tuđoj krivici, osuđen devet puta i kršio je sledeće zakone, to ne kažem ja, to kaže revizor, kaže da je osuđen zbog kršenja: Zakona o budžetskom sistemu, Zakona o budžetu, Zakona o platama u državnim organima i javnim službama, Zakona o javnim nabavkama, Zakona o lokalnoj samoupravi, sve je to kršio, Zakona o finansiranju lokalne samouprave, Zakona o planiranju i izgradnji, Zakona o zaštiti životne sredine, Zakona o poljoprivrednom zemljištu, Zakona o komunalnim delatnostima, Zakona o udruženjima, Zakona o sportu, Zakona o javnom dugu i druge zakone i podzakonska akta. E, to je taj. I kad bi se na laž plaćao porez, kad bi se laž izvozila, od njega bi imali neke koristi. Hvala.

Ne tražim da se glasa.

PREDSEDNIK: Hvala, razumeo sam. Ne glasamo i sve je vreme grupe.

Izvolite.

MILENKO JOVANOV: Dakle, gospodine ministre Gašiću, poštovana gospođo Brnabić, premijerko, upravo ste čuli od čoveka koji je osuđen zbog stvari koje je iznosio, a koje su neistina, znači dokazane neistine, da je Koluvija imao suđenje u Novom Sadu, a da se slikao u Jagodini, usput, dok je išao do Novog Sada. A istina je da je Koluvija danas imao suđenje u Kruševcu. Evo, 22. 6. 2023. godine. To je prosto neverovatno odakle tolika potreba da takve stvari, i pritom zna da je advokat Koluvijin ovde koji ga zastupa i zna da će imati informaciju, i on opet slaže. To je izgleda nešto jače od njega. Ja ne znam šta je.

Druga stvar koja je bitna to je da kaže – evo, SNS se raspada, napuštaju nas itd. Ja koliko vidim, a njegova koleginica koja sedi iza njega je to više puta rekla, nama se priključuju iz drugih stranaka, iz Narodne stranke počinju da rade za nas. Dakle, ja imam potpuno obrnut proces, jer ona kaže – Vuka hoće njegovi, neće ga službini, Đilasovi i Vučićevi. Prema tome, mi se pojačavamo, doduše, to su još uvek neznani junaci, kriju, još uvek ne znamo ko su, ali saznaćemo, polako.

Ima jedna stvar koju je delimično tačno rekao i možemo da se ponosimo time. Sećate se kako su pričali danima, kako je bio debakl, nije bilo ljudi, i sad kaže, neće jezik nego pravo. Kaže – 3.800 autobusa je došlo. Jel tako? Pedeset pet sedišta i 55 ljudi u autobusu to je 209 hiljada plus oni koji su došli automobilima.

Tako da hvala što ste najzad priznali da je to bio najveći skup u istoriji politike u Srbiji, da je to bio veličanstven skup, skup na kome niko nije proganjan, niko nije maltretiran, niko nije vređan, skup jedinstva, i što ste konačno priznali da je to bio skup koji je obeležio jednu uspešnu karijeru na čelu SNS Aleksandra Vučića. Drago mi je što ste konačno to priznali. Hvala vam.

Deluje da ste vi taj koji radi za nas, ali hajde da ne prejudiciramo. Hvala.

PREDSEDNIK: Reč ima ministar Bratislav Gašić.

BRATISLAV GAŠIĆ: Zahvaljujem gospodine, predsedniče Narodne skupštine.

Dame i gospodo narodni poslanici, da, tačno je čitali ste isti transkript koji imam i ja, samo izvrnuto iz konteksta i svega onog ostalog što imate i za naše partnere. Nije sporno, međutim, papir sa kojim mašete čitavog dana je papir nemačke ambasade gde na pitanje „N1“ jutros da li nešto znaju o tome, oni odgovaraju da ne znaju. Pa, nisam uopšte ja ni pričao o tome. To je papir kojim vi mašete i tvrdite da je on verodostojan, ali idemo dalje.

Pitate me za kamere da li ih imamo? Pa, kako možemo da imamo iz ambasade, molim vas samo da odgovorim ako mogu, to je ista zamena teza kao što je bilo u Moroviću umesto kokoški, gajimo marihuanu i tad smo morali da objašnjavamo, da objašnjavamo, a ja sam kao ministar odbrane podigao to gazdinstvo koje je bilo uništeno i tačno znam šta imamo unutra i stalno ćete da ponavljate to. Molim vas samo mi dajte da odgovorim.

Kamere, radi se od DVR, da bi građani Srbije znali, koji je bio u sedištu političke stranke Olivera Ivanovića i koji su tzv. kosovski policajci izuzeli neposredno posle ubistva i za šta smo tražili da nam daju kamere da vidimo, jer je imalo i spoljno pokrivanje ulice, a ako ste bili, kažete bili ste u Kosovskoj Mitrovici, ja odlično poznajem ceo taj kraj, moglo je da se vidi tačno gde je vozilo otišlo, u kom pravcu, dakle i sve ostalo.

Citirali ste deo iz transkripta gde ja kažem – kriminalci mogu da kažu na suđenju šta god hoće, ali ja nisam spomenuo Mitića. On je svedočio vi to sad povezujete time, pa videćemo polako, nije Mitić, pa malopre ste citirali ne morate ponovo da se podsećate. Evo, odgovorili su vam za Koluviju, pa zar je moguće da možete tako da lažete Novi Sad, pa je bio u Jagodini, pa je neko njemu dao, ljudi nemojte da potcenjujete svoju državu, jer stvarno bez skrupula vršite zamenu teza jako bezobrazno. Vi možete da nazovete koga god hoćete sa te strane i da mu pretite ja ovde, premijerka, ne smemo nikoga da nazovemo kriminalcem dok se ne završi sudski spor i neko ne bude osuđen za delo koje je učinio. Znači, molim vas samo se manite tih zlonamernih zamena teza.

Čudi me, gledajući sve ostale iz vaše poslaničke grupe, pa mene čudi kako vi ne pobediste u subotu Vuka Jeremića, to mi je prosto neverovatno.

Samoubistva policajaca, molim vas, ostavićete mi za sledeći put da vam pročitam, u vaše vreme i za vreme vašeg režima koliko ste imali samoubistava. Nemojte ljudi da koriste ljudske tragedije i policajci su ljudi od krvi i mesa sa svim problemima svojim, sa svim svojim mukama i oni su ljudi. Zahvaljujem.

PREDSEDNIK: Da li po Poslovniku?

MIODRAG GAVRILOVIĆ: Član 27. treba voditi računa o redu na sednici i da vodite računa o svim članovima u ovom Poslovniku.

Naterali ste me da odem u stenogramsko odeljenje i da utvrdim da je Bakarec rekao kolegi Zečeviću – ubijaš penzionere u Aranđelovcu, a vi ste onda rekli, nije niko, govori vam sa ove strane, danas ste rekli da je neko ubica. Ja vas molim da se izvinite, jer mislim da ste najmanje dužni ovom domu to da uradite.

PREDSEDNIK: Znači, ovako, vi ste rekli da je neko nešto saopštio u Skupštini što može da bude tokom govora u mikrofon, da li je tako? Ja vas pitao da li je taj poslanik o kome govorite uopšte bilo šta govorio danas? Da li je dobio reč uopšte? I vi seli dole i šta mi sada pokazujete?

(Miodrag Gavrilović: Zvanični dokument, stenogram.)

I, šta mašete? Znači, kada hoćete nešto da kažete u ovoj sali, a da ima veze sa povredom Poslovnika, prvo smislite, kad smislite, onda kažite, tako da budete zadovoljni, a da ne morate stalno iznova i iznova sami sebe da korigujete i ispravljate i ne znam kome i ne znam šta dokazujete.

Kada se nešto saopšti u mikrofon, ja to možda mogu da čujem. To o čemu vi pričate, to je nemoguće, to je nemoguće. Znači, ne možete vi da ukazujete na povredu Poslovnika po tri, četiri puta dnevno i da svaki put sami sebe ispravljate i ukazujete na ne znam šta. To je prosto nemoguće.

I, šta sada hoćete? Da li treba da se glasa o ovome što ste sada rekli ili ne treba?

(Miodrag Gavrilović: Obavezno da se glasa.)

Obavezno da se glasa. E, a vi gledajte pa u utorak ispravite ovo što ste danas rekli, tvrdite nešto peto i tražite da se glasa i o tome. Pa, da se glasa i o tome, a u sredu onda ponovo ispravljajte sami sebe, pa da glasamo i o tome. Onda kada dođe dan za glasanje, vi se svi lepo pokupite i izađite napolje kao i svaki put. To se zove šegačenje sa Skupštinom Srbije, to što vi radite, a nije nikakav problem stavićemo mi to na glasanje samo se postarajte da bar dođete tu, da bar sednete tu da nas udostojite svog prisustva.

Po kom osnovu? Kakva replika? Hajde da vas čujem, imate dva minuta.

ZORAN ZEČEVIĆ: Pomenut sam u negativnom smislu jer je gospodin kojeg niste upozorili izneo niz laži o meni kao čoveku, o nekim nedelima i delima što je potvrđeno u stenogramu koju ste čuli.

Vi gospodine niste reagovali iako ste kao predsedavajući bili dužni da reagujete i da me zaštitite od brutalnih laži i izmišljotina koje su dolazile sa ove strane. Vi to niste uradili, a imali ste priliku da čujete šta je dotični gospodin rekao, ničim izazvano, meni. Ja sam samo dobronamerno vas upozorio da ne srljate dalje, da vam se ne daj Bože dese neke stvari koje su se nekad desile. Vi moju dobronamernost ste protumačili pogrešno. Hvala lepo.

PREDSEDNIK: Vi opet nastavljate.

Hoćete još malo da razrađujete ideju o tome da se ljudi zbog političke pripadnosti ubijaju. Mnogo vam se sviđa ta ideja, pa biste i četvrti i peti put danas na istu temu.

Izričem vam opomenu Zečeviću.

Ovo vam je prva opomena, sledeći put kada budete imali želju da to dodatno radite i da tu ideju razrađujete na taj način biće i druga, a vi se slobodno ponašajte na najbolji mogući način koji je vama poznat, na najlepši mogući način, jer ovo što ste danas radili sa sve onim kliberenjem, klaćenjem, onim klanjanjem, ne znam šta ste radili, krstili ste dok govori vaš poslanik Nikolić, to je verovatno najpristojnije moguće ponašanje i najprikladnije u skladu sa temom ove sednice. Svaka vam čast.

Reč ima predsednica Vlade.

ANA BRNABIĆ: Hvala vam.

Sačekala sam da se javim i da saslušam nekoliko govornika, da pokušamo da efikasnije iskoristimo vreme tokom ove izuzetno važne rasprave, a onda mi se drugi put danas za redom desila jedna neverovatna stvar od strane određenih poslanika iz redova opozicije.

Koliko ste čuli, jutros mi je jedan od narodnih poslanika rekao ako imam vremena da ga pogledam, a onda kada sam ga pogledala, rekao mi je – šta me gledaš. Popodne, nakon pauze sam u prvom govoru narodnog poslanika čula kako se žali što on govori tek drugi put, a ja sam tokom dana govorila već osam puta, a onda je odmah na početku svog drugog govora rekao - premijerka je utihnula danas.

Dakle, kažu vam - pogledajte me, vi pogledate, a oni kažu – a šta me gledaš i onda kažu – premijerka mnogo priča, osam puta danas se javila za reč i onda vam u drugom govoru kažu – premijerka je utihnula danas.

Sada se čitava ova izuzetno važna tema svede na to da potpuno ne znate ni šta da radite, ni kako da se ponašate, ni šta da kažete, jer šta god da uradite i šta god da kažete, ništa to ne valja. Ako pričate, previše pričate, kada se ne javljate i slušate, onda ste utihnuli, ako zapisujete, što me ne pogledate, a kada pogledate, onda kažu - što me gledate. Danas je čitav dan takav.

Šta sam još čula evo samo danas i samo u poslednjih 40 minuta o sebi? Da sam besčasna, da sam splet nesretnih okolnosti, da me baš briga za ubijenu decu i da mi je važnija fotelja nego životi dece.

Evo, gledala sam, sada preko šest nedelja ja svaki dan slušam od dela narodnih poslanika koji predstavljaju opoziciju da me baš briga za ubijenu decu i da mi je važnija fotelja od ubijene dece. Šest nedelja iz dana u dan slušate to i treba da izdržite i da odgovorite i da radite dalje svoj posao. Da li se na to svela politika i politička debata u Srbiji, da me je baš briga za živote ubijene dece?

Zamolila sam to na početku ovog zasedanja, ove sednice da ne radimo to, da možemo da se razlikujemo u stavovima koliko god želimo, da možete da mislite da ne radimo dobro svoj posao, da kažete da je sistem zakazao, da je sve u Srbiji uništeno, da je sve katastrofalno, da je REM kriv, da kao što je vaša narodna poslanica, koleginica iz vašeg poslaničkog kluba na kraju rekla, nismo mi krivi, mi smo dali dosta novca za filmove, ali oni su suviše agresivni, pa su krivi sada producenti, scenaristi, pa je kriv „Pink“, pa je kriv rijaliti, pa su krive igrice. Ko god da je kriv, u redu je da se razlikujemo, ali ponovo ja mislim da ne postoji osoba u ovoj našoj zemlji koju je baš briga za ubijenu decu.

Ponovo ću vam reći da ja o vama, narodni poslaniče, mislim sve najgore, sve najgore, ali iskreno mislim da vam je žao zbog ubijene dece, ali da politika u Srbiji spadne na to da možete da kažete meni da me je baš briga, da mi nije žao, da mi je više stalo do fotelje od ubijene dece, pa zašto onda mene sutra neko ne bi ubio ko psa na ulici? Pa, da li sam zaslužila da živim kada me je baš briga za živote ubijene dece?

Uvek pominjete ubijanje dece u „Ribnikaru“. Ubijena su deca i mladi ljudi i u Duboni i u Orašju, tako da, ne, nije me baš briga, užasno mi je teško. Užasno mi je teško, ali da li treba vama to da objašnjavam, da li vama treba da se pravdam, vama koji ne možete da shvatite da domen političke borbe nije napadanje doktora, profesora, psihologa ili to da domen političke borbe nije da se delimo na to da li je nekome baš užasno krivo zato što su deca ubijena, a nekoga baš briga? Meni to nije podela. Ja mislim da ne postoji osoba koju baš briga, ali, dobro, nastavite.

Ne znam koji sat je ovo razgovora i rasprave, ne znam u koji sat smo ušli, a da se stalno javljate i da čujemo samo isto, pa te isto i isto i besprizorne laži i besprizorne laži i besprizorne laži. Ne znam čemu to? Zbog čega to? Da li mislite da je to ono što je potrebno ovom društvu sada?

Pričate o Norveškoj i šta je uradio Stoltenberg, a šta je uradio ovaj, šta je uradio onaj. Znate šta niko u Norveškoj nije uradio? Niko nije rekao premijer je kriv, niko nije rekao kralj je kriv, pošto je kraljevina, pa nema predsednika. Niko to nije rekao. Niko nije bio dovoljno nečovek da tako nešto kaže. Niko to nije rekao, nije se usudio, a sigurno mu nije nikada palo ni napamet.

Da, postoji razlika velika između Norveške i nas i između norveške opozicije i naše opozicije.

Još jednom ću vam reći i molim vas, evo, ako možete da istolerišete da vam na to više ne odgovaram, da li ja mislim da je u redu to što radi „Pink“. Da li je u ovoj zemlji nebitno da li ja mislim kao predsednica Vlade ili bilo ko drugi kao predsednik Vlade da li misli da je u redu šta radi „Pink“ ili šta radi „Hepi“ ili šta radi „N1“ ili šta radi „Nova“ ili radi „K1“ ili Tanjug ili ko god? Nemam nikakvu ingerenciju nad tim, nikakvu, nijednu. Nikako se ne dotiče ne mogu posla, nego izvršne vlasti, ni posla ministra za informisanje i telekomunikacije. Nikako ni na jedan način nema tu ingerenciju.

Kažete mi da ja kažem – ne dam REM. Neću ja da smenim REM? Pa, kako ja mogu da smenim REM? Koji dan pričamo o tome, koji put, koji sat? Koliko puta treba da pomenem da ja ne postavljam REM. Ja sam predsednica Vlade. Ja sam predsednik izvršne vlasti. Ja nemam nikakve veze sa REM-om.

(Tatjana Manojlović: Gde su medijski zakoni?)

Ne mogu da ga smenim, nisam ga ni postavila, kao što ni vi ovde u Skupštini niste postavili sve članove REM-a, ali nema veze, valjda posle ovakve užasne tragedije, kada više ništa nije isto i kada niko od nas valjda nikada više neće biti isti, valjda je važno da besomučno ponavljamo neistine, poluinformacije zato što lepo zvuče, zato što valjda onda to hoćete da kažete da ja nemam odgovornost, a vi imate odgovornost, iako i ptice na grani znaju da izvršna vlast nema nikakve veze ni sa nacionalnim frekvencijama, ni sa REM-om…

(Tatjana Manojlović: Gde su medijski zakoni?)

…ni sa bilo kojom televizijom, ni sa programima na tim televizijama.

(Tatjana Manojlović: Šta je sa medijskim zakonima?)

PREDSEDNIK: Izričem opomenu Tatjani Manojlović.

ANA BRNABIĆ: Dakle, još jednom i, molim vas, obećavam da će meni biti ovo poslednji put da to pomenem – nemam nikakve ingerencije.

Da li mogu da kažem dam REM, ne dam REM? Ne mogu ništa da kažem. Da li želim da smenim REM ili ne, bilo bi van mojih ingerencija, tako da ako želite da nastavite da ponavljate te stvari zarad samopromocije, izvolite, zaista vama na pravu.

(Tatjana Manojlović: Medijski zakoni su vaša ingerencija.)

PREDSEDNIK: Da li ste me čuli, gospođo Manojlović, šta sam rekao malopre?

ANA BRNABIĆ: Samo da vam kažem sa čime se suočavamo ovde, poštovani građani Republike Srbije. Dobacivanje je stalno – medijski zakoni su vaša ingerencija.

Medijski zakoni jesu naša ingerencija. Naša ingerencija je da ih predložimo i uputimo Skupštini na usvajanje ukoliko želite.

Samo da vam kažem još jednu stvar, ni u tim medijskim zakonima, ni u medijskoj strategiji koja je usvojena, a kojom ti medijski zakoni treba da se vode, ponovo, sa REM-om nikakve veze nema izvršna vlast. Pročitajte medijsku strategiju.

Vi želite da kažete da su medijska i novinarska udruženja tražila od nas da mi kao izvršna vlast postavljamo REM. Vi želite da kažete da su medijska i novinarska udruženja u medijskoj strategiji tražila od nas da mi kao izvršna vlast dodeljujemo nacionalne frekvencije. Vi to želite da kažete. Vi zaista toliko nemate veze, pojma nemate toliko o toj materiji. Skandal.

(Tatjana Manojlović: Pročitajte.)

PREDSEDNIK: Manojlović, druga opomena.

ANA BRNABIĆ: Ministar Gašić je odgovorio, ali ja ću ponovo reći. Što se tiče tog kampa u Francuskoj i naknadne priče o tome gde je ko, kako spavao, sve je u redu. Vi kažete nadležne stručne službe nisu reagovale. Ako ne postoji prijava, a nije postojala nikakva prijava, ne znam kako bi nadležne stručne službe mogle da reaguju, osim ukoliko ponovo ne želite društvo u kome postoje stručne službe koje smeju da uđu u svaki dom, u okviru svake porodice, da ispituju decu, da ispituju roditelje o svakoj temi.

Ako se zalažete za takvo društvo, onda tako recite, ali ako se ne zalažete za takvo društvo, a verujem da se ne zalažete za takvo društvo, onda nemojte da pitate šta su radile stručne službe, zato što nisu imale ni jednu jedinu informaciju, ni jedan, jedini dokument po kome mogu da postupaju.

Reći ću vam da upravo u slučaju monstruma K.K, koji je počinio ovaj užasan zločin, postoji samo jedna, jedina prijava da je nad njim izvršeno neko nasilje. Samo da vam kažem i da se zahvalim i nije to takav slučaj. Još jednom kažem - nije da sistem nikada nije zakazao. U ovom slučaju nije zakazao. U mnogim drugim slučajevima da, desi se da sistem zakaže, zato što sistem čine ljudi. U slučaju ovog monstruma bila je jedna prijava za nasilje u okviru te škole glume.

Još jednom da vam ponovim, a rekla sam tri puta, ponoviću četvrti put, zarad tih ljudi i da ti ljudi čuju koliko su profesionalno uradili svoj posao. Ti ljudi iz te škole glume su to prijavili. Otišao je na Tiršovu, na Dečiju kliniku. Oni su ga pregledali. Videli su rasečenu donju usnu, onda su prikupili tim lekara, četiri različita lekara, različitih specijalnosti, ispitivali, pozvali roditelje, napravili čitav upitnik, napravili zvanični izveštaj. Imate zaveden zvanični izveštaj. Četiri lekara je u Tiršovoj radilo na tome. Taj izveštaj poslali centru za socijalni rad. Centar za socijalni rad pozvao i jednu i drugu porodicu, ispitivao i roditelje i jednog dečaka i ovog drugog monstruma, uradio procenu, napisao izveštaj. Ovaj monstrum se izvinio tom drugom dečaku. I jedni i drugi zaključili da nema potrebe za daljim praćenjem.

Dakle, desio se jedan incident. Iz tog incidenta reagovala je Tiršova, tim od četiri lekara, upitnik zvanični poslali centru za socijalni rad, centar za socijalni rad odmah obavio svoj posao i svi zajedno zatvorili slučaj.

(Narodni poslanik Ivana Parlić dobacuje iz klupe.)

Da, možemo sada da ganjamo te ljude iz centra za socijalni rad što 2021. godine nisu razumeli da se radi o monstrumu. Ja ne znam ko će sutra da nam bude socijalni radnik? Ko će onda sutra da se javi da bude socijalni radnik, kada ne postoji ni jedna indicija da će tako nešto da se desi. Jel sada njih da sudimo, jel njih da zatvaramo? Ko će sutra da bude socijalni radnik?

Što se tiče tog kampa u Francuskoj, pokažite mi jedan dokument. Ja vas na kolenima molim, pokažite mi jedan dokument koji je pokazivao gde nadležne službe nisu reagovale. Pokažite mi taj dokument i ja ću reći – da, sistem je zakazao. Pokažite mi dokument, molim vas. Ako nema dokumenta, nemojte da govorimo rekla-kazala o ovako užasnoj tragediji. Molim vas nemojte, zato što onda prebacujemo na neke nadležne službe, profesionalne službe za koje ja duboko verujem da se trude da rade najbolji mogući posao.

Užasna stvar i ja ne znam šta vi imate protiv te žene, lično, protiv prof. dr Milice Pejović Milovančević. Ja vas molim samo još jednom, molim vas, nemojte da provlačite tu ženu kroz blato. Ovo je druga za dva dana brutalna, notorna laž o toj ženi, druga. Juče ste rekli da je bila porodični prijatelj, blizak prijatelj porodice Kecmanović, tog malog monstruma. Netačno, notorna laž. Nije bila, ali pokušavate da uništite njen lični kredibilitet u užasno teškom trenutku kada je taj kredibilitet izuzetno važan zato što je deo najvažnijeg tima u ovom trenutku u Republici Srbiji, tima za mentalno zdravlje dece i omladine.

Danas ste me pitali - da li je tačno da je majka posle tog događaja u kampu u Francuskoj vodila svog sina upravo kod dr Milice Pejović? Nije tačno. Nije tačno, zaboga, zašto to radite? Nije tačno. Notorna laž, ali što ste se okomili na tu ženu. Šta sledeće treba da očekujemo? Da napadnete druge ljude, druge lekare u tom timu? Zašto radite to? Šta vam je ta žena skrivila? Jel je vi lično poznajete? Nemojte da lažete o toj ženi. Ta žena ništa nije skrivila. Ta žena daje sve od sebe. Ta žena je jedan od vrsnih stručnjaka. Ta žena je redovni profesor Medicinskog fakulteta. Šta ste se okomili na nju? Ostavite tu ženu po strani, ona nije deo političke borbe, ona nije političar, ona ne pripada ni jednoj stranci, ona nije simpatizer ni jedne stranke. Ostavite tu ženu, slagali ste još jednom o njoj brutalno. Brutalno ste slagali.

Pitam još jednom – zašto napadate tu ženu? Ostavite je da radi svoj posao, aman zaman. Molim vas još jednom i pitam – da li postoji nešto što je sveto? Da li postoji neka crvena linija? Ja sam monstrum kome nije stalo do života dece. Moja majka, moja porodica, moje dete, moji prijatelji, svi koji me znaju svaki dan slušaju, šest nedelja, o tome da sam monstrum koga baš briga za ubijenu decu. Čime sam to zaslužila? Zato što sam politički vaš protivnik? Zato me baš briga za ubijenu decu? Kako možete to da pričate? Ko normalan to može da izdrži?

Sada za narodnog poslanika koji je pričao o Aranđelovcu i o „Ribnikaru“. „Ribnikar“ kao posebna škola. Vi kažete – „Ribnikar“ je posebna škola, pa valjda je nama stalo do te škole zato što je to posebna škola, a sva druga deca, između ostalog deca i ministra i narodnih poslanika koja idu u školu, a ne idu u tu školu, nisu važna, nego je ovo posebna škola, pa smo zato rekli da je posebna škola. To je ogledna škola u prosvetnom sistemu Republike Srbije, ako se ne varam, od 1977. ili 1978. godine. Nije ogledna škola u našem sistemu, niti smo je mi proglasili za oglednu školu, niti smo je mi proglasili za posebnu školu. Jednostavno je takva, ogledna, iz raznih razloga, kao što je Matematička gimnazija ogledna škola.

Šta je problem sa tim? Šta nama zamerate? Šta nama tačno zamerate? Zašto nama kažete? Zašto meni kažete? Zašto ministru Gašiću kažete? Zašto nama kažete – e, dobro, a za ostalu decu je dobro da idu u škole koje imaju čučavce kao ve-ce? Kakva vam je to politika? Koji je to politički obračun? U nedostatku plana i programa nam imputirate da nas je baš briga, a pri tome ste Aleksandra Vučića dok je bio premijer zvali premijer za toalete, jer je rekao da neće ostati ni jedna škola u Srbiji koja ima poljski ve-ce.

Znate šta? Nisam sigurna i nisam tačno uhvatila na kom to zakonu ja radim i koji je to zakon koji ja pokušavam da proturim koji propisuje da li je rođeno dete, unuk ili unuka, ja ne znam kakav je to zakon i uveravam vas da takav zakon ne postoji. Ali, ne morate da koristite takve stvari opet kao neistinu. Imate suviše mnogo godina da bi se bavili takvim stvarima. Zaista, suviše mnogo godina da izgovarate takve neistine. Iz poštovanja prema vašim godinama neću vam ni reći šta radite, nema ni veze. Šta sam sve čula, ova stvar manje-više.

Nas su doveli na vlast da bi dovršili državnost takozvane "republike Kosovo". Sad ovako, na ovo moram samo da odgovorim u dva ili tri minuta. Dakle, optužujete nas da su nas valjda neki stranci doveli na vlast, čime nipodaštavate sopstveni narod koji je glasao za Aleksandra Vučića, koji ima legitimitet kakav nije imao ni jedan političar u modernoj istoriji Srbije. Tako da nipodaštavate i vređate sopstveni narod.

Dakle, 2,3 miliona ljudi je glasalo za Aleksandra Vučića. Vi ste uvredili tih 2,3 miliona ljudi zato što ste rekli da ga je stranac neki valjda instalirao na vlast da bi on dovršio državnost tzv. "Kosova".

Pod jedan, taj Aleksandar Vučić je napravio strategiju i onda sa čitavim jednim timom ljudi implementirao taj plan zahvaljujući kome je 29 različitih država povuklo ranije svoje priznanje nezavisnosti tzv. "Republike Kosovo". Da li mi tako dovršavamo državnost tzv. "Kosova" što lobiramo i što zemlje otpriznaju "Kosovo", jel? Toliko vaše reči imaju veze sa istinom i sa zdravom pameću.

Srbi na Kosovu i Metohiji u procentu od preko 90% glasaju za Aleksandra Vučića, godinama, i njih ste uvredili zato što ste rekli da oni glasaju valjda da se prizna državnost tzv. "republike Kosovo".

Istovremeno, šta vi radite? Šta vaša stranka radi? Samo da nađem tačan citat da ne bi bilo "rekla-kazala". Predsednica vaše stranke nakon izbora na svim nivoima poslednjih kaže, citiram – danas smo primili poziv od predstavnika opozicije i potvrdili smo da ćemo prisustvovati tom sastanku i da ćemo razgovarati o modelima tehničke saradnje u gradu Beogradu. Znate koje su to stranke? Stranka koja je za članstvo Srbija u NATO paktu, stranka koja je eksplicitno za to da priznamo nezavisnost tzv. Republike Kosovo. To su vaši preferirani koalicioni partneri. Dakle, vi se ne krijete, vi bi sa njima u koaliciju. Vi bi sa strankama koje su za NATO članstvo u koaliciju, sa strankama koje bi priznale tzv. Republiku Kosovo u koaliciju, a nama spočitavate nešto nama i Aleksandru Vučiću koji su izdejstvovali 29 povlačenja priznanja Kosova.

Pošto moram da završavam, reći ću sutra nešto o Aranđelovcu. Da vam kažem još jednu stvar samo. Vi kažete, ja sam Karađorđeve potomke nazvala fašistima. Ne znam da sam za vas ikada čula da ste Karađorđev potomak. Znam za Karađorđeve potomke, prezivaju se Karađorđevići, a koga sam nazvala fašistima, fašistima sam nazvala sve one koji baštine Ljotićevsku ideologiju. Ako se prepoznajete u tome, onda sam nazvala i vas. Karađorđeviće nikada nisam nazvala fašistima, a ne znam da ste Karađorđev potomak. Hvala vam.

PREDSEDNIK: Hvala svima.

Poštovane dame i gospodo, s obzirom na to da je u proceduru pristigao Predlog odluke o razrešenju člana Vlade, koji je podnela predsednik Vlade, Ana Brnabić, sa predlogom da se donese po hitnom postupku u toku sednice, podsećam vas da saglasno članu 168. stav 4. Poslovnika o svakom predlogu za stavljanje na dnevni red akata po hitnom postupku Narodna skupština prethodno odlučuje pod uslovom da sednici prisustvuje većina od ukupnog broja narodnih poslanika.

Pre nego što pređemo na odlučivanje o stavljanju na dnevni red akata po hitnom postupku u toku sednice, potrebno je da utvrdimo kvorum.

Molim sve narodne poslanike da ubace svoje identifikacione kartice.

Konstatujem da je primenom elektronskog sistema za glasanje utvrđeno da u sali je prisutno 146 narodnih poslanika, dakle, prisutan je većina od ukupnog broja narodnih poslanika i da prema tome postoje uslovi za odlučivanje.

Prelazimo na odlučivanje.

Predsednik Vlade je predložila da se po hitnom postupku uvrsti u dnevni red sednice tačka – Predlog za razrešenje člana Vlade, koji je podnela Narodnoj skupštini 22. juna 2023. godine.

Stavljam na glasanje ovaj predlog.

Molim sve narodne poslanike da se o ovom predlogu izjasne.

Zaključujem glasanje i saopštavam: za – 135, nije glasalo – 24, od ukupno 159 narodnih poslanika.

Konstatujem da je Narodna skupština prihvatila ovaj Predlog i on je uvršten u dnevni red ove sednice.

(Srđan Milićević: Gde je aplauz? Nema aplauza?)

Vi morate da vičete i kad je glasanje i kad drugi govore. Šta god da se dešava u ovoj sali, vi morate da vičete i to sa „Gazele“, gde trenutno ležite, da odatle vičete i do ovde se čujete. Svaka vam čast.

Jovanoviću, šta mislite, jesmo li završili za danas? Jeste li izbegli treću meru?

(Aleksandar Jovanović: Dosta je bilo.)

Završili smo znači, po vašoj oceni, ali vi niste dobili treću meru, dobro ste se držali danas.

Nastavljamo sa radom u utorak u 10,00 časova.

(Sednica je prekinuta u 18,05 časova.)